
Buhalterija buvo įkurdinta paskutinio kiemo gale, nedide- 
liame kadaise raudonų plytų pastate, vieninteliame išliku- 
siame iš senosios Samsono gamyklos. Pro savo langą Gerė 
toli, kiek akis aprėpia, matė tą plokščią gamtovaizdį, kuria- 
me pabirai stirksojo kelios varganos, apleistos ar jau pusiau 
į žemę susmegusios angliakasių lūšnos, tačiau jų vis dėl- 
to buvo daugiau negu medžių, daugiau negu tie trys tarp 
lūšnelių stačiai susmaigstyti medžiai, kurių lėta ir dulkėta 
agonija net nepriminė Nukryžiavimo kančios pozų. Aukš- 
čiausias iš terikonų“ — taip pat stūksantis arčiausiai nuo 
Gerė, kiekvieną vakarą įsisprausdavo tarp jo ir besileidžian- 
čios saulės, ir kiekvieną kartą jam nieko kita nelikdavo, tik 
nudriekti savo šešėlį nuo plikos lauko žemės iki aptvaro 
sienos. Ir kiekvieną vakarą Gerė atrodydavo, kad šešėlis 
peržengs sieną, pasieks langą, pro kurį jis žvelgia į jį, ir ta 
optinė iliuzija jam panėšėdavo į grasinimą: grįžtant namo 
Gerė reikėdavo praeiti pro tą terikoną ir pro du kitus, ir jis 
mėgo, nors ir kokie jie buvo nykūs, žiemos mėnesius, kai 
jam nereikėdavo minti jų šešėlių. 


* Sąvartynas iš atliekų arba bergždžiųjų uolienų, iškeltų į žemės paviršių 
iš požeminių kasinių. 

— Ar baigėte sąskaitas Turenės siuntai?.. Ne?.. Ak, atsi- 
prašau... teisybė, jau be dešimt šešios: ponas Gerė skuba 
išeiti. 

Mošanas kaip paprastai įtykino ant pirštų galų, iš karto 
paleido kakarinę, ir Gerė - taip pat kaip paprastai - krūp- 
telėjo. Ne, Gerė nejaudino praktiniai Mošano neapykantos 
padariniai: jis žinojo šioje gamykloje esąs ganėtinai men- 
kas, ganėtinai doras, ganėtinai kuklus, todėl mintis apie jo 
atleidimą buvo visiškai įmanoma. Jį veikiau trikdė tik tai, 
kad toji neapykanta buvo visiškai nepagrįsta. Tai nebuvo 
pasipūtėliškas vyriausiojo buhalterio dirglumas, nukreip- 
tas prieš pavaldinį. Tai buvo kas kita. Ir niekas - nei Gerė, 
nei, matyt, ir pats Mošanas - nežinojo, nei kodėl, nei kaip 
ši neapykanta tapo tokia badanti akis ir tam tikra prasme 
tokia nepateisinama. 

- Betašjas baigiau, pone Mošanai, - atsiliepė Gerė kelda- 
masis ir automatiškai rausdamasis po savo popierius, nors 
šie buvo kruopščiai sudėlioti prieš jį mažomis krūvelėmis. 

Ir sudrėkusiais delnais, išraudusia kakta jis beviltiškai 
ieškojo tų popierių, paruoštų jau prieš tris valandas, tačiau 
radęs ir duodamas juos Mošanui niršo ant savęs už tai, kad 
jam palengvėjo. 

— Štai... — suburbleno per garsiai. — Štai... Kaip tik Čia, 
kur... 

Bet Mošanas jau buvo išėjęs, ir Gerė liko stovėti su po- 
pieriais rankoje, paskui gūžtelėjo pečiais. Kieme jau aidėjo 
sirena, taigi Mošanas pamelavo: kai pradėjo čia šūkaloti, 
buvo ne be dešimties, o be dviejų minučių šešios. Gerė var- 
gais negalais įsispraudė į lietpaltį, nes rankovės pamušalas 
buvo atiręs; jau visą savaitę žada jį prisisiūti. 

Lauke, nors buvo šilta, Gerė pasistatė apykaklę, nu- 
žingsniavo iki kavinės gatvės kampe su nepaaiškinama 
iškaba „Trys laivai“ ir prispaudė akį prie stiklo. Viduje sė- 
diniavo tie patys kaip vakar, kaip užvakar, kaip rytoj: ke- 
turi Samsono tarnautojai, jau pradėję savo belotės partiją, 
du jaunikliai prie elektrinio biliardo, girtuoklis durinin- 
kas prie baro, du įsimylėjėliai kamputyje ir Žanas Pjeras, 
suniuręs šeimininkas, priekabia akimi sekiojantis naują 
apyžvairę padavėją. 

Nikolė su Miuriele, amžinąja savo bičiule, taip pat buvo 
čia, abi spoksojo į duris. Gerė padvejojo. Jam atrodė, kad 
jos jį mato, ir jis nejučiomis atšlijo. Neaiškiai ir nežinia kam 
mostelėjęs, jis apsimestinai skubėdamas nutolo terikonų 
link. 

Po pietų palijo, tad kraštovaizdžio plienas ir plytos tvis- 
kėjo nuo šlapios saulės, o jis sau mynė spėriu žingsniu, 
„energingo vyro“ žingsniu, mąstė jis. Iš teisybės greitas ėji- 
mas trukdė jam rinktis mostus, jis nežinojo, kur dėti ran- 
kas; žengdamas greitu žingsniu jis nebegalvodavo apie jį 
bauginančią laisvą dykūno eigastį, atsikratydavo pats savęs, 
didelio nelemto savo kūno, kurį jautė tokį esant nuo pat 
savo brandos. 

Šuo išniro iš namo tuo pat metu kaip ir kitomis dienomis 
ir nusekė paskui jį, bemat prisiderindamas prie jo Žingsnio. 
Kiekvieną vakarą - Gerė nežinojo, kodėl - tas šuo lydėdavo 
jį kokius penkis šimtus metrų: nepasitikdavo jo, bet pasi- 
stengdavo, kad jų keliai susikryžiuotų, ir tada bidzendavo 
jam įkandin, sustodavo dar nepriėjus pensiono, žiūrėdavo, 
kaip jis įeina, dingsta viduje, paskui trependavo namo ne- 
darnia susimąsčiusio šuns ristele. 

Gerė išniro iš pirmojo terikono šešėlio ir sustojo prisi- 
degti cigaretės. Vėjas - vakaro vėjas, pirmą kartą padvelkęs 
žole ir laukais - užpūtė vieną, paskui antrą, trečią degtu- 
ką. Ketvirtasis nudegino jam pirštus, jis suirzęs nusviedė 
dėželę ir pasiieškojo kitos. Aišku, pirmasis degtukas lieps- 
nojo ant žemės, ten, kur jis jį numetė; Gerė automatiškai 
žvilgtelėjo į jį: tarp juodų anglių kažkas žybčiojo, ir jis žen- 
gė prie to keisto švytėjimo: tas kažkas kyšojo tarp anglių 
briketų ir spindėjo - matyt, kokia grandinėlė, ir pasilenkęs 
jis pamatė, kad ji prikabinta prie dailaus darbo laikrodžio, 
susipainiojusio su kita grandinėle. Gerė pritūpė, nustū- 
mė du akmenėlius ir čia, po briketais, išvydo rusvos odos 
kapšelį, dabar pajuodusį nuo dulkių. Jis buvo išsipūtęs, 
sunkus; Gerė praskleidė jį iš susijaudinimo virpančiomis 
rankomis, lyg dar nepamatęs jau būtų žinojęs, kad jame 
slypi tie žaižaruojantys rubinai, tie žiedai, tie vėriniai, tie 
senoviniai įtvarai, žodžiu, tos nuostabios brangenybės, ku- 
rios, kaip jis instinktyviai spėjo, buvo tikros. Tuo buvo taip 
įsitikinęs, jog išsyk, norėdamas jas paslėpti, užmetė ant jų 
keletą akmenukų, atsisuko ir susigėdęs metė žvilgsnį - nu- 
sikaltėlio žvilgsnį — atgal, dešinėn, kairėn. Bet į jį spitrijo tik 
šuo - šuo, kuris dabar prisigretinęs inkštė iš susijaudinimo 
ir vizgino uodegą prieš jo radinį. 

— Eik sau! — tyliai tarstelėjo Gerė. - Eik sau! 

Akimirką jam pasivaideno, kad šuo nori atimti iš jo tai, 
kas jau buvo jo geras. Išgąstis, džiaugsmas, tramdomas 
pyktis ir Mošano baimė - visa tai pastūmėjo jį grėsmingai 
kilstelėti ranką, ir šuo atsitraukė, priskliaudęs ausis. Gerė 
nužėrė akmenėlius ir įsidėjo tą daikčiuką į kišenę. Atsitie- 
sė, širdis smarkiai plakė, jis nusišluostė kaktą. Buvo per- 

mirkęs, permirkęs prakaitu, ir virpėjo; tačiau žvelgdamas į 
mažą miestelį, kuris sustingęs niūksojo ten toli, į tą mažą 
miestelį, nė nenutuokiantį apie jo radinį ir net apie jį patį, 
pajuto pergalingą jausmą, užplūdusį pasitenkinimą, kuris jį 
pakylėjo ir paskatino iškelti rankas į saulę ir pasirąžyti, nors 
tas gestas jam baisiausiai netiko. Jis turtingas! Jis, Gerė, 
turtingas žmogus! Jausdamas pavėluotą sąžinės graužatį, 
pasišaukė šunį, pirmą kartą ištiesė į jį ranką, bandydamas 
paglostyti jam galvą. Bet šuo išsigando, atsitraukė atatups- 
tas priekaištų kupinomis akimis, paskui spruko namų link, 
paspraudęs uodegą. Akimirką Gerė pamanė, jog tai blogas 
ženklas, bet kai jis plačiu žingsniu vėl leidosi į priekį, jo ei- 
sena buvo pasikeitusi: galva pakelta, rankos - kišenėse, o 
senąjį kaklaraištį plaikstė vėjas. 

Jo pensionas vadinosi „Glicinijos;, matyt, dėl glicinijos, 
susiraizgiusios apie duris, kuri anaiptol nedusdama nuo 
suodžių kaip visas likęs namas, blizgi ir žalia, tviskėjo saulė- 
je. Gerė tai pastebėjo pirmą kartą. Tačiau nė akimirkos nejį- 
stengė įsivaizduoti savo šeimininkės, ponios Biron, šluosti- 
nėjančios nuo jos dulkes. Iš tiesų paskutinis dalykas, kurio 
išjos galėtum tikėtis. Jis stumtelėjo duris, nusišluostė kojas 
ir, užuot nykiame koridoriuje ant medinio vagio pakabinęs 
lietpaltį, glaudžiau juo apsisiaustė. Virtuvės durys kaip pa- 
prastai buvo praviros, jis valandėlę stabtelėjo ant slenksčio 
ir abejingai mestelėjo: „Labas vakaras: Tai buvo didelė, 
švari patalpa, kuri netgi būtų buvusi jauki, jeigu ten stovin- 
ti moteris nebūtų atsukusi jam tokios atšiaurios nugaros: 
laiba, tvirta moteris juodais žvilgančiais plaukais, moteris, 
kuri atgręžė į duris visiškai neraiškų, bejausmį veidą, per 
penkiasdešimt ar šešiasdešimt metų nemažai ką mačiusį ir 

neretai visu tuo pasidygėjusį, atšiaurų veidą, prie kurio ne- 
derėjo protingos godžios akys - jos nederėjo ir prie juodos 
prikyštės, didelių šlepečių, prie tos akivaizdžiai susikurtos 
primityvios išvaizdos. Ir Gerė, pirmą sykį pastebėjęs, kad 
glicinija žalia, dabar pirmą kartą pamatė, kad ta taip pabrėž- 
tinai belytė moteris kažką slepia. 

Ji metė į jį niekinamą, pavargusį žvilgsnį, trumpai atitar- 
dama: „Labas vakaras. Jis patyliukais užkopė laiptais ir įėjo 
į savo kambarį. Kambarys buvo siauras, ilgas, sa komoda, 
lova, su dažyta medine kėde; servetėlė ant stalo, nunerta to- 
kiu pat raštu kaip ir lovatiesė, ir Mergelės Marijos statulėlė 
po stiklu ant židinio buvo vienintelės jo puošmenos. Lan- 
gas taip pat žvelgė į terikoną, ir Gerė jį pravėrė, pasirėmė 
ant palangės, kažkaip bendrininkiškai metė žvilgsnį į savo 
terikoną. Saulėje jis atrodė jam tarsi auksinis, bet nuleidęs 
akis apačioje pamatė vieline tvora aptvertas salotas, bulves 
ir tris snapučius — ponios Biron daržą. Gerė uždarė langą, 
pasuko spynoje raktą, nusimetė lietpaltį ir ant lovos pravė- 
rė kapšelį. Brangenybės, nederančios čia ir prašmatnios, 
žaižaravo ant nertinės lovatiesės. Prisėdęs lovos kojūgaly- 
je, Gerė žvelgė į jas lyg į kokią nepasiekiamą moterį; beje, 
netrukus palinko ir prigludo skruostu prie šaltų akmenėlių. 
Pro langą įspindo saulė, dabar jau rausva išsigiedrijusiame 
danguje, ir brangenybės dar labiau sužėrėjo. 


Kitą dieną tramvajus nubildino Gerė į miesto centrą - tokį 
šventadieniškai išsičiustijusį Gerė, tai yra įspraudusį savo 
didelį kūną į rumbuoto velveto kostiumą, - ir juvelyras, 
pas kurį užsuko, dėbtelėjo į jį be jokio entuziazmo. Tačiau 
pamačius akmenėlį, mažiausią iš visų, kurį buvo atnešęs ir 
dabar nesivaržydamas rodė Gerė, jo išraiška pasikeitė. 

— Tai vienintelė mano motinos brangenybė, - skubiai 
paaiškino sumišęs Gerė, - o kadangi turime piniginių sun- 
kumų... 

— Galėtumėte už jį gauti dešimt milijonų, - pasakė žmo- 
gynas, — dešimt milijonų, švelniai tariant. Labai gražus 
akmuo, labai grynas... 

Jo balsas skambėjo klausiamai, ir Gerė nejučiomis pra- 
dėjo aiškintis: 

- Jis priklauso mums jau šimtas metų... Mano senelė... 

Uždarydamas duris jis dar kažką vebleno. 

Perėjo aikštę ir stabtelėjo priešais fotoaparatų krautuvę, 
paskui, tolėliau, prieš lagaminų parduotuvę, paskui, dar tru- 
putį paėjęs, prieš kelionių agentūrą su margaspalviais pla- 
katais. Veidas buvo kupinas aistringo dėmesio, bet veikiau 
nustebęs negu godus. 


Brangenybės, susuktos į popierinę nosinaitę, tebesnūduria- 
vo guminiuose batuose, į kuriuos sugrįžęs jis iškart įbruko 
rankas. Gerė paliko jas ramybėje ir išsitiesė ant lovos. Iš- 
siėmė iš kišenės tviskantį akmenėlį, pasukiojo ant ištiesto 
delno, paskui išskleidė lankstinuką, kurį buvo pasiėmęs iš 
kelionių agentūros, ir palinko prie paplūdimio, palmių ir 
saulės nutviekstų viešbučių nuotraukų. 

Jis vakarieniaudavo nedideliame pirmojo aukšto kamba- 
rėlyje šalia virtuvės, prie vieno stalo su ponu Dutijė, Pran- 
cūzijos nacionalinės geležinkelių bendrovės tarnautoju, 
tyleniu našliu, kurio šįkart nebuvo už stalo, ir jis atkreipė į 
tai ponios Biron dėmesį, kai ši statė prieš jį sriubą. Ji primi- 
nė, kad kiekvieną pirmąjį mėnesio šeštadienį ponas Dutijė 
važiuoja į Betiūną aplankyti dukros. Nusiraminęs Gerė iš- 

skleidė laikraštį ir ėmė valgyti sriubą. Kaip paprastai, ponia 
Biron aptarnavo netardama nė žodžio. Tad kai po pusvalan- 
džio pastatė prieš jį desertą, jis nekilstelėjo galvos. Obuolių 
kompotas, pastebėjo pirmiausia suskleisdamas laikraštį, 
bet greta stovėjo dar ir butelis šampano. 

Gerė išraudo, paskui kilstelėjo ir prikimusiu balsu pašau- 
kė: „Ponia Biron!“ Ji priėjo prie durų, vis tokia pat rami; jos 
akyse jis nieko neįskaitė. Netikėtai ji pasirodė jam siaubinga. 

— Kas yra? Kam tas šampanas? — ūmiai įniršęs pasiteiravo 
jis. 

Buvo beužsiplieskiąs, beapkaltinąs ją šniukštinėjus po jo 
kambarį, besuirztąs, tačiau ji pasiuntė jam žavingą šypseną, 
tokios dar nebuvo matęs jos lūpose, - tiesą sakant, ji nieka- 
da nebuvo jam nusišypsojusi, - ir atsakė: 

- Šiandien gavau gerą žinią, pone Gerė. Norėčiau, kad 
išgertumėte šitą butelį su manimi. 

Jis vėl atsisėdo, jo rankos virpėjo, tad butelį gavo atidaryti 
ji. Ji šypsodama žvelgė į jį, „iš aukšto“, kaip jam atrodė, ir 
jie, ne kažką vienas kitam bepratardami, ištuštino tą butelį, 
vieni ankštame valgomajame, ir jis neišmanė, kaip elgtis. 
Sulemeno: „Ačiū, labanakt“, paskui grįžo į savo kambarį, iš- 
traukė iš guminių batų brangenybes ir sunerimęs apsidairė 
aplinkui — visos slėptuvės jam atrodė apgailėtinos. Galop 
užmigo susirietęs, pasispraudęs odinį kapšelį po pagalve. 

Sekmadienis praėjo kaip ir visi sekmadieniai. Jis žiūrėjo 
sporto laidą, ėjo su Nikole į kiną, paskui, po kino, pas ją 
pavakarieniavo. Ji nesuprato, kodėl jis nelieka su ja pasi- 
mylėti kaip kitais sekmadieniais, bet tai greičiau sužadino 
smalsumą negu pažemino. Gerė ir šioje srityje buvo labai 


skrupulingas. 


Šį pirmadienį oras buvo puikus, ir smagiai nusiteikęs Gerė 
kartkartėmis linksmai dirsčiojo į taip ilgai neįvertintą savo 
terikoną. Ūmiai nebetverdamas noru vėl išvysti savo bran- 
genybes, be minutės šeštą jau buvo bekyląs eiti, ir čia kaip 
paprastai trankiai įvirto Mošanas. 

— Na, Gerė, ar gerai pailsėjote šį savaitgalį? Nepervargo- 
te? Kupinas jėgų, a?.. Ką? 

Gerė į jį nežiūrėjo, bet kai jam reikėjo praeiti Mošanui už 
nugaros, kad pasiimtų švarką, šis žingtelėjo atgal ir lengvai 
jį stumtelėjo. 

— Galėtumėte būti atsargesnis!.. - riktelėjo, bet staiga su- 
stingo. 

Gerė atsisuko į jį su žvėrišku įniršiu ir pykčio surakintais 
žandikauliais iškošė: 

— Ar neatsiknisit, Mošanai! Ar tuoj pat neatsiknisit! — ir 
tai buvo ištarta tokiu toli gražu ne klausiamu tonu, kad per- 
sigandęs Mošanas atšlijo ir pasitraukė nuo durų. 

Ir pro langą nustėręs išvydo Gerė, plačiais žingsniais žer- 
giantį terikono keliu. Į Mošaną buvo baisu pažiūrėti. Įtūžis 
ir gėda iškreipė jo veidą, tačiau toje scenoje dalyvavęs jau- 
nas buhalterio padėjėjas džiugiai vypsojo, nudelbęs akis į 
savo sąskaitas. Trinktelėjęs durimis, Mošanas išėjo. 

Prie terikono Gerė žaidė su šuniu. Mėtė pagalį, kurį gyvulėlis 
jam atnešdavo, ir Gerė, taip pat pasišokinėdamas, staiga tapo 
panašus į jaunuolį - toks jis, tiesą sakant, ir buvo. Juokėsi, 
šaukė šunį „Plutai“ ar „Milu“, net turėjo pasiėmęs dėželę sau- 
sainių, kuriuos juodu pasidalijo, įsitaisę prie terikono. 

Grįžo švilpiniuodamas, stabtelėjo prie virtuvės durų, 
linksmai tarstelėjo: „Labas vakaras!“, bet virtuvė buvo tuš- 
čia, ir tai nežinia kodėl jį nuvylė. Jis įėjo į savo kambarį ir su- 
stingo: nykias sienas dengė margaspalviai kelionių agentū- 
ros plakatai, o ant nertų staltiesėlių ėjo sargybą paplūdimio 
merginos su bikiniais. Kambarys buvo visiškai pasikeitęs. 
Netrukus, neabejodamas tuo, ką tuoj aptiks, atidarė krosnį 
ir kyštelėjo ranką į patį galą: brangenybės tebebuvo vietoje, 
ir, tarytum nusivylęs, jis įgrūdo jas atgal į slėptuvę. Atsisė- 
do ant lovos, bet staiga vėl atsistojo ir tekinomis nubildėjo 
žemyn: virtuvė tebebuvo tuščia. 

Jis bėgo visą kelią ir uždusęs įpuolė į „Trijų laivų kavi- 
nę. Nikolė su Miuriele buvo čia, ant jų stalelio gulėjo laik- 
raštis stambia antrašte: „ŽMOGZŽUDYSTĖ KARVENE. 
NUŽUDYTAS MAKLERIS“, tačiau tą akimirką tai jam 
nieko nepriminė, matyt, dėl žodžio „makleris“, kuris jo au- 
sims skambėjo kažkaip sportiškai. Tik patrauktas pavadi- 
nimo „Karvenas“, išsiblaškęs skaitė toliau: „Auka, pavarde 
Griuderis, gyveno Belgijoje... vertėsi gan įtartina veikla... 
pastebėtas pasienyje...“ Ir ūmiai į akis krito žodis „brange- 
nybės“: „Vakar auka parodė brangenybių rinkinį vienam 
savo kreditorių, kad šis nesijaudintų laukdamas... Didžiulės 
vertės, pasak kreditoriaus, maždaug aštuonių milijonų nau- 
jųjų frankų...“ Jis atsisuko į Nikolę, patyliukais kikenančią 
su Miuriele, ir paklausė: 

— Matėte? 

Jis rodė joms laikraštį, o jos moteriškai šūkčiojo iš siau- 
bo. Sustingęs jis klausėsi jų čiepsėjimo. 

— Septyniolika peilio smūgių... Vis dėlto siaubinga... — 
kalbėjo Miurielė. - Kai anas įvertė jį į vandenį, tas vargšelis 
dar net nebuvo miręs... 

— Kas anas? — automatiškai pasiteiravo jis. 

— Žudikas. Niekas nežino, kas jis. Šiaip ar taip, jis nušvil- 
pė brangenybes, tikras reikalas. 

— Nepėsčias, ką? - pratarė Miurielė. - Aštuoni šimtai ga- 
balų... 

Taip, Miurielė ciniškesnė, patrauklesnė už Nikolę. Šioji 
piktinosi, o ana iš jos šaipėsi: 

— Na ką gi, štai taip... ar tau nepatiktų, jei jis tas brange- 
nybes dovanotų tau? Įsivaizduok, jis, tavo mylimasis, vieną 
įteikia tau... 

Ji smakru rodė į Gerė, bet Nikolė, sumišusi, rausdama 
sakė bičiulei: „Aš jo nieko neprašau , nutaisiusi orią išraiš- 
ką, netikėtai suerzinusią Gerė. 

— Ne, prašai, — tarė jis. - Prašai, kad praleisčiau čia visą 
savo gyvenimą, čia, pas Samsoną: tu - namuose su vaikais 
ir šeimynine pašalpa, o aš - kontoroje su Mošanu ant spran- 
do. Štai ko tu manęs prašai!.. 

Jo balsas virpėjo, jis jautė, kaip jam gniaužia gerklę, lyg 
jis būtų kažkokios neteisybės auka. Merginos suglumusios 
žiūrėjo, kaip jis stojasi ir nutolsta didžiojo terikono link. 

Sugrįžęs į pensioną, apsidžiaugė, paskui nustebo išvydęs 
ant slenksčio ponią Biron. Ji, atrodo, žiūrėjo į jo pusę, ir ei- 
damas jis dusyk atsigręžė, tačiau už jo nieko nebuvo. Pirmą 
kartą matė ją prie durų. Stabtelėjo priešais ir klausiamai 
pratarė: „Labas vakaras? bet ji žvelgė į jį netardama nė žo- 

džio, keistai nušvitusiu veidu. Buvo užtvėrusi jam praėjimą. 
Ir anaiptol ne iš sykio pasitraukė atsiliepdama: „Labas vaka- 
ras, pone Gerė', pagarbiu balsu, kurio priežasties jis nesuvo- 
kė net ir pastebėjęs ant virtuvės stalo išskleistą laikraštį. 

Našlys Dutijė buvo grįžęs po savaitgalio pas dukrą. Ant 
stalo valgomajame jis išdėliojo anūko nuotraukas. Atsuko į 
Gerė linksmą įraudusį veidą. 

— Pažiūrėkite, pone Gerė, tai mano anūkėlis. Jam savaitė. 
Argi ne gražus? 

— Na, taip, - sumišęs tarstelėjo Gerė. - O čia - jūsų duktė? 

— Taip, mamytė. Nebloga senojo Dutijė dukrelė, a? 

Senis buvo įkaušęs. Tai šniurkščiojo, tai palaimingai šyp- 
sojosi, ir ponia Biron žvilgsniu parodė Gerė absento butelį. 
Ji šypsojosi kaip bendrininkė, ir Gerė nusistebėjo susigrie- 
bęs, kad atsako jai šypsena. 

— Tad išgerkite absento, pone Gerė, - pakvietė ji. - Ponas 
Dutijė šį vakarą lieja širdį. 

— Taip, taip... Senelis vaišina, - vapėjo tas. - Ak, kai pats 
tokį turėsite, pone Gerė, matysite, kokie meilūs tie mažulė- 
liai... Lažinuosi, eisite dėl jo iš galvos. A, ponia Biron? Po- 
nas Gerė bus geras tėtukas? 

O kadangi ji, atsukusi nugarą, neatsakė, jis neatlyžo: 

— Nejau ponas Gerė nebus geras tėtukas? 

— Ne, - atsiliepė moteris, vis dar nusisukusi. - Ponas 
Gerė nepanašus į tėtuką. Ir, sakysite, visai nepanašus į nusi- 
kaltėlį? Jis netgi panašus į gerą žmogų... 

— Taigi matote, jaunuoli... - užbaigė senis, palinkdamas 
prie sriubos. 

Gerė sustingo, netikėtai suvokęs: ta moteris mano, kad 
jis kaltas dėl žmogžudystės. Žinoma, ji laiko jį nusikaltėliu, 

nes brangenybės jo rankose! Tai kodėl nepranešė policijai? 
Kodėl stovėjo ant slenksčio su tokia motiniška išraiška vei- 
de? Jis įdėmiai stebėjo, kai ji artinosi prie jo su sriubos du- 
beniu. Pastatė jį priešais Gerė ir taip pat pažvelgė jam tiesiai 
į veidą. Tad sutrikęs ir raudonuodamas, jis pirštu rodė iš 
pradžių į save, paskui — į laikraštį ir galiausiai smiliumi ty- 
lomis atliko prieš ją ištisą paneigimo pantomimą. Tačiau ji 
nekrustelėjo, regis, nei suprato jo mimikos, nei, beje, dėljos 
stebėjosi. Galbūt dabar ji jo bijo? Galbūt nori įtikinti nie- 
ko nežinanti? Galbūt laukia, kol jisai užmigs, kad praneštų 
policijai? Jam žūtbūt reikia nedelsiant su ja pasišnekėti, vos 
tik atsiguls senasis mulkis... Bet įkaušęs tėvukas nuo jų ne- 
atstojo. 

— Skaitėte apie tą istoriją Karvene? - klausė mojuodamas 
laikraščiu. - Ak, kokie laikai! Nugalabyti žmogų dėl kažko- 
kių akmenėlių... 

— Dėl gražių akmenėlių, - atsiliepė ponia Biron. - Galbūt 
pernelyg gražių... 

— Kodėl pernelyg? - paklausė Dutijė. 

— Tas brangenybes lengva atpažinti, - paaiškino ji. — Ir 
tas tipas įklius, kai bandys jas parduoti. O svarbiausia, kam, 
jūsų nuomone, galėtų jas įpiršti? Jis turėtų pažinoti žmonių 
iš nusikalstamo pasaulio, kurie tą rinkinį paimtų. 

Ji nerimauja ir dėl brangenybių, įsidėmėjo Gerė. Turbūt 
mano, kad jis tamposi jas po miestą, ir įspėja jį neketinanti 
jo įduoti. Jis jautė ir palengvėjimą, ir neaiškų nusivylimą: 
ponia Biron anaiptol ne paslaptinga, ji tiesiog gviešiasi pi- 
nigų dalies, ir tiek. Jis panoro mesti jai iššūkį. 

— Tada jam reikėtų dalytis su kitais, - tarė. - Galbūt jam 
atrodo kitaip. 

— Jis neturi pasirinkimo, — kategoriškai pareiškė mote- 
ris. - Kai ant sprando farai, tokia žmogžudystė... 

— Tik pamanykite, - pratarė senis, įknibęs į straipsnį. — 
Koks tas tipas žvėris! Septyniolika peilio smūgių... Tikras 
iškrypėlis. 

— Ką gali žinoti... Kai toks žaliūkas įniršta, gali padaryti 
bet ką... 

Ponios Biron balsas skambėjo lyg iš tolo, ir susižavėjęs 
Gerė netikėjo savo ausimis. Jis jai atrodo žaliūkas... Beje, 
toks jis ir yra. Jis įtempė ranką, sugniaužė kumštį, pamatė, 
kaip po plonu marškinių audiniu išsipučia raumuo, ir ne- 
tikėtai pajuto iki šiol nepatirtą pasitenkinimą. Vėl pakėlęs 
akis sutiko moters žvilgsnį, paraudo. Ji žiūrėjo į jį, žiūrėjo 
į jo išsipūtusią ranką, sugniaužtą kumštį su kažkokia gos- 
lia pagarba. Jis lėtai atgniaužė kumštį, atpalaidavo ranką. 
Staiga pasijuto bejėgis, ištuštėjęs. Nebenorėjo su ja kalbė- 
tis, jos įtikinėti, bet drauge žinojo: verčiau tegu ji žvelgia 
į jį su tuo žiauriu susižavėjimu negu kad su įprastine pa- 
nieka. 

— Einu gulti, - niurnėjo tėvukas, keldamasis ir svyruoda- 
mas. 

— Padėkite jam, pone Gerė, - šiurkščiai tarė moteris. - Jis 
tuoj nugrius. 

Ji vėl prabilo savo ankstesniu tonu, ir Gerė, sulig jos įsa- 
kymu bemat atsistojęs, tarsi tai būtų paties Mošano balsas, 
nebepakentė to tono ir ryžtingai, užsispyręs atsisėdo atgal. 

— Nesivarginkit, pone Gerė, aš tikrai rasiu savo lovą... 

Senis pūtė gūžį, tačiau kluptelėjo ant kėdės, sumojavo ran- 
komis, ir Gerė pašokęs nutvėrė jį begriūvantį, susigėdusį. 

— Leiskite man, - tarė. - Aš jus paguldysiu. 

Jis užtempė Dutijė laiptais, pasodino ant lovos ir ėmė 

įsiręžęs traukti jam batus, blankiai šypsodamasis iš senio 
paistalų, ir čia išgirdo telefono trakštelėjimą apačioje. Su- 
stojo kaip įbestas, nustūmė vargšo žmogyno koją, šis aukš- 
tielninkas virto ant lovos, ir puolė į laiptus. Persisvėręs per 
turėklus, matė ant linoleumo nudrykusį šeimininkės šešėlį. 
Ji stovėjo prie aparato, švilpaudama nerūpestingą džiazo 
melodiją, kuri čia, šioje aplinkoje, visiškai nederėjo. Susi- 
lenkęs dvilinkas, Gerė patyliukais nulipo laiptais. Ji stovėjo 
į jį nugara, bet jis girdėjo ramų jos balsą: „Aš laukiu... Taip, 
laukiu, panele...“ - „Taip, Biron... Lygumų gatvė 25... Taip, 
skubu...“ Ji tuoj pakvies policiją, ir jis bus nuteistas už nie- 
ką, galbūt nubaustas mirties bausme... Žengė dar žingsnį 
prie jos, maldaujamu gestu čiupo jai už peties; ji atsisuko 
ir pažvelgė į jį, stovintį taip arti, nustebusi, bet, atrodo, nė 
kiek nesumišusi. Kalbėjo valdingai: 

— Ne... B-I-R-O-N... A, sveiki... Jūs pamiršote mano už- 
sakytas sėklas, ar ką? Kada aš pasodinsiu savo nasturtas?.. 
Ketvirtadienį, tikrai?.. Ką gi, tada galiu pasikliauti jumis?.. 
Iki pasimatymo. 

Ji tyliai padėjo ragelį. Nenuleido akių nuo Gerė, kuris, 
atsirėmęs sienos, bandė atgauti kvapą. Ji žiūrėjo į jį su kaž- 
kokia džiugia nuostaba. 

— Aš maniau... maniau... - išspaudė jis. 

— Tai Betiūno sėklų pirklys, - paaiškino ji. - Jau prieš de- 
šimt dienų turėjo atvežti. 

— Maniau, kad jūs skambinate... (Kad ir kaip stengėsi, neį- 
stengė išspausti „policijai“.) Žinote, - staiga išpyškino pasku- 
bomis, - žinote, tai ne aš... ne aš — tas tipas, kuris... kuris... 

Dešine ranka jis automatiškai mėgdžiojo durklo smū- 
gius, oji stebėjo tą ranką įdėmiai, nudelbusi akis. Ir pasekęs 

jos žvilgsnį jis su siaubu susigriebė tarp pirštų spaudžiąs se- 
nojo Dutijė batų šaukštą. Nusviedė jį ant žemės, lyg būtų 
nusvilęs. 

— Visa tai - ne mano reikalas, - skubiai ramiu tonu tarste- 
lėjo ji. - Manęs juk nedomina laikraščių pramanai. 

Jis žvelgė į ją priblokštas, bet ir vėl siaubingai pamalonin-- 
tas to pagarbaus tono, kuriuo ji kalbėjo. 

— Bet ko tada jūs norite? — paklausė jis. 

Ji gūžtelėjo pečiais. | 

— Aš? „Norėti“ aš nieko nenoriu, - atsakė. - O „nenoriu“ 
štai ko: baigti šitoje landynėje. (Ir ji rodė siaurą koridorių, 
tamsią virtuvę ir šykščiai apšviestą laiptinę, išklijuotą gelsvais 
šlapimo spalvos tapetais.) Norėčiau pasimirti gražioje vieto- 
je, - kalbėjo toliau, - tokioje, kuri man patiktų. O pirmiau- 
sia šiek tiek ten pagyventi. Suprantate? 

Jos akys švytėjo kaip katės. Atrodė reikli, grėsminga, ir 
Gerė žingtelėjo atgal. Jis jos bijojo... Jis bijojo jos - iš tikrų- 
jų viršūnė! 

— Suprantate, pone Gerė? - tęsė ji. - O jums atrodo ki- 
taip? 

— Ak, taip, - atsakė jis, - taip! Aš norėčiau gyventi saulė- 
je, po didele saule, su aplink visur tyvuliuojančia jūra... 

Ir tardamas šiuos žodžius jis regėjo kokoso palmes, puto- 
tus paplūdimius ir save, Gerė, vieną žingsniuojantį pakran- 
te. Visada vieną... 

— O manį saulę nusispjaut, - iškošė moteris pro dantis. — 
Saulės nenupirksi, saulė lygiai taip pat šviečia ir kitiems, 
argi ne? Man reikia ko nors, kas man patiktų ir kas būtų 
mano, vien mano. Mano vienos. Tada nesvarbu, ar lyja, ar 
giedra... argi ne taip? 

— Tačiau, - pasipiktino Gerė, - jei čia būtų jūsų gražioji 
vietelė, jūs liktumėte Karvene? Liktumėte su visu tuo ap- 
linkui? 

Ir jis mostelėjo į visą tą aplinką, kurios jau nebebuvo ma- 
tyti sutirštėjus tamsai, į tą niūrią aplinką, kurios nekentė, — 
dabar, kai galėjo ją palikti, - kaip asmeninės užgaulės. 

— Kai esi turtingas, užsidarai langus ir duris, - rūsčiai at- 
šovė ji. - Jeigu nori, matai tik savo kojų pirštus. Ir kad pra- 
siblaškytum, net gali ištisoms valandoms pristatyti kokius 
stuobrius, kuriems už tai mokama, tuos pirštų galus tau 
masažuoti... (Jos balsas pasikeitė, ji pakėlė į jį atjaunėjusį vei- 
dą.) O likusį laiką rūpiniesi gėlėmis. Eikšekit pažiūrėti... 

Ji nusitempė Gerė į tamsą, paragino stumtelėti duris, ir 
jis klupinėjo aplink mažąjį darželį. Ten, šviesios nakties, 
pernelyg šviesios, absurdiškos nakties dangaus fone, niūk- 
sojo tamsi terikono masė... 

— Žiūrėkite, — pasilenkė moteris. — Uždekite šitą žibin- 
tuvėlį. Matote tuos bijūnus... Jau šešeri metai, kai juos pa- 
sodinau. Pirmą kartą jie buvo beveik pilki. Prireikė šešerių 
metų, kad paraudonuotų. Dabar jie gražūs, ar ne?.. 

Žinoma, gėlių spalvos nebuvo matyti, bet ji kalbėjo to- 
liau: 

- Visų pirma jiems reikėtų šiltnamio. Didžiulio šiltnamio 
su laistyklėmis ir nuolatiniu šildymu. Ne tik orchidėjos... 

Ji nutilo. Sustingusi stovėjo greta jo, profiliu pasisukusi į 
plynę ir terikonus, pirmą kartą užsisvajojusi. Dvelkė nak- 
ties vėjelis, ir vienmarškinis Gerė suvirpėjo; tarytum pakir- 
dusi, ji atsigręžė ir pažvelgė į jį. 

— Na, gerai! - pratarė kimiu, linksmu, niršiu balsu. - Juk 
neketini dabar peršalti, ką? 

Ir dar jam nespėjus atsakyti nei į tą „tu“, nei į jos gestą, ji 
nusitraukė skepetą ir apsiautė jam pečius su, regis, atlaidžiu 
juokeliu, o jis pasipurtė priešindamasis: „Ką ji sau mano - 
kaltas jis ar ne? Argi nusikaltėliai taip greitai pasigauna slo- 
gą? Jis numetė skepetą ant žemės. 

— Kam man ta jūsų skepeta!.. O jei man visai nereikia 
jūsų šiltnamio, ką? Įrengti tokias nesąmones kainuoja krū- 
vą pinigų! Jei jau taip, kodėl neimate visko). 

— Kodėl ne? - trumpai nusijuokė ji. 

Lėtai pakėlė skepetą ir nuvalė ją delnu. Skepeta buvo 
purvina, ir Gerė panoro atsiprašyti, prašyti atleidimo kaip 
dirglus vaikas. Per vėlu! 

— Žodžiu, norite karo - karas bus... - sviedė ji atsukdama 
jam nugarą. 

Ir prieš įeidama į vidų atsigręžė. Jos balsas skambėjo at- 
šiauriai: 

— Nerieskite nosies, a, Gerė? Jei man kas nors atsitiks, aš 
turiu bičiulių, kurie žinos, kodėl... 

Jam prireikė keleto sekundžių, kol atsikvošėjo ir prapliu- 
po vyrišku, niekinamu juoku. Ir nors juokėsi prisiversda- 
mas, vis dar tebejautė tą naują, pagaliau atrastą malonu- 
mą - malonumą maištauti. 

Dideliais sunkiais žingsniais užkopė laiptais ir trinktelėjo 
durimis. Gerą minutę niršia mina žvelgė į save kambario 
veidrodyje, paskui įsibruko ranką į švarko kišenę. Taikėsi 
iš įsivaizduojamo pistoleto, įtaigiai košdamas keiksmus ir 
įsakymus, kilstelėjo pistoletą prie savo paties atspindžio: 
atspindžio, kuris išvargęs greitai atgavo savo įprastą veidą 
pralaimėjusio ir sutrikusio žmogaus, nepatikliai žvelgian- 
čio į visai nebaisų gangsterį. 

Tada Gerė prisiartino prie veidrodžio, susidomėjęs, 
nebesivaipydamas pažvelgė į save. Kaire ranka susiglostė 
plaukus, priplojo prie kaktos, nutaisė rimtą miną. Ir pirmą 
kartą pasirodė sau bemaž gražus, pirmą kartą nuo... „nuo 
neatmenamų laikų , pagalvojo. 


Ir kitą rytą šviečiant tokiai pačiai ankstyvai saulei pro Sam- 
sono įmonės duris įžengė garsusis gangsteris Gerė. Tarsi 
paslaptingai įspėti, tarnautojai dėbsojo į praeinantį Gerė 
ir gręžėsi jam įkandin. Viršutinė marškinių saga prasegta, 
kaklaraištis atpalaiduotas, didelis kūnas juda ryžtingai, nė 
kiek neapsunkęs ar nevikrus. Ir Gerė gamyklos moterims 
pirmą kartą pasirodė gražus. 

Pravėręs kabineto duris, įsitaisė už savo stalo, neatsaky- 
damas į niūrius kolegų „Labas“, tik mostelėjęs ranka „kaip 
popmuzikos dainininkas per televizorių , dingtelėjo buhal- 
terio padėjėjui mažajam Žonui. Pirmiausia Gerė atstūmė 
savo krėslą nuo stalo, pakėlęs antakius, tarsi stebėdamasis, 
kokia ankšta jo vieta, paskui smarkiai stumtelėjo stalą per 
metrą į priekį, taip įsiverždamas į antrojo buhalterio Pro- 
mero valdas. Įsikniaubęs į sąskaitas, pastarasis krūptelėjo 
nuo dunkstelėjimo ir metė į Gerė iš pradžių nepatiklų, pas- 
kui pasipiktinusį žvilgsnį. 

— Klausykite, pone Gerė, jūs žinot, kur esate? 

Du tarnautojėliai, sužavėti tos pramogos, pakėlė galvas, 
bet Gerė, vis neatsakydamas, įtvirtino stalo kojas užgrobto- 
je teritorijoje. Priėjo prie lango ir plačiai jį atlapojo, leisda- 

mas į kambarį prasismelkti saulės blyksniui ir vėjo gūsiui, 
kilstelėjusiam visus popierius. 

— Betgi jis išprotėjo! — šaukė Promeras, vydamasis savo 
lapus. - Galiu pasakyti, kad bus pranešta ponui Mošanui... 

Tačiau net Mošano vardas, regis, nebejaudino to pakvai- 
šėlio Gerė, jis dabar juokėsi matydamas bendradarbius ro- 
plinėjančius keturiomis ir, prisėdęs ant savo stalo kampo 
„kaip Hamfris Bogartas“, vėl toptelėjo jaunajam tarnautojė- 
liui, degėsi cigaretę, primerkęs kairiąją akį. Kai galop tvarka 
buvo atstatyta, nors langas ir liko atviras, kokią valandą tylą 
pertraukdavo tik senojo Promero atodūsiai ir piktas niur- 
nėjimas - jis aiškiai laukė pastiprinimo. 

Mošanas išdygo įprastu laiku, trankiai stumtelėjęs alkū- 
ne duris. Sustojo prieš langą, įraudęs dar labiau negu pa- 
prastai. 

— Kas čia dabar? - vamptelėjo. 

Jis tūžmastingai dėbčiojo į ramut ramutėlį Gerė, tačiau 
pabrėžtinai kreipėsi į Promerą - viršininką ir atsakingą as- 
menį - laukdamas, kol šis įskųs, ir šis netrukus tai padarė. 

— Tai jis! - čieptelėjo Promeras. 

Jis tiesė kerštingą pirštą į Gerė, kuris, užuot pametęs gal- 
vą, romiai sau šypsojosi. 

— Kas čia dabar? — sustaugė Mošanas, tvirtai įsitikinęs 
savo teisuoliškumu ir Gerė kalte. - Kas čia? 

Iššiepęs dantis atsigręžė į kaltininką. Tačiau pastarasis 
riogsojo krėsle, ištiesęs prieš save kojas, ir garsiai, taip pat 
trankiai, kaip ir Mošanas, atrėžė: 

— Čia oras, pone Mošanai! Deguonis! Įstatymas draudžia 
dusinti tarnautojus, įstatymas draudžia teršti orą, pone Mo- 
šanai. Teršti ir plūstis! Nežinojote? | 

Ir kadangi Mošanas, dabar jau violetinis, žingtelėjo jo 
link, visi išvydo (oi, skandalas!), kaip drovusis Gerė pakyla 
ir, pačiupęs už pečių, tvirta ranka nuvairuoja iki durų virši- 
ninko pavaduotoją Mošaną, kurį, beje, pranoko visa galva. 

O vidurdienį „Trijuose laivuose“ visi matė, kaip drovu- 
sis Gerė, pasak jo, sėkmingai laimėjęs lažybas, stato taurelę 
visai draugijai kavinėje. Matė, kaip jis kvatoja, o Nikolė net 
išvydo, kaip jis pagyrūniškai — ji to dar niekuomet nebuvo 
mačiusi — gnybtelėjo Miurielei į liemenį. Paskui visą dieną 
žmonės stebėjo, kaip drovusis Gerė plačiu žingsniu žergia 
per gamyklą, pasišvilpaudamas, su savo senu gelsvai rusvos 
vilnos švarku, atpalaidavęs kaklaraištį, ir jaučiasi „laisvas“. Ir 
iš tiesų —- Gerė jautėsi laisvas, jaunas ir tikras nugalėtojas. Jis 
neprisipažino, kad labiau negu tarnautojėlių susižavėjimas 
ir revanšas už savo pažeminimą, labiau negu pasikeitę kai 
kurių moterų žvilgsniai tą įsimintiną dieną jį nudžiugino 
siaubo, sutrikimo, noro sprukti išraiška, kurią įžvelgė Mo- 
šano žvilgsnyje, kai vos pakilęs ketino išgrūsti jį pro duris. 

Šunį jis aptiko prie terikono — šis viauksėdamas bėgo jo 
pasitikti vizgindamas uodega, pakvaišęs iš džiaugsmo, ir 
pirmą kartą nė nebandė trauktis, kai Gerė pačiupo jį už ant- 
kaklio ir paglostė. Tasai šuo, pagalvojo Gerė, atrodo, jaučia, 
kadirjis, Gerė, nebebijo. Galbūt ta baimė, kurią jis užuodė 
sklindant nuo jo, pastarosiomis dienomis ir skatino šunį 
sprukti nuo jo rankos. Atsisėdęs šešėlyje vieno žemaūgių 
medelių, lyg per stebuklą besistiebiančių iš it pelenai išdžiū- 
vusios žemės, jis pasidalijo su šuniu sumuštinį. Ir vėliau tas 
paikas vaizdelis išplaukdavo Gerė atmintyje kaip didžiau- 
sios ir tikriausios laimės paveikslas: šuo, juodas terikono 
šešėlis, tarsi iškirptas ant saulėto lankos paviršiaus, duonos 

ir garstyčių kvapas ir ta akinama draugiška saulė, pirmą kar- 
tą Žadinanti mintis apie įdegimą, kaip Nikolės žurnaluose 
ar tos kelionių agentūros plakatuose. Įprastoje vietoje šuo 
išsiskyrė su laimingu žmogumi; ir laimingas žmogus grįžo 
pas savo šeimininkę. 

Bet ji, ponia Biron, buvo paskelbusi karo padėtį. Apsvai- 
gintas savo laimėjimų ir pamiršęs tą karą, Gerė iš teisybės 
šitaip lengvabūdiškai gaišo kavinėje ir laukuose tik todėl, 
jog žinojo tame varganame šeimyniniame pensione vėl su- 
tiksiąs tą žvilgsnį, kuriame tik vakar gimė naujasis Gerė. Ši- 
tas žvilgsnis buvo pats naujos jo asmenybės pagrindas, jos 
šaltinis, ir jis nesąmoningai ieškojo jame to būvio patvirti- 
nimo ir sėmėsi iš jo jėgų. Bet ponios Biron akyse nebebuvo 
nei grėsmingojo gangsterio, netgi niekingojo nuomininko: 
ji nebežiūrėjo į jį, ji beveik jo nematė. 

"Antstalo laukė pravėsusi sriuba, kumpio ir bulvių salotos, 
trečdalis ryžių apkepo, kurį savo ruožtu baigė valgyti sena- 
sis Dutijė, aiškiai kankinamas žiaurių pagirių. Tvyrojo tyla. 
Į skardų pavėlavusiojo „Labas vakaras“ teatsakė kažkoks 
burbtelėjimas, ir Gerė pajuokavo dėl šio pavėlavimo, ėmė 
pasakoti apie užeigą, draugijoje išlenktas taureles, pokštus, 
paskui susigriebė, kad niekas jo nesiklauso. Jis įsižeidė, pas- 
kui pyktelėjo, tarytum parnešęs gerus pažymius ir pirmūno 
mokslo pažymėjimą būtų susidūręs su tėvų abejingumu. 

— Aš pasiunčiau po velnių tą riebų paršą Mošaną! - viš 
dėlto pareiškė didžiuodamasis. 

Tačiau tos moters sviestame žvilgsnyje jis įskaitė akivaiz- 
džią, pašaipią panieką, ir ji akimirksniu jį išblaivė. Baisi čia 
šlovė, čia pat pagalvojo, išgrūsti lauk tą riebų metro šešias- 
dešimties „unterį... Jau prieš dešimt metų reikėjo tai pada- 

ryti, o svarbiausia, nereikėjo dėl to džiūgauti kaip dėl kokio 
žygdarbio. Baisus čia žygdarbis, taip, tokiam tipui, kuris 
esą septyniolika peilio smūgių naktį suraižęs belgų maklerį 
ir dar gyvą įvertęs į kanalą. Ir čia Gerė pirmą kartą pajuto 
priešais save užsiveriančius spąstus. 

Staiga persigando, kad ji įtaria jo apgavystę. Suprato, kad 
labiau už viską, ir svarbiausia dabar, po tos šlovingos dienos, 
turbūt labiau negu galimo suėmimo jis bijo, jog ji nebegal- 
vos, kad jis kaltas; bijo, jog tame giedrame liūto žvilgsnyje 
išblės negailestingas jo paties, nusikaltėlio, paveikslas, kuris 
leido jam visą dieną gyventi kaip vyrui. O jei jie rado žudi- 
ką? Tikrąjį? Jeigu ji suprato, kad tai ne jo darbas? Jei atspėjo, 
kad atsitiktinumas —- o ne „žiauraus žaliūko“, kaip ji sakė, 
pyktis - įspraudė jam į saują tas brangenybes? 

Neaiškiai suvokė, kad tai viską pakeistų, kad tie pinigai, 
kurių ji taip aiškiai troško, prarastų jai tris ketvirčius savo 
vertės. Kad tie banknotai, jei nebūtų sutepti tirštu nužudy- 
to žmogaus krauju, taptų tos moters akyse „nešvarūs . Suak- 
menėjęs nuo tos nuojautos, jis dar valandėlę sėdėjo pakėlęs 
šakutę, panarinęs galvą, netikėtai praradęs norą valgyti ir 
galvoti. Senasis Dutijė nepravėrė burnos. Ji aptarnavo jį 
tylomis, nepratardama nė vienos iš tų trumpų ir šykščių 
pastabų, kuriomis anksčiau kartais juos apdovanodavo. Ir 
Gerė po truputį bliūško: pamažu vėl užsisagstė marškinius, 
susiveržė kaklaraištį, paleido iš rankos šakutę, sunerimo. 
Jam atrodė, kad jis per garsiai žiaumoja, jo plaštaka, ranka, 
raumenys tarsi negyvi, o išorė apgaulinga. 

Tad kai Dutijė, niauriai bambtelėjęs: „Labanakt“, pasi- 
šalino, jam kilo noras jį pašaukti, pasiūlyti sužaisti belotę, 
net paakinti jį kalboms apie keturiasdešimtųjų metų karą ir 

savo nelaisvę - jo mėgstamiausią ir vis dėlto tokią nuobo- 
džią temą. Tačiau Dutijė blogavo ir nebuvo nusiteikęs gaiš- 
ti, todėl netrukus Gerė liko prie stalo vienas, pasidėjęs ran- 
kas abipus lėkštės, apsunkęs, įsitempęs, beveik jausdamas 
gėdą, neviltį ir norą šauktis pagalbos, bet kieno?.. Ta šalta 
moteris atrodė jam tarsi tikra siena. Dabar jis kaip absur- 
dišką svajonę prisiminė tas kelias akimirkas, kai ji juokėsi, 
kalbėjo apie orchidėjas, saulę, apie didįjį savo kojos pirštą, 
kurį masažuoja kažkokie stuobriai, apie tas akimirkas, kai 
jis pastebėjo, jog ji dar išsaugojusi gyvybingų žavesio, jau- 
nystės ir stulbinamo grožio atšvaitų. 

„Ji man patiko, - pagalvojo su nuostaba, tačiau tą nuos- 
tabą pranoko apmaudas, kad ji nebesistengia jo vilioti. Ir vis 
dėlto tas neapibrėžtos formos siluetas — tie prilaižyti plaukai, 
juoda prikyštė, tas atšiaurus, laiko ir kartėlio paženklintas vei- 
das nuo šiol jam atrodė tikras jo lemties atvaizdas. Svaigulio 
pagautas pagalvojo apie beprotiškus veiksmus: pulti į viršų, 
stverti odinį kapšiuką ir sviesti ant vaškytine dengto virtuvės 
stalo visas tas sumišai supiltas brangenybes, atiduoti jai, net 
maldauti jas pasiimti. Keistai ir beprotiškai svajojo suklupti 
prie tos liūdnos ir žiaurios namų šeimininkės kojų, pasiūlyti 
jai savo gyvybę, kraują, savo brangenybes - bet ką, kad ji vėl, 
dar kartą pažvelgtų į jį su ta paslaptingai išraiška, kupina pa- 
garbos ir goslumo... Žinoma, nebūtina, kad mylėtų jį, galvojo 
jis - mėgino galvoti, - tačiau būtina, kad vėl jį matytų, žavė- 
tųsi juo, kad jis jai patiktų kaip vyras, kaip didvyris. Nežino- 
mas didvyris ir vyras, nes tas jo paveikslas, kurio ji šiandien 
jam šykštėjo, neturėjo nieko bendra su Nikolės atspindėtu 
paveikslu: pastarasis buvo pernelyg paprastas, pernelyg sto- 
kojo žavesio ir dviprasmiškumo. 

Moteris vienodais ramiais judesiais plovė indus, ir staiga 
jis nebeištvėrė, trinktelėjo kumščiu į stalą taip smarkiai, kad 
lėkštė net pašoko ir šukėmis pažiro ant grindų plokščių. Ji 
stovėjo atsukusi jam nugarą, bet nekrūptelėjo, tik vos grįž- 
telėjo. 

— Po paraliais! - sušuko Gerė. - Po paraliais! Ar negalite 
pratarti man bent žodžio? Ką aš padariau?.. Atsiprašau dėl 
tos skepetos, padariau tai ne tyčiomis, na... 

Ji neatsakė ir sunkiai pasilenkusi semtuvėliu ir šluota su- 
braukė šukes, „šiek tiek persistengdama', toptelėjo jam. Są- 
moningai dedasi senesnė, labiau išvargusi, negu iš tiesų yra. 
Nebenori jam patikti, atstumia jį. Bet, po perkūnais, kas jam 
darbo! - pabandė galvoti. - Kas jam darbo, kad ta trenkta, 
šiurkšti ir godi moterėlė tokia jam šalta? Jei tik panorėtų, jis 
atiduotų jai grobio dalį, trečdalį, pusę, o už likusius išsineš- 
dintų į Senegalą ar kur kitur ir nesuktų sau galvos. Na? Tai 
ko ji dar nori? — nerišliai kartojo jis mintyse, tarytum ji būtų 
privalėjusi žinoti, kad jis jau pasiduoda ir atsisako išpirkos. 

— Sudaužyta lėkštė — trys frankai penkiasdešimt, pone 
Gerė, - pasakė ji. - Įrašysiu į jūsų sąskaitą. 

— Nusišvilpt man į tris frankus penkiasdešimt! — atrėžė 
jis dar smarkiau trinktelėdamas kumščiu į stalą, kad pabrėž- 
tų savo žodžius, ir trokšdamas, kad stalas subyrėtų, o viskas 
išlakstytų ant žemės ir sudužtų, kad koks nors nepataiso- 
mas dalykas pagaliau įžiebtų tame niūriame žvilgsnyje bent 
kokį susidomėjimo atšvaitą. 

Bet niekas nekrustelėjo, o jis susimušė delną. Pakėlė jį 
prie lūpų, nesuvokdamas, koks vaikiškas jo judesys. 

— Susimušiau, - pratarė apmaudžiai ir gailiai, lyg būtų ga- 
lėjęs tikėtis iš jos bent kokios užuojautos. 

Tačiau ji dabar kabino į vietą pašluostę, sėmė pelenus iš 
krosnies, juosėsi prikyštę, lankstė, nežiūrėdama į jį, tarsi 
jo čia nė nebūtų. Tuojau nueis gulti, paliks jį čia - galuti- 
nai nugalėtą nugalėtoją niekingame mūšio lauke, išklota- 
me plytelėmis. Vis dėlto kai ji išėjo iš kambario, jis neiš- 
drįso nė krustelėti ir dar geras penkias minutes sustingęs 
kėpsojo prie stalo, pasidėjęs ant staltiesės delnus, klausy- 
damas sieninio laikrodžio tiksėjimo, bejėgis ir nusiminęs. 
Grįžęs į kambarį neužsirakino, priėjo prie krosnies, ištiesė 
ranką į kapšelį, bet jo nepaėmė. Nenusirengęs krito ant 
lovos ir iki aušros traukė cigaretę po cigaretės, o spalvotos 
Viduržemio jūros paplūdimių ir viliojančių jų gražuolių 
nuotraukos ant sienos elektros šviesoje, kuri blanko ir da- 
rėsi juokinga, auštant dienai pamažu virto groteskiškomis 
ir bauginančiomis. 


Kitą rytą lijo, lijo ir dar kitą rytą. Samsono įmonė vėl išvy- 
do kuklų ir tylų buhalterio padėjėją, o šuo vėl pradėjo nuo 
jo sprukti; trečią dieną, kai Gerė kėlė nuo žemės akmenėlį, 
kad nuvytų pernelyg įsismaginusį strazdą medžio viršūnė- 
je, šuo tai palaikė grasinimu ir nuskuodė savo būsto link, 
paspraudęs uodegą, kraupiai kaukdamas. Tada Gerė, vėl 
likęs vienas, bėgte leidosi į namus, pasiryžęs viskam ir nie- 
kam. Kaip išprotėjęs įlėkė į vidų, riktelėjo: „Ponia Biron! 
Ponia Biron!, sielvartingu, panišku, sparčiu žingsniu per- 
lėkė virtuvę ir mažąjį kambarėlį, taip pat tuščius, nepasi- 
beldęs įsiveržė pas Dutijė, tuščias kambarys liudijo, kad jis, 
kaip ir kiekvieną savaitę, išvykęs, grįžo į savo kambarį ir nė 
nedirstelėjęs į krosnį ir savo lobius tuo pačiu įsibėgėjimu 
peržengė jos kambario slenkstį. 

Apsisiautusi peniuaru, ji stovėjo nišoje, atstojančioje vo- 
nios kambarį. Nuogas petys, išsidraikę plaukai, kažkokia 
beginklė savo tualetu užsiimančios moters išvaizda, ir jis, 
nepastebėjęs pergalingo žvilgsnio ir pralinksmėjusios šyp- 
senos, kurią ji pasiuntė pati sau veidrodyje, puolė ant jos, 
čiupo į glėbį šiurkštaus kareivos ir paauglio gestu, įsikniau- 
bė jai į sprandą ir vis dar apvalų petį - jo akimis, neapsako- 
mai kūnišką ir geistiną, — kurį ji siūlė jam iš nugaros kaip 
savo vienintelį, savo paskutinį šansą. 


Auštant jis sėdėjo ant jos lovos, nuogu stuomeniu, pro atvi- 
ras langines žvelgdamas į rūškaną atšiaurią šviesą, nublyš- 
kusią žemę ten, apačioje, kur jau vėl romiai, kone švelniai 
šnarėdamas barbeno lietus. 

Ji tysojo jam už nugaros, iki smakro užsitraukusi antklo- 
dę, beveik užgožta pagalvės, ir savininkiška, gražia ranka, 
paslaptingai išnirusia naktį, svajingai, su tokia pat romia 
išraiška, kaip glostomas arklio šonas, glostė jam nugarą. 
Kadangi jis nejudėjo, ji skaudžiai įžnybo jam į nugarą, bet 
jis neatsigręžė, tik mažumą kryptelėjo į jos pusę galvą su 
sumišusia ir patenkinta šypsenėle. Lovos šešėlyje jos nema- 
tė, bet girdėjo jos balsą - pažįstamą ir šiltą, - balsą moters, 
patenkintos savo vyriškiu. „Dailus bernas, - kalbėjo tas bal- 
sas, — taip, dailus tu bernas. Ji tapšnojo jam per šonus ta 
pačia arklių pirklio ranka, o jis šypsojosi, regis, patenkintas 
ir pamalonintas. Umiai paprastais judesiais prisidegė ciga- 
retę, bet kadangi ji valdingai plekšnojo jam per nugarą, jis, 
dar neprisidegęs kitos, atidavė ją jai. 

— Labai gražu pridegti cigaretes savo senai mamytei, — 
pasigirdo pašaipus balsas už jo. - Ar žinai, kad aš galėčiau 
būti senoji tavo mamytė? A, mielasis niekšeli? 

Jis pasimuistė, jo veidas persikreipė, tačiau balsas, toks 
raminamas ir toks žiaurus, netilo: 

— Gerutis jaunuolis, kuris pridega cigaretes senai savo 
mamytei, savo nukaršusiai meilužei... Gerutis jaunuolis, 
mandagus su ponu Mošanu, vyriausiuoju buhalteriu... Ge- 
rutis jaunuolis, kuris suvaro vienam vargšui tamsoje septy- 
niolika peilio dūrių... Žinai, keistas tu tipas... 

Ir ėmė juoktis. Jis tik sumirksėjo vokais ir toliau žiūrėjo 
pro langą, traukdamas cigaretę. Jautėsi visiškai nerūpestin- 
gas. Buvo kažką pasiekęs - atsidūręs apibrėžtoje, saugioje 
vietoje, priebėgoje, kurią jam teikė tas pašaipus ir truputį 
vulgarus moters už jo balsas, bet ji to nežinojo. Jis netgi 
šyptelėjo — vogčiomis, tarsi slapukaudamas, išdaigauda- 
mas, bet sustingo, kai tas balsas, pritykęs, primygtinis, ėmė 
kuždėti: 

— Kaip tu padarei, a?.. Tris pirmus smūgius aš suprantu, 
bet paskui? Kaip tu įstengei? Papasakok. 

— Ne, - atsakė jis. — Tik ne tai. 

Jis išmetė cigaretę pro langą ir atsisuko į neregimą moterį 
aukštai lovoje. Puolė ją su kupinu jaudulio įniršiu, labai pa- 
našiu į meilės geismą. 

— Koks storžievis... Koks bjaurus storžievis... - dar prata- 
rė moters balsas ir nuščiuvo. 


Kitą sekmadienį Karveno bažnyčioje skambėjo varpas. 
Oras buvo gražus, ir namų šeimininkė Biron, įprastai juo- 
dai apsirengusi, laistė gėles, o jos nuomininkas Gerė tik su 
apatiniais marškinėliais ir kelnėmis basas sėdėjo ant slenks- 
čio, žiūrėdamas, kaip ji triūsia, su puodeliu kavos šalia ir 
aikštinguoju kaimyno šuniu, išsitiesusiu jam prie kojų. 

„Santuokinės laimės vaizdelis, — galvojo ilgaliežuvės 
šventadieniškai išsipusčiusios kaimynės. Eidamos pro tą 
Lygumų gatvės namą paspausdavo žingsnį - gal atsiliepda- 
mos į varpo kvietimą, o gal sprukdamos nuo to taikaus ir 
begėdiško reginio. 

— Ar nemanai, kad tavo gėlėms jau gana vandens? - paklau- 
sė vaikinas. — Lyja jau dešimta diena... Nuo pat tos akimirkos, 
kai išvydome aušrą, - pridūrė su dviprasmiška išraiška. 

Bet moteris, užsiėmusi gėlėmis, tik patraukė pečiais. 

— Teisybė, o ką, - toliau kalbėjo Gerė. - Vakar taip ir nė- 
nustojo liję. Pliaupė visą naktį. Visą naktį girdėjome lietų, 
prisimeni? 

Moteris metė į jį kiek pasidygėjusį žvilgsnį, bet nusišyp- 
sojo. 

— O tau tik tai ir galvoje, a? - atsiliepė kažkaip smalsiai. — 
Keisti tie vyrai: arba negalvoja apie nieką, arba galvoja tik 
apie tai. 

— O tu per mažai apie tai galvoji, - meiliai prikišo jai. 

— O aš, mažuli, per daug tai dariau - su per daug vyrų ir 
per dažnai. Kaip žinai, aš nebe tavo amžiaus. 

Jis kažką sumurmėjo, nutaisė nuolankią išraišką: 

— Manai, rytoj gausime laišką? 

Ji jau buvo apsukusi savo mažučiuką darželį ir prisiarti- 
nusi pastatė priešais jį laistytuvą. Stovėjo, iškilusi virš jo, ir 
žvelgė į jį su atsainiu savininkės pasitenkinimu. Jis šelmiš- 
kai šypsojosi jai iš apačios. 

— Gal dar ne rytoj, - atsakė šluostydamasi į prikyštę rankas. 

Jis automatiškai paėmė jai už rankos, kurią ji leido jam 
kiek palaikyti kaip kokį daiktą, o pati pasigręžė į plynę, į 
terikoną, patykojo galimo laiškanešio, paskui vėl prabilo: 

— Bet poryt — tikrai. Tokiais atvejais Žilberas negaišta. 
Jam reikia susisiekti su žmonėmis iš Marselio, ir tiek. Jie 
ten veikia greitai. 

— Tau trūksta Marselio, a? - paklausė Gerė. 

- Aha (jos veidas tapo bejausmis). Jei ne tas liurbis, Mar- 
selio niekada nebūčiau palikusi. Žinai, ten buvo gražu. 
Marselyje yra spalvų, be to, žmonės kažką turi kraujyje. 
Marselis - miestas. 

— Kodėl ten negrįžai? 

Gerė įdėmiai stebėjo sustingusią ranką, kurią laikė tarp 
delnų. Jų rankos beveik to paties amžiaus, pagalvojo ir įrė- 
mė kaktą į tvirtas savo meilužės kojas. 

— Todėl, kad ten aš nusvilau, - trumpai atsakė ji. - Ko 
dabar ramstaisi į mane kaip mažas? Manaisi esąs kūdikis, 
Alai Kapone? 

Nesijudindamas jis gūžtelėjo pečiais. 

— Man šilta, - atsiliepė juodos prikyštės prislopintu bal- 
su. — Man gera... 

— Tik nepasakok, kad mamytė paliko tave lopšyje! - tarė 
ji nesijuokdama. — Nes mane tiesiog pribaigia nelaiminga 
sąvadautojų ar žmogžudžių vaikystė... 

Ji iškalbingai mostelėjo ranka. 

— Mano motina buvo šauni moterėlė, - tingiai atsakė 
jis. — Į galą pasidarė šykšti ir pikta kaip sena šarka, bet aš 
nebuvau nelaimingas. 

— Ką gi, tuo geriau, - pasakė ji. 

Kryptelėjo klubais, lyg norėdama kažką nukratyti, ir 
Gerė galva atvirto atgal. 

— Radai savo salą? - paklausė eidama prie durų. - Ar galų 
gale tau labiau prie širdies Dakaras? 

— Ne, - atsakė jis, - galų gale mes važiuosime į Kongą. 
Ten yra aukso, tik rink, yra ką veikti... Ne su visais ten len- 
gva rasti bendrą kalbą, bet aš susidorosiu. 

Ir jis nusišypsojo savimi pasitikinčia išraiška, bet ji išblė- 
so, vos tik ji dingo namo viduje. Vogčiomis atsisukęs ap- 
sidairė, ir kadangi pratrūkęs radijas rodė, kad ji virtuvėje, 
pasilenkė, priglaudė prie savęs šuns galvą, abiem rankom 
apkabino jam kaklą ir ilgai, švelniai, pašėlusiai meiliai bu- 
čiavo juodą purviną kailį ir žvilgančią nosį, ir palaimos pa- 
gautas mišrūnas nesipriešino. 

— Nori pomidorų ar agurkų? - riktelėjo balsas iš vidaus. 

Prieš atsiliepdamas: „Man nusišvilpt“, Gerė tvirtai, bet 
nešiurkščiai atstūmė šuns galvą ir prisidegė cigaretę, pri- 
merkęs akį kaip Hamfris Bogartas. 


Po savaitės Gerė slampinėjo po „Arondą, didelę mies- 
to sporto prekių parduotuvę, kur praeidami pardavėjai jį 

stumčiojo kaip nevertą dėmesio klientą, o jis to net nepa- 
stebėjo. Ponia Biron, jam dabar Marija, išniro veidrodyje 
šalia jo su savo juodu apsiaustu ūdros apykakle, matyt, 
mačiusiu ir geresnių laikų. Susijaudinusi Gerė veido išraiš- 
ka žadino jai šypseną, ir iš pradžių ji taip pat nepastebėjo 
pardavėjo briliantinu tviskančiais plaukais pasibjaurėjimo 
kupinų grimasų. 

— Na, - tarė ji, - radai savo laimę? Reikia tik dingsties, a? 

— Taip, taip, taip, - išsiblaškęs atsiliepė Gerė, - bet tu tik 
pažiūrėk į šitą pabaisą... 

Mostu, kuris sukėlė jaunajam pardavėjui — turbūt nekan- 
traujančiam išsprukti, nes buvo jau beveik vidurdienis — 
pašaipą, jis rodė į milžinišką žvilgančią „Yamaha“. 

— Oi, ne, - skambiai įsikišo pardavėjas, - tai ne pono sky- 
rius. Jei gerai supratau... pono skyrius, —- nenurimo jis pik- 
tai džiūgaudamas, - veikiau bus mopedai... 

Jis šiepėsi iš savo subtilaus sąmojo, jau pradėjo šypsotis ir 
kiti pirkėjai, žiūrėdami į tą keistą porą, išsipusčiusią šventa- 
dieniais savo pašvitais. Moteris tai pajuto minutę anksčiau 
už Gerė ir, palikusi jį, staiga atsisuko pabalusiu iš pykčio 
veidu: pardavėjas, išvydęs tą žvilgsnį, instinktyviai atsitrau- 
kė, tačiau jau buvo per vėlu. 

— Galbūt pono skyrius ir mopedai, - pareiškė ji garsiai 
ir aiškiai, - bet mano skyrius - mandagūs pardavėjai. Net, 
sakyčiau, malonūs pardavėjai. Manau, tokių esama kitur. 

Ji tempė suglumusį Gerė už rankos, o pardavėjas kažką 
burbleno, nes lengvai paveikiami pirkėjai dabar jau spigino 
akis į jį. Gerė nusekė paskui Mariją ant šaligatvio, kur ji ne- 
tikėtai sustojo. Buvo išblyškusi ir nežiūrėdama į jį košė tarp 
dantų žodžius. 

— Tas nevykėlis, - šnypštė, - tas menkystė... Tuojau pat 
grįžti ir nusiperki tą motociklą. Didįjį, japonišką. 

— Bet už ką?.. 

Gerė apstulbino tas pyktis, kurio jis nesuprato. Pats buvo 
taip pripratęs prie stumčiojimų ir prie amžinų užgaulių. Ir 
staiga supyko ant savęs, kad jis toks, kilstelėjo smakrą, su- 
murmėjo: „Na, aš jam dar parodysiu“, nenorėdamas pasi- 
duoti jos spaudimui. 

— Visų pirma už kokius pinigus? — paprieštaravo. - O be 
to, ar įsivaizduoji mane ant jo atskriejant į gamyklą? Ne, bet 
tu sapnuoji... O svarbiausia - trys gabalai, ar turi tuos tris ga- 
balus? 

Ji, atrodo, pabudo, pažvelgė į jį, pabandė nusišypsoti. 

— O, -atsiliepė, — ne visai. Tačiau vis dėlto turiu banke šiek 
tiek pinigų... Atleisk, - kalbėjo toliau, - nežinau, kas mane 
apsėdo. O tu gali tai pakęsti — to tipo toną? Girdėjai jį? 

Gerė neprarado šalto kraujo. Nutaisė akmeninį veidą ir 
lėtai papurtė galvą - miglotai prisiminė matęs tokią Edvar- 
do G. Robinsono laikyseną sename filme. 

— Ne, - atsakė santūriai, - nemačiau. Tokių tipų aš nema- 
tau. 

Bet ji jau tolo plačiu žingsniu. Žengė greitai, tad nors ir 
koks aukštas, jis sunkiai su ja suspėjo ir gretimoje kavinėje 
atsisėdo šalia uždusęs. 

— Konjako! - prieštaravimų nepripažįstančiu balsu užsi- 
sakė Marija. 

Kaip ir parduotuvėje, jos valdingumas padarė stebuklą: 
tuojau pat išdygo pardavėjas su taure rankoje, ir ji išlenkė ją 
vienu mauku, nežiūrėdama į jį, o Gerė nenoromis užsisaki- 
nėjo antrąją sau - rytais jis negerdavo. Marija jau nebe taip 
tankiai kvėpavo, veidas vėl atgavo spalvą, ji ištuštino taurę 

iki dugno, pastatė ir tarstelėjo: „Gerai; paskui metė į jį jam 
nepažįstamą žvilgsnį - neryžtingą, netgi sumišusį. 

— Nežinau, kas mane apsėdo, - pakartojo. - Nereikia 
ant manęs pykti, tai... (ji neaiškiai numojo ranka) tai su- 
kyla „gelmės“... charakterio gelmės. Supranti? Tikra nelai- 
mė, - tęsė jau tvirtesniu balsu. - Visą gyvenimą teko būti 
išdidžiai... (Ir jos balsas tariant šitą žodį taip pat skambė- 
jo išdidžiai.) Aš išdidi ir pikta, - pridūrė provokuojamai 
dėbtelėdama į jį. 

Bet Gerė palaimingai šypsojosi greta jos. Dabar, kai vis- 
kas praėjo, tas įvykis jį žavėjo; sužavėjo ir tai, kokia lengva 
buvo pergalė, kokia ryžtinga jo meilužė. Jis nematė smalsių, 
dvejojančių ir dviprasmiškų aplinkinių žvilgsnių, nukreiptų 
į keistą jų porą. Susižavėjęs spoksojo į Mariją, ir ji sugavo jo 
žvilgsnį, pasijuto pamaloninta, papūtė gūžį, paskui ištiesė 
kaklą. 

— Reikia pasakyti... Nieko nuostabaus, kad tokius išsi- 
čiustijusius, kaip mes, jie, tie galvažudžiai savo krautuvėlė- 
se, laiko apgavikais, - pratarė, gerai nusiteikusi. - Mudu su 
tavimi atrodome tikri kaimo jurgiai. Mes trenkiame kaimu, 
žodžiu, anglimi, šienu, mėšlu, štai taip... 

Ji akimirką nutilo ir užsisakė konjako vien mesdama 
žvilgsnį į padavėją. 

— Norėjau, kad papietautume „Trijose varpose“, - pasakė 
vėl įširdusi. - Atrodo, tai geriausia miesto užeiga, o svar- 
biausia — garsi savo frikadelėmis... Bet ar įsivaizduoji mus 
su gražiaisiais mūsų drabužiais šveičiant tas jų frikadeles? 
Įsivaizduoji į mus dėbsančius metrdotelius? Į mane, Mariją 
iš Marselio, ir į tave, prašalaitį iš Karveno... 

Ji kalbėjo prislopintu balsu, bet Gerė susirūpinęs apsi- 
dairė aplinkui. 

— Na, — pareiškė ji dėdama ant stalo dešimties frankų 
banknotą, - eime, drauguži, tuojau aš tave aprengsiu. 

Jie apsilankė „Pas Esderį“, „Galerijose“, „Printemps“, ir 
Marija sprendė, rinkosi, regis, tiksliai žinodama, ko nori. 
Gerė raukėsi. Žinoma, tuos pinigus jis jai grąžins. Jam nėra 
ko jaudintis, nes už menkiausią jo brangenybių galėtum 
nupirkti visą tą parduotuvę. Tačiau jį trikdė, kad jam taip 
atvirai vadovauja moteris. 

Vis dėlto paskutinėje parduotuvėje jis kone puolė į nevil- 
tį, kai jauna pardavėja, jam matuojantis mėlyną kostiumą, 
susižavėjusi tarė Marijai: „Mėlyna spalva jūsų sūnui stebė- 
tinai dera, juolab kad Marija klastingai žybčiojančiomis 
akimis bemat įsitraukė į žaidimą. 

— O, bet juk mano mažasis bernaitis - žaliūkas, - atsakė ji 
pardavėjai. - Ir vis dar tebekrečia man pokštus... Įsivaizduo- 
kite, jam beveik trisdešimt, o jis vis dar auga. Nuo tada, kai 
jam sukako septyneri, aš nespėju atleidinėti jo palankų... 

O kadangi mergina mandagiai aikčiojo, pridūrė: 

— Ir tai dar niekai - būtumėt pažinojusi jo tėvą, panele... 
Tas tai buvo dailus vyras! 

Ir ji prunkščiojo, o Gerė neono šviesoje žiūrėjo į veid- 
rodį, kuris atspindėjo komišką senstelėjusio berniuko, su- 
siruošusio prie Pirmosios Komunijos, atvaizdą. Taip, ko- 
mišką. Tačiau jį pagavo juokas: jau seniai Gerė nebuvo taip 
juokęsis! Tiesą sakant, išvis neprisiminė, kad per visą savo 
gyvenimą, netgi kariuomenėje, kada nors su kuo nors būtų 
taip juokęsis. 

Apie pirmą jie atsidūrė „Trijose varpose“, kad papietautų 
išsičiustiję naujais drabužiais, ir tikrai, metrdoteliai buvo 
pagarbūs, dėmesingi - matyt, didesnį įspūdį jiems darė jų 


FRANCOISE SAGAN m NUOLANKUSIS 43 


linksmumas negu elegancija. Jų veidai švytėjo pergale, ir 
tie pergalingi veidai vertė nugarkaulius lankstytis. Marija 
sūnui užsakė gerai iškeptų ėrienos šonkauliukų, paprašė 
sūnui taurės vyno ir abejingam metrdoteliui papasakojo 
be galo juokingų vaikystės prisiminimų, tokių nuobodžių, 
kad bemaž žiaurių, tačiau įžiebusių paprastai nepatikliame 
Gerė veide džiaugsmingą grimasą. Jie godžiai pavalgė, ir tik 
prie kavos, pasisotinusi, išraudusiais skruostais, guviomis 
akimis, ji pasiuntė jam kiek valdingesnį ir ne tokį motinišką 
žvilgsnį. 

— Kodėl tave taip juokina mintis, kad aš - tavo motina? — 
paklausė. 

— Būtum pažinojusi mano motiną! — vėl prunkštelėjo 
jis. - Mažučiukė, liesučiukė, tokia sena pelytė... 

Ir jis vėl nusijuokė, automatiškai čiupdamas ir kimšda- 
mas į burną auksaspalves bandutes nuo lėkštės krašto, nors 
nebebuvo alkanas. 

— Liaukis, - įsakė ji, sušerdama jam per pirštus. - Nutuk- 
sl. 

Ir tuo pačiu tonu kalbėjo toliau: 

— Jei taip pagalvojus, ar būtum norėjęs, kad aš būčiau 
tavo motina? 

— O kaipgi! - gašliai atsiliepė Gerė. - Nesitraukčiau nuo 
tavęs nė per milimetrą. 

Ir jis vėl nusijuokė truputį apgirtusiu baigtų pietų juoku, 
suerzinusiu Mariją. 

— Aš kalbu rimtai, - pareiškė ji. - Be to... Šiaip ar taip, tai 
būčiau davusi tau rykščių... 

— Kodėl? - paklausė Gerė staiga susidomėjęs. - Kuriems 
galams tos rykštės? Kad nubaustum už ką? Kad noriu būti 

gangsteris, ar kad mokslinčius, koks nors asas? Nežinau, gal 
aš, pavyzdžiui, studijuočiau techninius mokslus? Kuo bū- 
tum norėjusi, kad tapčiau? 

Ji šiek tiek pamąstė. Dabar restoranas buvo tuščias. Jie 
liko vieni, ir iš tolo jų nauji tamsių spalvų drabužiai visu 
savo gražumu švytėjo prislopintame tuščių baltų staltiesių 
fone. Ji buvo įraudusi labiau už jį. Žili jos plaukai ryškiai 
skyrėsi nuo to raudonio, ir jie palinkę žiūrėjo vienas į kitą — 
tokie besikuždantys sąmokslininkai, tai bemaž priešiški, tai 
bemaž sužavėti. Trikdė ne jų amžiaus skirtumas, o veikiau 
jų panašumas. Ir šiame provincijos smagurių restorane, jei 
ir nepanašūs į motiną ir sūnų, vis dėlto jie atrodė kitiems 
svetimi, o tarpusavyje — giminės. 

— Štai kas, — pratarė ji, nerangiai rąžydamasi (ir dusliai 
keiktelėjo, nes nuo judesio sutreškėjo jos naujos palaidinukės 
rankovė). - Štai kas, ar nepastebėjai, kad kekšės visada tam- 
pa dorovingos, kai turi vaikų? Ir juo didesnės jos kekšės, 
tuo didesnes šventuoles nori vaidinti! Tai neišvengiama... 
Ne, žinai, aš būčiau padariusi tave turtingą. 

— Kaip turtingą? - paklausė jis. - Mokslais ar kaip kitaip? 

Ji nusikvatojo. 

— Ar kada esi matęs, kad koks piniguočius, pasakodamas 
apie skurdžią savo vaikystę, aiškintų tau susikrovęs turtus 
savo mokslais? Sapnuoji... Neturtingiems vaikams niekas 
neduoda pamokų, kaip praturtėti - tokių nėra. Jiems tik 
parodoma, jog reikia tai padaryti, kad išsikrapštytum iš 
purvo. Bet recepto nėra, jie turi suktis patys. 

Jis įdėmiai žiūrėjo į ją. Galvojo, kad ta moteris protinga, 
galbūt protingesnė už jį, ir stebėjosi, kad taip lengvai tai 
pripažįsta. Tame restorane, nors pernelyg nuglaistytame, 

pernelyg prikaitusiame, iš kurio įprastu laiku būtų skubėjęs 
pasprukti, Gerė jautėsi laisvai. Kartais jį vėl prajuokindavo 
mintis, kad žmonės ją laiko jo motina. 

— Tai ką tada būčiau daręs? — neaiškiai pratarė, kad pra- 
tęstų tą begalinės ramybės akimirką. 

Tačiau gavo bemat nutaisyti atšiaurią išraišką, kai ji, 
žvelgdama jam į akis, jau visai nelinksmai pareiškė: 

— O tu viską sumetei pats vienas, a?.. Kaip išsisukti... 

Ir lėtu judesiu, sukėlusiu Gerė siaubą, ant staltiesės ėmė 
sukinėti peilį. 


Kiekvieną vakarą, kai senasis Dutijė pagaliau atsiguldavo, — 
atsikratydavo jo žiovaudami ir tariamai kažkur pasišalinda- 
mi, - jie įsitaisydavo kertėje prie ugnies su kava ir vynuogių 
išspaudų degtine; tada jis kopdavo į savo kambarį ir nulip- 
davo žemyn su visu lobiu. Drauge atidarydavo nešvarų kap- 
šiuką ir pažerdavo ant vaškytinės briliantus ir įmantrius jų 
įtvarus. Kartais Marija atsainiai įsisegdavo kokį auskarą, pa- 
miršdavo jį, ir Gerė su šypsena jį išsegdavo. Krosnies ugnis 
apšviesdavo jųdviejų veidus, vienodai pagarbius prieš tas 
vogtas brangenybes, ir ji, kaip ir jis, spoksodavo į jas šiek 
tiek liguistai. 

Savaitei baigiantis ji piktai pareiškė, kad jau daugiau ne- 
įmanoma laikyti spintose naujų apdarų, kad juose įsiveis 
kandys ir kad jie užgriozdino jai visą kambarį. 

— Kas čia baisaus? - nerūpestingai atitarė Gerė. 

Bet ji nutildė jį. Žilberas dar neradęs deramo lygio su- 
pirkėjo. Tai gali užtrukti, ir galbūt jam - kaip ir jai - būtų 
neprošal susirasti trečią gyventoją. Jeigu kartais Žilberui 
nepavyktų parduoti to nediduko solitero, kurį ji jam buvo 
įdavusi kaip bandomąjį, tada... 

— Tada aš turiu šį tą sumaniusi, - pasakė ji. - Taigi, drau- 
guži, jei mes gausime tuos šlamančiuosius dar į šios žiemos 
pabaigą, patikėk, šiek tiek pasismaginsime... 

Bet į jo klausimus ji neatsakinėjo. 

Ir dabar, užtūpęs savo tratantį mopedą, Gerė kiekvieną 
dieną leisdavosi keliu į gamyklą. Tačiau tai jau nebebuvo 
tas nustekentas prasčiokas, lenkiantis kelius prieš niekingą- 
jį Mošaną, o šuoliuojantis ant savo ristūno riteris, kuriam 
nederėtų mesti pirštinės. Bet pirmoji tai padaryti išdrįso 
drovioji Nikolė. 

Oras tą vakarą buvo puikus, ir Gerė pasišvilpaudamas 
skriejo namop savo mopedu ir smaginosi, surengdamas 
tikrą motokrosą toje dykynėje, kadaise tokioje nykioje, bet 
dabar, viauksėdamas iš džiaugsmo, jį lydėdavo šuo. Gerė 
pilna krūtine traukė šitą, taip sakant, užterštą orą ir, žvelg- 
damas į priešais nusidriekusią plynę, tą plynę, kuri jį taip 
gniuždė, dabar, kai netrukus ją paliks, įžiūrėjo joje savotiš- 
ką žavesį. Jis buvo laimingas ne dėl brangenybių ar būsimų 
turtų, ne dėl pasikeitusio moterų elgesio su juo ir netikėtos 
vyrų pagarbos, ne, tačiau buvo tiesiog laimingas. Beje, jis 
gražėjo ir kartkartėmis, išvydęs veidrodyje savo atspindį, 
stebėdavosi matydamas įdegusį atvirą veidą, tiesius pečius, 
ir galvodavo, kad galų gale Marijai iš tiesų pasisekė. 

Tad tą vakarą jis buvo patenkintas savimi; tą vakarą jau- 
tėsi taip, tarsi būtų kam nors skirta dovana. Grįžo į „Glicini- 
jų pensioną, genamas visiškai aiškių goslių minčių, juolab 
kad buvo penktadienio vakaras ir suvaikėjęs senelis vėl iš- 
vyko lankyti savo žinduklio. 

Marijos virtuvėje nebuvo, ir jis sugaišo kokį trejetą minu- 
čių, kol aptiko ją darže, užsijuosusią juodąją savo prikyštę, o 
galvą apsivyniojusią turbanu ir atšiauriu žvilgsniu žvelgian- 
čią į skurdžias lysves. Prieš pašaukdamas Gerė kurį laiką 
žiūrėjo į ją, stebėdamasis, šiek tiek susirūpinęs, kad geidžia 

tos moters, taip akivaizdžiai tolimos meilės reikalams. Vog- 
čiomis pritykino ir ūmiai apsivijo ranka jos pečius. Ji krūp- 
telėjo ir stebėtinai mitriai atsisuko, dešine ranka gniaužda- 
ma sodininko peilį. Akimirką, kol jį atpažino, juo švytravo, 
ir Gerė atsitraukė išsigandęs ir sumišęs. 

— Nedaryk taip, - tarė ji, - daugiau niekada taip nedaryk. 
Negaliu pakęsti, kai mane išgąsdina. 

— Bet juk tai aš... - gailiai pratarė jis. - Tu juk manęs ne- 
bijai? 

Ji prajuko: 

— Kaip galėčiau tavęs bijoti? Geručio jaunuolio, kuris 
puldinėja tik senus juvelyrus... 

Gerė paniuro. Kartais norėdavo jai pasisakyti, prisipažin- 
ti, jog tai ne jis. Dabar, kai jie dalijosi guoliu, planais, dabar, 
kai drauge juokėsi ir drauge narsiai stojo prieš įžūlius par- 
davėjus ir pasipūtusius metrdotelius, jam atrodė - ne, ne 
atrodė, jis buvo tuo įsitikinęs, - kad juos saisto teisingesni 
ir nuoširdesni ryšiai negu nusikalstama bendrystė. Be to, 
galų gale, logiškai mąstant, Gerė prisipažinimas turėtų ją 
nuraminti; kai brangenybės bus parduotos, jie bus turtingi, 
atskirai ar kartu; jai nebegrės pavojus matyti, kaip jį auštant 
suima policininkai, ir net jeigu ji iš tiesų jo nemyli, - o ji 
dažnai ir noriai tai kartodavo, - vis dėlto turi jausti jam kaž- 
kokį švelnumą. 

Gerė buvo auklėjamas dorybingai, ir kažkuriai jo esybės 
daliai atrodė absurdiška, neteisinga, kad jis mylimas už ne- 
dorą poelgį. Tačiau kiekvieną sykį, kai pasiryždavo viską jai 
prisipažinti, susilaikydavo stabdomas kažkokios nuojautos. 
Verčiau pasikalbėsiąs su ja vėliau, kai jie bus Senegale ar kur 
kitur, ir juos, atskirtus naujame krašte, vienatvė privers lai- 

kytis dermingai. Šiaip ar taip, savo likimą dabar jis įsivaiz- 
duoja neatsiejamą nuo josios. Tai buvo viena jo geismo jai 
priežasčių: jis troško prisijaukinti ją ir fiziškai. Kita priežas- 
tis buvo paprastesnė: pripratęs prie Samsono tarnautojų ar 
prostitučių savo karinės tarnybos metu, Gerė niekada ne- 
buvo pažinęs meilės — fizinės meilės — ir neatskleidęs savo 
paties juslingumo, kol nesugulė su ta moterimi, vyresne, 
pavargusia nuo malonumų, tačiau jos judesiai dvelkė pa- 
tirtimi ir nesivaržymu, ir Gerė atrodė, kad jis prieš ją — tik 
nekaltas bernelis. Jis apglėbė ją, tačiau ji atstūmė jį abiem 
rankom, išterliotom žeme. 

— Kas tave apsėdo? - tarė. — Tu toks įdirgęs... Vartinėjate 
ten buhalterijoje pornografinius žurnaliukus? 

Jis neatlyžo. Kartojo sau, kad jis - visai dailus vyriškis, 
kad ji — jau nebe tai, kas vadinama „gražia moterimi“, ir 
kad jos meilės poreikis turi būti labiau nepasotintas negu 
jo. Žodžiu, jo geismas turi ją veikiau pamaloninti, mąstė jis 
paikai, stengdamasis netikėti tuo, ką ji atkakliai kartojo jam 
nuo pat pradžių, tai yra meilė jos nebedomina. Tas abejin- 
gumas nesiderino su naktinėmis jos iniciatyvomis, o Gerė 
buvo dar pernelyg žalias meilės reikaluose, kad suvoktų, 
jog tuos įgūdžius gali suteikti ir tuos pasitenkinusios mo- 
ters atodūsius išspausti vien tik patirtis. 

— Na... - pratarė jis. - Eini? Ar nenori? 

Ji įdėmiai žvelgė į jį su beviltiška išraiška veide, vis dėlto, 
šiaip ar taip, sumišusia su patenkinta tuštybe. 

— Sakykite, Gerė, - pašaipiai paklausė, - ar kartais nebū- 
site liguistai ištvirkęs? Štai tokia aš jums atrodau seksuali?.. 
(Ir ji rodė savo plaštakas, raukšlėtą veidą, beformį siluetą, žilus 
plaukus.) Ar nepagalvojate, kad turėtumėte pasiieškoti jau- 

nesnių, savo amžiaus moterų, mažumėlę šviežesnių?.. Tu 
trumparegis, ar ką? 

— Tu man patinki tokia, kokia esi, - atsiliepė jis, pabrėž- 
damas tą „tu“ ir stverdamas ją ryžtinga vyriška ranka — tai, 
žinojo, garantuoja sėkmę su moterimis, bent jau filmuose. 

Bet ji nejuokavo ir atstūmė jį, paskui įėjo į vidų. 

— Bet juk... - pasakė jis, sekdamas jai įkandin. - Bet juk 
aš — tavo meilužis, argi ne? Turiu teisę į... 

— Tu į nieką neturi teisės, - atšovė ji. - Jau sakiau, kad visa 
tai manęs nebedomina. Mėgstu miegoti savo lovoje viena, 
išsitiesusi skersai, per visą lovą. Su tais tipais, kurie knarkia 
šalia, ar su tais, kurie iš kailio neriasi, kad įrodytų tau, kokie 
jie smarkuoliai, man jau baigta. Beje, - pridūrė ji, - tu ir pats 
prisiverti. 

— Aš?.. - suglumęs tarstelėjo Gerė. — Visai ne. Kodėl taip 
sakai? 

— Vyrai kaip apsėsti stengiasi kur nors išreikšti savo vyriš- 
kumą, - pasakė ji, - ar kontorose, ar su moterimis, ar su ar- 
kliais arba futbolu... Bet tu tai padarysi ne su moterimis... 

— Tai su kuo? - pasiteiravo jis nepatenkintas, bet neju- 
čiomis susidomėjęs, nes ji kalbėjo apie jį, apie jo būdą: 
pirmą kartą kažkas juo domėjosi, ir domėjosi juo, pačiu 
Gerė, o ne juo kaip buhalteriu, ne kaip būsimu vyru. Ji 
domėjuosi tuo, koks jis, labiau negu tuo, ką jis veikia, ir 
(xerė tai žavėjo. 

— Savo vyriškumą tu įrodei kitaip - jėga ir nusikaltimu. 
Visa kita tau visada bus antraeilis dalykas. Tikriesiems bo- 
sams — o aš Marselyje kai kuriuos pažinojau — mažai rūpi 
moterys, bent jau rūpi paskui, po viso kito. 

— Bet aš ne bosas, - suirzęs pasakė jis. - Aš - dvidešimt 

septynerių metų vyriškis, kuris nori gulėti su moterimi: su 
tavimi. 

— Ką gi, oaš nenoriu. 

Ji degdama viryklę atsuko jam nugarą, ir jos balse nebuvo 
nė menkiausios provokuojančios gaidelės. Ji tikrai jo neno- 
rėjo, ir tas dailaus vaikino atspindys, dar tą patį rytą nužiū- 
rėtas veidrodyje, staiga pasirodė jam juokingas ir dirbtinis. 

— Taigi, - tarė jis, - tarp mudviejų viskas baigta? 

Ir savai nuostabai pajuto, kad jo balsas virpa kaip tų pra- 
skydusių jauniklių, televizijos filmų herojų. 

— Niekas nebaigta, - atsiliepė ji tuo pačiu pavargusiu 
tonu. - Niekas nebuvo prasidėję, ir tiek. Retsykiais - taip, 
jei tu tikrai nori, tik bent jau ne šįvakar. Galbūt po metų 
tavęs maldausiu aš, - pridūrė, matydama suglumusį jo 
veidą. 

O kadangi jis nesišypsojo, ji staiga įsiuto. 

— Eik pas savo draugę Nikolę ir palik mane šįvakar ramy- 
bėje! Aš ne tik noriu miegoti viena — noriu viena vakarie- 
niauti, viena būti šitoje lūšnoje, bent kartą, supranti? 

Taip, jis suprato. Suprato, kad niekada nereikia nieko pra- 
šyti, viską reikia pasiimti pačiam arba rasti kokią nors išeitį. 
Ką gi, jis ras išeitį, ji dar pamatys... 

— Gerai, einu pas Nikolę, - pareiškė apsimestinai žva- 
liai. - Vakarais ji nesikapsto darže, jai, Nikolei, aš bent jau — 
tik įsivaizduok! — atrodau nieko sau vaikinas. Ir šefo sekre- 
torei taip pat atrodau nieko sau vaikinas. Tad jei nenori, ką 
gi - tuo blogiau arba tuo geriau. 

Ir pasistatęs švarko apykaklę išbirbė savo mopedu, lydi- 
mas pašaipaus juoko, kurį jai sukėlė paskutinė jo frazė. 

Kiek vėliau, vėlai vakare, jis buvo Nikolės kambaryje, su- 
jauktoje Nikolės lovoje, o ji prausykloje šalimais niūniavo 

madingą paikų žodžių melodiją, kuri baigė įvaryti Gerė ne- 
viltį. Grįžusi į kambarį išsitiesė ant lovos, „su slogiai saldžiu 
rausvu peniuaru', toptelėjo jam, ir šypsodamasi sužiuro į jį. 

— Praėjo daug laiko, - pasakė. - Maniau, kad mane pa- 
miršai. Dvi savaitės, įsivaizduoji? 

Jis rimtai linktelėjo, nenuleisdamas nuo jos akių. Ji buvo 
rausva ir gaivi, jos kūnas gražus, stangrus ir švelnus - jaunos 
šiuolaikinės moters kūnas, - jai patiko tai daryti, ką tik ji 
šūkčiojo gerkliniu balsu, o jis svarstė, kodėl ta praėjusi va- 
landa pasirodė jam tokia prėska. Nuo stalelio galvūgalyje ji 
paėmė veidrodį, atstatė jį prieš jųdviejų veidus ir apžiūrinė- 
jo save greta jo. Svajingai atrėmė galvą į jo. 

— O mudu baisiai mieli, ką? - pratarė. - Tau neatrodo? 

— Taip, - pasakė jis, — taip, taip, labai mieli. Netgi daili 
pora, - tarstelėjo pajuokiamai, naujai, kaip jam atrodė, pa- 
stebėdamas gėlėtą užuolaidų kretoną, didelę Roberto Red- 
fordo nuotrauką ant židinio imitacijos, tikro ar dirbtinio 
raudonmedžio tualetinį stalelį ir kilpiniu audiniu trauktą 
pufą prieš jį. 

Įmantrus kambarys, mąstė Gerė, netgi juokingai praš- 
matnus taip menkai apmokamai tarnautojai kaip ji. Be to, 
tviskantis švara. Žodžiu, dailučiai rėmeliai tokiai Nikolei, 
išskyrus tą lėlę ilga suknele, pūpsančią skersai fotelio ir taip 
kvailai atrodančią. Ir staiga jis vėl išvydo šaltą, tamsų Ma- 
rijos kambarį, pilkas ne itin švarias sienas, sukrypusį stalą, 
ant kurio jis bet kaip sumesdavo drabužius, — ant jo arba 
ant apšiurusio pinto sodo krėslo, kuris, jau ir taip aptriušęs 
lauke vasarą, visai nederėjo tame kambaryje, pasmerktame 
amžinai žiemai. Tas kambarys... greičiau tas įrankių sandė- 
lis su netvarkingai suverstais grėbliais, sodo žirklėmis, sėklų 

paketėliais, pamirštais kampe... Toks nykus ir tuščias, regis, 
beveik negyvenamas kambarys - Gerė matė, kaip jis prasi- 
veria, sukasi, per naktį visiškai susitraukia ar neapsakomai 
išsiplečia. Matė, kaip jis virsta vienintele jo priebėga ir vie- 
nintele pražūties vieta, kai mirtina Marijos tyla ar ramus ki- 
maus jos balso kuždesys sklidinai užtvindo jį geismingumu 
ir erotiškumu. Matyt, tas ilgesys atsispindėjo jo veide, nes 
Nikolė atsisuko į jį suraukusi antakius. 

— Kas yra? Tau čia nepatinka, o gal jau nebepatinka? 

— Ką tu, patinka, - vangiai atsiliepė jis, - na taip, žinoma, 
patinka... jei aš jau čia... Man reikia eiti, - pridūrė, pats ne- 
suvokdamas to apmaudaus nenuoseklumo, ir guviai nulei- 
do kojas ant žemės. 

Staiga panoro kuo greičiau išeiti. Nebetvėrė tos jaunos 
moters ir linksmo jos kambario, komiškos lėlės, juokingų 
jos meilės žodžių. Jau pora valandų nebetvėrė to mergai- 
tiško koketavimo. Galų gale jai dvidešimt dveji, o ne dvyli- 
ka. Beje, staiga ji paseno. Atsitiesė ant lovos įtemptu veidu, 
bent kartą sustingusiu iš pykčio, atkreipė jis dėmesį su tokiu 
atsainiu, vos užčiuopiamu smalsumu, kad pats susigėdo. 

— Kur eini? — paklausė ji. - Tau nuobodu, a? Ar turi ap- 
lankyti ką nors kitą? 

— Aš?.. - atsiliepė Gerė, bandydamas paniekinamai nusi- 
juokti. - Aš? Manai, turiu kada lakstyti paskui merginas? 

— Ne, - atrėžė Nikolė, staiga visa užsiplieksdama raudo- 
niu. - Ne, aš taip nemanau: tu nėturi kada lakstyti paskui 
merginas. 

Nustebęs jis pažvelgė į ją: šiaip ar taip, tas pyktis jai pri- 
tiko. Pro prasiskleidusį peniuarą švylavo nedidukė krūtis, 
šviesi, rausva oda... Kaip jis gali teikti Marijai pirmenybę 

prieš tą dailią jauną merginą? Marija teisi: tikriausiai jis iš 
esmės iškrypėlis. Akimirką jis susigėdo pats savęs, bet ta 
gėda taip pat buvo tokia menkutė, tokia tolima. Jam reikėjo 
kone prisiversti gėdytis. 

— Ką nori pasakyti? — paklausė jis, sunkiai mazgydamas 
batų raištelius, dešimtyje vietų sutrūkinėjusius ir suraišio- 
tus mazgais, kurie nelindo pro skylutes. (Vis dėlto reikia 
nepamiršti nusipirkti... Iš tiesų, neverta turėti dviejų mo- 
terų! Iš tiesų! Šiaip ar taip, jei kuri iš jųdviejų ir pagalvotų, 
kad jam reikia nupirkti raištelius, tai būtų Nikolė. Dėl to 
nėra jokių abejonių, nes ta kita...) 

Gerė atsistojo: jis grįš savo mopedu, pastatys jį prieš tos 
kitos namus nekeldamas triukšmo, užtykins laiptais iki jos 
durų ir, kai ją užguls, jai nebus lengva jo atsikratyti. Ta kita 
galbūt netgi to nenorės... Ką sako Nikolė? 

— Aš noriu pasakyti, kad dabar tave, atrodo, ne per daug 
domina merginos. Ir dar atrodo, kad tu mėgsti keistai sens- 
telėjusias. 

— Kur tu taikai? 

Žinoma, jis tai žinojo. Turėjo nutaisyti pasipiktinusią 
miną, paneigti, suirzti, bet, užuot visa tai daręs, paskubomis 
rengėsi, nekantraudamas sprukti, kol ji dar nepateikia jam 
pernelyg tiesmukų klausimų, kol dar nesako jam pernelyg 
baisių dalykų apie Mariją. Tačiau ji, ramiai sėdėdama lovos 
kojūgaly kaip teisėjas sukryžiavusi rankas, aplenkė jį. 

— Ar tiesa, kad tarp judviejų su tavo šeimininke, ponia 
Biron, didžiausias romanas? Negaliu patikėti. 

— Ką? Bet kas tau taip sakė? — paklausė jis nuostabos 
kupinu tonu, kuris jau ir jo paties ausims skambėjo dirbti- 
nai. - Bet juk tai beprotybė... 

— Taip, beprotybė, tačiau visi taip šneka. Ir visi nėra be- 

pročiai. O aš iš pradžių netikėjau: įsivaizduoti tave ir tokio 
amžiaus kekšę man atrodė vis dėlto truputį per daug. Taip 
ir pasakiau Miurielei... Sakiau jai: jis juk taip nesielgs, argi 
ne? Buvusi Marselio šliundra, sena girtuoklė... 

Gerė labiau sukrėtė žodis „girtuoklė“ negu „sena“. Sena — 
Marija ganėtinai dažnai kartojo, kad ji sena, žmonėse tyčio- 
mis nutaisydavo sugrudusią motinišką išraišką, bet Gerė 
tas amžiaus skirtumas visai nejaudino, ypač erotinėje srity- 
je. Ne, jį sukrėtė tai, kad Nikolė kalba apie Mariją - apie val- 
dingą, blaivaus proto Mariją - kaip apie kokią prasigėrėlę, 
besišlaistančią uosto gatvelėmis tarsi valkata. Tačiau Niko- 
lė buvo tokia pasipiktinusi ir tokia nuoširdi, kad jis negalėjo 
apginti savo meilužės kitaip, kaip tik viską prisipažindamas. 
O šiuo atžvilgiu Marija buvo neperkalbama: jis turįs neigti 
jų santykius, nepasiduoti kurstymams, pasijuokti iš nekuk- 
lių pokštų - žodžiu, jos išsižadėti. Tada toks jos reikalavi- 
mas pasirodė jam kilnus, netgi didvyriškas. Tačiau dabar jis 
svarstė, ar galų gale ji tikrai taip norėjo apginti jo, o ne savo 
pačios reputaciją? O gal ji gėdijasi jo... Beje, aišku: kadan- 
gi ji neįsileidžia jo į savo guolį, prie savo kūno, vadinasi, ji 
jų santykiais nesididžiuoja. Žinoma, jis gerokai jaunesnis, 
vadinasi, pranašesnis fiziškai; bet šis pranašumas virsdavo 
nieku tą pačią akimirką, kai tapdavo nieku Marijos akyse. 
„Tačiau, - mąstė Gerė, — tačiau, Dieve mano, gyvenime 
svarbu ir fiziologija, ir amžius: Vis dėlto Nikolė graži kitaip, 
irjeigu jam su ja nuobodu ir jei dabar ji jam nieko nereiškia, 
tai dar negali sakyti, kad visi klysta: visi — tai yra visi laikraš- 
čiai, visi filmai, visi tyrimai, visi patarimai — visi, štai taip. 
Visi tolydžio kartoja, kad šioje visuomenėje žavi, patinka, 
laimi ir yra mylimi vyrai ir moterys, žodžiu, žmonės - jauni 

ir gražūs, linksmi, įdegę ir pinigingi. Šiaip ar taip, visuome- 
nės grietinėlę ir sudaro šie žmonės, tik ne ta neskoningai 
apsirengusi moteris, persiritusi penkias dešimtis, mažakal- 
bė ir atšiauri. Tiktai, pagalvojo Gerė, - ir ši nauja akivaizdi 
tiesa pervėrė jį kaip žaibas, - tik kad jis - jis - neturi su tais 
tyrimais nieko bendra. Galų gale čia ką nors pakeis ne vi- 
suotinis įsitikinimas. Ne statistika sukliudys jai, Marijai, jį 
pralinksminti, jai, Marijai, jį Žavėti. 

- Ką tu turi prikišti poniai Biron? - paklausė jis vangiai. 

Baigė varstytis batus ir dabar sėlino prie savo švarko ir 
prie durų. Nikolė triumfavo. 

— Žinok, tavo ponia Biron čia, Karvene, atsirado dar 
prieš tave. Ir nemažai vyrų - gamykloje ar kitur — tą tavo 
ponią Biron pažįsta ir nevadina jos ponia. Žinai, ji nebuvo 
naujokė... Tik dabar tie tipai išrankesni: už tą Mariją jiems 
geriau jaunesnės merginos. Žinoma, aš kalbu apie norma- 
lius vyrus... 

Stojo tyla, kurioje ūmiai nuaidėjo Gerė balsas, kupinas 
nesuprantamo įtūžio. 

— Bet, Dieve mano, kokios čia sapalionės apie jaunystę! 

Jis tai rėkte išrėkė, ir Nikolė spoksojo į jį suglumusi, kone 
išsigandusi. Jis buvo pabalęs iš pykčio, atrodė susijaudinęs. 
Iš tiesų toks ir buvo. Pernelyg aiškiai jautė - jeigu būtų iš- 
lipęs iš Marijos lovos patenkintas, tai būtų galėjęs vaidinti 
įžūlų, blogai apie ją šnekėti, išsižadėti jos, ar dar ką nors. 
"Tačiau jos atstumtas jautėsi visiškai jai atsidavęs. 

— Ką reiškia jaunystė? — pakartojo tyliau, virpančiais pirš- 
tais sagstydamasis švarką. - Manai, man rūpi, kad tu jauna? 
Manęs tai nejaudina. Šviežiena žavi tik senius! Nežinojai? 

Ji žiūrėjo į jį vis taip pat, pravira burna, ir Gerė staiga 

šmėstelėjo mintis, kad ji panaši į kažkokį naminį paukštį, bet 
ilgiau ties šia mintimi nesustojo. Jau nebematė jos, tiesiog ne- 
matė. Jam reikėjo eiti ir pasidairyti tenai. Reikėjo patikrinti, 
ar ta pašėlusi mintis, kuri ką tik jam toptelėjo apie Mariją, 
apie save patį ir pasaulį, apskritai yra pagrįsta. Pažiūrėti, ar 
ji, Marija, iš tikrųjų tokia bejausmė visam tam, kas sudaro jo 
laikų moralę, jo laikų madą, kriterijus, padorumo ribas, taisy- 
kles, žodžiu... Ak, taip, jam reikia pažiūrėti, ar jai tikrai į viską 
nusispjaut. Vienu mirksniu jis pasiryžo, atsistojo, nutvėrė Ni- 
kolei už riešo ir stumtelėjo prie drabužių. 

— Tuojau pamatysi, - išpyškino, - ar ta ponia Biron mane 
jaudina. Šiąnakt dėl įvairumo nakvosime pas mane. O ry- 
toj, sekmadienį, liepsiu savo senai meilužei atnešti mums 
pusryčius į lovą, a? Tokio įrodymo pakaks? 

Jis jau bėgo laiptais žemyn, o Nikolė rengėsi, iš pradžių 
paskubomis, tačiau jos judesiai po truputį nevalingai lėtėjo. 
Jis pergalingai apžergė mopedą, o ji įsikirto jam į nugarą, 
palinkusi į priekį maldaujama ir išgąstinga poza, kuri buvo 
tarsi esminės jos prigimties simbolis, tačiau Gerė priekyje 
to nematė. Naktis buvo šviesi, ir jie mėnesienoje vinguriavo 
tarp terikonų it saulėkaitoje. Netrukus prieš pensioną Gerė 
susigriebė visai sulėtinęs greitį, tada staigiai spustelėjo, ir 
Nikolė vos nenulėkė žemėn. Stumčiodamas ją priešais save 
laiptų link, pokštelėjęs durimis, jis visu balsu postringavo. 

— Tiesiai, tiesiai! — džiugiai šūkčiojo. — Pirmos durys į 
dešinę! Patinka, mano gražute? — linksmai tarškėjo, tačiau 
balsas skambėjo dirbtinai, nes įėjusi į jo kambarį Nikolė 
liko stypsoti sustingusi, sudūrusi pėdų galus ir aiškiai bai- 
siausiai susidrovėjusi. Ji žiūrinėjo Karibų nuotraukas, iška- 
binėtas ant sienų, ir nuolankiu balsu pakuždėjo: 

— Kas čia? Nori ten nuvažiuoti? 

— Norėčiau, - savo ruožtu sušnibždėjo Gerė. - Tas tai 
taip, norėčiau, - dėstė toliau garsiai ir nenatūraliai, nevyku- 
sio nuotykinio filmo herojaus balsu. 

Nikolė šypsojosi, baimė išgaravo, ji įsitraukė į žaidimą. 

— Kokia puiki mintis, brangusis! — šaukė ji bemaž šaižiu 
kino žvaigždutės balseliu. - Kaip mums ten būtų gera... Ką 
mes veiktume... išskyrus meilę? — paklausė, merkdama akį 
sienos link ir nutaisiusi balsą, kuris jai turbūt atrodė geidu- 
lingas, bet Gerė nuskambėjo groteskiškai. Groteskiškai, nes 
Nikolė stovėjo pasistiebusi ant pirštų galų ir kalbėjo nežiū- 
rėdama į jį, atsisukusi į tą sieną, kuri drumstė jam nuotaiką, 
kėlė nerimą ir trikdė. 

— Na, eime į lovą? - vėl prabilo jis taip pat paikai. - Eik 
šen. 

Ji automatiškai pakluso ir atsidūrė ant lovos, šalia Gerė, ir 
jis staiga, žvelgdamas į ją, nebežinojo, ką daryti. Kaip įstengs 
apkabinti tą mažą įkyrią laumiukę? Kaip išdrįs išspausti jai 
dejones, kai už poros metrų, už šitos tokios artimos pertva- 
ros, galbūt klausosi Marija?.. Ne, ji, žinoma, nesiklauso, bet 
tikrai girdi, ir apie tai buvo baisu pagalvoti. 

O Nikolė žvelgė į jį baugščiai ir nuolankiai, nusižeminusi. 
Aš darausi juokingas, pagalvojo jis piktai. Štai dabar ta kek- 
šė Marija daro iš jo impotentą! Tai jau viršūnė... 

— Man nusirengti nuogai? - paklausė Nikolė. 

Gerė nejučiomis dėbtelėjo į ją taip, tarsi ji būtų leptelėju- 
si kokią nešvankybę, ir Nikolė nuraudo. Jis supyko. 

— Taip! — atsakė. - O, taip! Aš taip mėgstu žiūrėti į tave 
nuogą, — išspaudė iš paskutiniųjų. - Pabučiuok mane... 

Tonas buvo toks dirbtinis, kad Nikolė nė nekrustelėjo, 

bet, vis dar kaip prastame filme, palūkėjusi išspaudė juo- 
kingą dejonę. 

— Ak... brangusis... - pradėjo be polėkio. - Bet... Bet... 

Bet čia durys plačiai atsilapojo, kad net trinktelėjo į sie- 
ną, ir ant slenksčio, didžiulė, su suglamžytu chalatu, prie- 
šais juos išdygo Marija - susivėlusiais plaukais, tamsiomis 
apsiblaususiomis akimis, ir žiūrėjo į juos. 

— Na, ką?.. - pratarė. 

Nikolė automatiškai pakilo ant lovos, palenkė galvą kuž- 
dėdama: „Laba diena, ponia“, įteikliai ir kvailai, traukdama- 
si nuo jos atgal. Bet Marija pertarė jos mandagumus. 

— Manot, čia jums viešnamis? - ramiu balsu pasiteiravo ji 
Gerė. - Valiūkauti reikia eiti į dykvietę priešais, mano ma- 
žyliai. Ten jums pakaks vietos, o aš galėsiu miegoti. Nagi, 
lauk! 

— Bet... - sumikčiojo Gerė. - Bet čia mano kambarys... 

— O, ne! - skubiai atrėžė Marija, treptelėdama kulnu į 
grindis, kad pabrėžtų savo žodžius. - Ne, čia mano kamba- 
rys! Kambarys, kurį aš nuomoju - beje, nebrangiai - klien- 
tams, tik viengungiams. Užtat lauke viskas veltui — visiškai 
veltui. Taigi duodu jums tris minutes ten nusidanginti ir 
išnykti iš čia. Aš noriu miego! 

Ir net netrinktelėjusi uždarė paskui save duris, tuo galuti- 
nai pažemindama Gerė. 

— Ne... ne, bet ką ji sau įsivaizduoja?.. Ką sau įsivaizduo- 
ja?.. - kartojo jis stovėdamas, išblyškęs ir svirduliuodamas, 
lyg primuštas. 

Bet Nikolė jau tempė jį už rankovės, gailiai kartodama: 
„Eikš, eime iš čia. Jie vėl sėdo ant mopedo ir išvažiavo po 
nesudrumsčiamu, tačiau jau perregimu blėstančiu mėnu- 


60 FRANCOISE SAGAN m NUOLANKUSIS 


liu. Atsidūrusi prie namų, Nikolė net nebesiklausė Gerė ir 
pakrikų jo pasiteisinimų. Ji tirtėjo nuo šalčio ir galbūt iš pa- 
tirto siaubo. Įtraukusi galvą į pečius, suko durų link, ir Gerė 
išvydo jos nugarą: nugarą, kuri bylojo kai ką, ko niekuomet 
nebylos Marijos nugara, tačiau jo, Gerė, nugara tai bylojo 
ne kartą - ir tai buvo pažeminimas. 

— Tai matei, a? - pasakė jis. - Juk matei? 

— Taip, - atsakė ji, - mačiau. 

— Vis dar manai, kad ji - mano meilužė? - riktelėjo jis į 
tolstančią nugarą. 

Tačiau ji neatsakė, net neatsisuko. Ir Gerė dar kartą visu 
greičiu leidosi pas Mariją, šį kartą vienas. Jis išplūs ją, pri- 
muš, galbūt išprievartaus. Toji moterėlė pamatys, ką reiškia 
įtūžęs vyriškis. Porą kilometrų pralėkė kaip vėjas, variklio 
burzgimu ir didinamu greičiu kurstydamas savo polėkį. 

Bet kai jis sugrįžo, buvo jau išaušę, o Marija taip pat at- 
sikėlusi, nes namai buvo tušti. Ir Gerė, sekundės dalelytę 
pakerėtą beprotiškos minties, kad ji pavyduliauja, netrukus 
pagavo siaubingas nerimas, kad jinai pas jį nebegrįš. 


Jos nebuvo trejetą dienų, ir per tą trejetą dienų Gerė vėl 
virto vargšų žmogeliu: jo žingsnis sulėtėjo, galva nusviro, 
balsas prityko, jis vėl susiveržė kaklaraištį, nebesakė šuniui 
„sveikas“. Nikolė vos su juo pasisveikindavo, pradrąsėjęs 
Mošanas buvo dar bjauresnis negu paprastai, Gerė slankio- 
jo skersas. 

Tik antrą dieną jam toptelėjo mintis patikrinti brangeny- 
bes: jos buvo savo vietoje, ir jis nervingai nusijuokė, suvo- 
kęs, kaip jos mažai jam rūpi. 

Dvasiškai jis griebėsi vargšo žmogelio vaistų: vietoj Ma- 

rijos labai stropiai laistė augalus ir daržoves, tačiau blogai 
miegojo. O fiziškai apsileido: per trejetą dienų, jei nemi- 
nėsime taip suveržto, kad vos jo nesmaugė, kaklaraiščio, jis 
nekeitė drabužių, vilkėjo tuos pačius marškinius, tas pačias 
kelnes ir tą patį vis labiau susiglamžiusį švarką. 

Ir paskutinę dieną, apie ketvirtą valandą, panūdęs atsi- 
griebti, Mošanas padarė jam pastabą dėl nevalyvos jo ap- 
rangos, tuo tarpu prislėgtas ir nebylus Gerė žvilgsnis nieko 
nematydamas klaidžiojo po terikonus. 

- Sakykite, - kalbėjo Mošanas - visai taip pat, kaip Ma- 
rija, — sakykite, Gerė, kas jums čia, viešnamis? (Iš tikrųjų, 
pagalvojo Gerė, kuris tenai lankėsi tik kartą gyvenime, dabar 
jie žiūri į jį kaip į nuolatinį tos vietelės klientą!) Ar negalė- 
tumėte apsitvarkyti? Čia ne kiaulidė. Bet galbūt jūs, pone 
Gerė, neturite kito švarko. Jūsų drabužiai... 

Mošanas užsičiaupė. Kažkas Gerė laikysenoje kėlė jam 
nerimą. Tas menkystė atsitiesė, pastiro, o sustingęs veidas, 
regis, sužavėtas žvelgė į terikonus. Mošanas automatiškai 
metė žvilgsnį ta kryptimi, bet nieko nepamatė, tiktai baltą 
dūmelį, kylantį viršum stogo tolumoje, kairėje. Tad nesu- 
prato, kodėl Gerė atsistojo visas nušvitęs, valdingai ranka 
nubloškė jį šalin kaip kokį daiktą ir puolė prie durų. 

— Gerė! - riktelėjo Mošanas. - Gerė, grįžkite atgal! 

— Atstokit! - atrėžė Gerė, nė neatsigręždamas į vėl bejėgį 
savo budelį. 

Ir kai Mošanas persisvėrė per langą, kad jį išplūstų, Gerė 
mopedas jau skriejo baltojo dūmelio link. 


Marija buvo pasidariusi šukuoseną, vilkėjo nauju apsiaustu 
ir buvo lengvai pasidažiusi, bet Gerė tai pastebėjo tik vėliau: 

vos atvažiavęs ir numetęs savo brangiąją važiuoklę, jis ke- 
liais žingsniais perlėkė virtuvę ir stvėrė Mariją į glėbį, nežiū- 
rėdamas į ją ir taip ryžtingai, kad ši nesipriešino. Prigludęs 
skruostu prie jos plaukų, jis sustingo, klausydamasis, kaip 
smarkiai daužosi jo širdis greta širdies tos kekšės, tos kekšės, 
kuri neleido jam miegoti, kuri persekiojo jį tris dienas ir tris 
naktis. Nebuvo nė kalbos, kad ją iškoneveiktų ar apkultų, ne- 
buvo netgi jokios kalbos, kad ją iškamantinėtų: ji sugrįžo, ji 
nesipriešino jam, viskas buvo gerai. Dabar jo širdis rimo, ir jis 
nusišypsojo iš palengvėjimo. 

— Kaip aš bijojau, - pratarė. 

Ji truputį krustelėjo greta jo nepakeldama galvos, abejin- 
ga, tačiau paklusni. 

— Bijojai ko? 

Jos balsą slopino Gerė švarkas; jis buvo taip prispaudęs 
ją prie savęs, kadjijo nematė. Tad galėjo ištarti savo frazę, o 
ji - ją išgirsti, ir nė vienas nepradėjo juoktis. 

— Na ką gi, žinok: aš bijojau, kad tu mane įduosi farams, — 
pasakė šypsodamasis. 


Kitą šeštadienį jie sėdo į autobusą, važiuojantį į Lilį, ir Ma- 
rija visą kelią neatsakinėjo į Gerė klausimus. Įsispraudusi į 
sėdynę, sukryžiavusi rankas ant rankinės, su savo nudėvėtu 
apsiaustu ji iš tiesų buvo panaši į kaimietę, riedančią į mies- 
tą kartu su suaugusiu savo sūnumi. Vos išlipusi iš autobuso, 
sustabdė taksi - nauja prabanga! - natūraliu mostu, apstul- 
binusiu Gerė. 

— Vengrų gatvė 23, - pasakė klestelėdama ant sėdynės. 

— Ką mes veiksime Vengrų gatvėje? - pakuždėjo Gerė. 

— Tuojau pamatysi. 

Ji vėl užsimerkė, atrodė išvargusi, bet nejučiomis šyp- 
SOjOSi. 

Prašmatniame Lilio kvartale, Vengrų gatvėje 23, stovė- 
jo senas akmeninis pastatas su iškiliu prieangiu, su herbu 
frontone ir erdviu grįstu kiemu, į kurį vedė nedidelės dure- 
lės. Marija atidarė duris, įėjusi uždegė šviesą ir iš karto nu- 
ėjo praverti lango kambario gale. Gerė atsidūrė prabangiai 
įrengtoje svetainėje, neskoningai, rėksmingai apstatytoje 
pusiau dekoratyviniu, pusiau kolonijiniu stiliumi - juodos 
odos kanapa, modernios, ar bent kadaise tokios buvusios, 
plieninės lempos, pailgi veidrodžiai ir du marokietiško sti- 
liaus pufai; viskas labai pretenzinga ir labai bjauru, bet Gerė 

tai pasirodė taip pat prašmatnu, kaip atrodė ir Marijai. Ji 
atsigręžė, ir jos žvilgsnis, iš pradžių neramus, akimirksniu 
pergalingai nušvito, kai ji išvydo palaimingą, priblokštą 
Gerė išraišką. 

— Na, kaip? Štai mes ir nuomininkai, mažyti. 

Ji švytravo raktu. 

— Ak, klausyk, ši vietelė tikrai prašmatni... — išspaudė 
Gerė, vis dar sustingęs ant raudonojo vyno spalvos kilimo. 

— Ką gi, prisėsk. Tai juchtas, tačiau vis dėlto baldas yra 
skirtas sėdėti, - pasakė mostelėdama į kanapą. 

Gerė atsargiai atsisėdo, ištiesė kojas, staiga užmetė jas ant 
juchto ir, įsikandęs cigaretę, sviedė į Mariją cinišką, valiū- 
kišką žvilgsnį. Kreipėsi į ją falcetu. 

— O pas jus čia neblogai, mano paukštyte! — pareiškė. — 
Ar neturėtumėte dar ir lašelio portveino su bulvių trašku- 
Čiais? 

Paprastai Marija būdavo ne itin jautri Gerė pokštams, 
bet čia ji kaip niekur nieko įsitraukė į žaidimą ir padarė re- 
veransą. 

— Tik nesivarginkite, pone, - atsiliepė. - Tik jau nesivar- 
ginkite. 

Ir, trinktelėjusi durimis, dingo iš kambario; grįžo pas 
Gerė su taure rankoje. 

- Še, — pasakė, - tai martinis, apie portveiną aš nepagal- 
vojau, bet kitą šeštadienį jo turėsi. 

— Kitą šeštadienį? Tu išnuomojai ilgam? 

— Šešiems mėnesiams, kol Žilberas parduos visa kita. Bet 
tu dar ne viską matei... Eik šen. 

Gerė nusekė paskui ją iki šviežiai supurento mažučio dar- 
želio, paskui į jau paruoštą miegamąjį. Čia stovėjo didžiulė 

lova su juodo satino lovatiese, atausta aukso spalvos siūlais, 
dvi sukinėjamos stalinės lempos ant rožmedžio stalelių gal- 
vūgalyje ir tualetinis chromo stalelis, kuriame atsispindėjo 
vonios kambarys, visas taip pat tviskantis. Apstulbęs Gerė 
kaip pritrenktas dairėsi aplinkui. 

— Paskui pamatysi kitą kambarį, - pasakė ji, - bet pirma 
pasimatuok šitą. 

Ji atidarė sieninę spintą, išėmė kažkokį tamsų daiktą ir 
sviedė jam į glėbį. 

— Tai smokingas, - paaiškino. - Nusipirkau suknelę ir 
sau. Juk kalbėjome, kad paūžausime, argi ne? Tad šįvakar 
tą ir darome; paskui grįžtame į savo lizdelį, namo, miegoti, 
rytą vartomės lovoje, o paskui, vakare, važiuojame į „Glici- 
nijas“. Tinka? 

Ji kalbėjo negarsiai, santūriai, bet jos akys švytėjo pasi- 
tenkinimu ir pasididžiavimu. Staiga jos veide pasirodė kaž- 
kokia vaikiška išraiška. 

— Dar klausi, ar man tinka! — entuziastingai atsiliepė 
Gerė. - Dar klausi... 

Prisidėjęs smokingą, jis apžiūrinėjo save veidrodyje iškė- 
lęs smakrą, išrietęs stuomenį. 

— Dar klausi, ar man tinka!.. Tas Mošanas galės sau bliū- 
vauti visą savaitę, o aš galvosiu apie Vengrų gatvę. 

Marija nekantriai sukrutėjo. Mošano ir Gerė varžytuvės 
varė ją į neviltį; ji kiekvieną kartą stebėdavosi, kaip Gerė 
darjo nenugalabijo kokioje tamsioje gamyklos kertėje. Kad 
pakeistų temą, Gerė nusimetė švarką, apsivilko smokingą. 

— Valio, paūžausime! — pasakė. — Šįvakar mes suksimės 
valso sūkuryje Lilyje... 

Po keleto valandų jie iš tikrųjų šoko valsą Lilyje, kabarete 
tokio pat stiliaus, kaip jų laikinas būstas. Susitaršiusi Marija 
traukė „Melancholiją, keturiasdešimtųjų metų melodiją, o 
lengvai apgirtęs, įsismaginęs Gerė kabinėjosi prie vienos 
baro merginos. Marijos „numerį“ pasveikino mažumą pa- 
šaipūs ar mažumą sugrudę „bravo“. Kurtinamai paplojęs 
Gerė pabandė nusitempti ją į šokių aikštelę, bet ji nėjo — 
susibičiuliavo su pianistu, ir jie drauge aptarinėjo pokario 
šlagerius, minėdami melodijas, kurios vadinosi Gypsy, Sen- 
timental Journey, Star dust, nežinomas Gerė, ir vėl šokan- 
čiam su ta mergše. 

— Toji dainininkė - tavo motina, ar kas? — pasidomėjo 
mergina. | 

— Teta, - iškošė jis tarp dantų. 

Taip buvo nurodyta Marijos. Žodis „teta“, palyginti su 
„Mmotina', jam atrodė kažkoks romantiškas. 

— Tokiuose metuose tu vaikščioji su teta?.. 

Gerė gūžtelėjo pečiais. 

— Ji turi savo pranašumų... 

— Gal pasakytum, kokių? Ar tai bent padoru? 

Mergina buvo pašaipi ir karinga; per daug išgėrusi, ji ki- 
keno, ir Gerė pasijuto suirzęs. 

— Na, tai kuo ji tokia ypatinga, ta tavo tetulė, a? O pir- 
miausia - kuo ji vardu? 

— Marija, — automatiškai atsiliepė jis. - Žodžiu, Maria- 
na, - pridūrė. 

Jie buvo nusprendę vadintis netikrais vardais - be jokio 
didelio reikalo: jų gyvenimas toks uždaras, tad kas būtų 
galėjęs juos atpažinti šiame mieste, kuriam terūpėjo savos 
įžymybės? Kas būtų galėjęs juos atpažinti šiame Pigalio sti- 

liaus restoraniūkštyje? Bet Marija panoro, kad jis vadintųsi 
Raulis, — šitas vardas jam atrodė neskoningas. Jam labiau 
būtų tikę kas nors panašaus į „Fransua Ksavjė“ ar „Sebastia- 
ną“, žodžiu, romantiškas vardas. Tačiau Marija nesutiko, at- 
seit, tebūnie pagal inicialus, ir dabar jis vietoj Rožė vadinosi 
Raulis. Beje, jau geras dvi dešimtis metų, nuo jo motinos 
mirties, niekas nevadino jo Rožė. Visi jį šaukė Gerė - iš- 
skyrus Nikolę, kuri vadino jį pupuliu, brangučiu, katinėliu 
ir kitokiais kvailais vardais, ir Mariją, kuri apskritai niekaip 
jo nevadino. 

— Na, ir ką?.. (Mergina liovėsi šokti; nuo jos iš tiesų trenkė 
alkoholiu...) Ir ką, pasakysi? Kuo ta tetulė Mariana tokia jau 
šauni? Kokie tie jos pranašumai? Nori, kad paklausčiau jos 
pačios? 

— Ne, - atsakė jis truputį sunerimęs. — Ne, aš tau sakiau, 
ji šauni, tiek mane prijuokina, na, ir viskas. 

Mergina nepatikliai jį nužvelgė. Netikėtai ji nušvito šyp- 
sena, ir pro pravirą burną plūstelėjo vis didesnis sapalionių 
srautas, net šokėjai aplinkui sustojo. 

— Ji tave juokina? Na jau! Tetulė Mariana linksmina tave 
melancholiškomis savo dainelėmis, savo melodramomis ir 
taftomis?.. Klausyk, ar tik nebūsi gražiosios Marianos al- 
fonsas? A? 

Nesėkmę vainikavo tai, kad nutilo muzika, ir Gerė atsidū- 
rė šokių aikštelės viduryje, apsuptas pašaipių šokėjų. Aki- 
mis paieškojo Marijos, bet nerado. Jį pradėjo imti panika, 
jis neaiškiai bandė susibrukti rankas į kišenes, kad atsainiau 
atrodytų, bet jos nelindo į per siaurą smokingą, ir galiausiai 
susidėjo jas už nugaros. Mergina visai pašėlo. 

- Žinote, tas naujasis katinėlis pasiutusiai meilus! - laidė 
ji gerklę. — Žinote, jis ištisomis naktimis tamposi su savimi 

tetulę Marianą, melancholiškų dainų atlikėją. Taip priimta 
kaime: net perkopęs tris dešimtis vediesi tetulytę palėbau- 
ti. Argi ne žavinga? 

Gerė visas užkaito. Jis pamojo pagaliau atsiradusiai Mari- 
jai, tačiau mergina pamatė. 

— Kurgi ne!.. — užtraukė ji. — Štai kaimiečiui ir užraudo vei- 
deliai... Viskas taip rafinuota, jautru. Na, kurgi toji tetulytė? 

- Aš čia, - atsiliepė ramus Marijos balsas, ir rankos mostu 
skirdama besišaipančias poras ji prisiartino prie merginos. 
Ši nepastebimai atsitraukė. 

— Aš ir sakiau, kad ji čia, toji tetulytė... 

— Ir ką - tau trukdo? 

Marija tai ištarė negarsiai, tačiau šnypščiančiu, grėsmin- 
gu balsu, kuris akimirksniu užčiaupė merginai burną. Ir gal- 
būt ji būtų ir visai užtilusi, jei už jų nebūtų išdygęs lengvai 
įdegęs tipas juodais akiniais, lydimas žaliūko languotu, ža- 
liu kaip obuolys kostiumu. 

— Ei, - pratarė akiniuotasis, - tave skriaudžia, mano gra- 
žuole? 

Jis čiupo merginai už sprando ir dėjosi nekreipiąs dėmesio 
į Gerė, kuris, atgavęs žadą, pabandė viską sustatyti į vėžes. 

— Tai nesusipratimas, — pasakė jis. - Panelė norėjo pajuo- 
kauti, mes ją ne taip supratome. Nieko rimta. 

Jis įtemptai stengėsi šypsotis, bet jam buvo neramu: tie 
du vyriokai darė bjaurų įspūdį - buvo iš tokių, su kuriais 
įsiveli į istorijas; vakarėlis krypo bloga vaga, o jis buvo per 
daug išgėręs, kad sumestų, ko griebtis; čia viskas kitaip 
negu „Irijų laivų“ kavinėje. 

— Nagi, eikš, nykstame iš čia, - tarė jis Marijai. - Jau vėlu, 
tiesa? 

Ji neatsakė, žiūrėjo į akiniuotį. 

— Prieš išeinant derėtų atsiprašyti, - pareiškė tas. 

Ir išpūtė cigaretės dūmus Gerė tiesiai į akis. Šis nusisuko. 
Kažkas už jų susijuokė, o Marija žengtelėjo į priekį prie to 
mitruolio, ir šis taip pat nejučiomis atšlijo. Minios juokas 
netikėtai nuščiuvo; dabar viršų paėmė smalsumas, nebe 
pašaipa. 

— Klausyk, tu, provincijos gangsteri, - prakalbo Ma- 
rija tuo pačiu bespalviu balsu, — gal atšoksi nuo mūsų? 
Operetės gangsteriai manęs nežavi. Tuojau tau pasaky- 
siu: smarkuolių aš daug mačiusi - tikrų, rimtų, Marselyje. 
Visų pirma jie nesikabinėja prie klientų, antra, jie man- 
dagūs su moterimis, trečia, jų marškiniai niekada nebūna 
sudvisę, o nagai priaugę purvo, nebūna nei pedžio gar- 
banėlių... Supranti? Nagi, pasitrauk, ką? Mudu su sūnėnu 
užsuksime čia po kelerių metų ir pažiūrėsime, ar padarei 
pažangą... Bet nešk sau kudašių, ką? Tau nebe penkiolika, 
branguti... 

Tipelis pabandė ją pertarti - veltui; dabar jis buvo išba- 
lęs. Dabar jau žmonės aplinkui juokėsi iš jo, ir jis, neatlaiky- 
damas ereliško Marijos žvilgsnio, automatiškai pasitraukė į 
šalį; bet vos ji atsuko jam nugarą, puolė prie Gerė, nespėju- 
sio pasišalinti drauge su Marija. 

— Tai ką, - iškošė, - tau iš viso to juokas, a? 

Ir vienu metu spyrė jam į kelį ir smogė tiesiai į skran- 
dį. Priblokštas Gerė susirietė dvilinkas, gavo kitą spyrį į 
šonkaulius ir brinktelėjo ant žemės. Tipelis visai padūko. 
Be paliovos talžydamas stūmė Gerė durų link, o šis - ap- 
akintas, krauju plūstančia nosimi — tik nerangiai mojavo 
gindamasis. Tarpduryje sukniubo, nusirito, o suteneris, 

padedamas durininko, ištrenkė jį laukan ir uždarė duris. 
Gerė atsidūrė Marijai prie kojų. 

Ji stovėjo aušroje ant violetinio grindinio, žiūrėjo į jį iš 
viršaus ir atrodė visai nenusiteikusi užjausti. Jam maudė 
šonus, nosis kraujavo, jį pykino. Nugara jis atsirėmė durų, 
pabandė atsitiesti. 

— Na? - pratarė ji. 

Gerė vėl susmuko, kilstelėjo prie veido ranką, žiūrėda- 
mas į kraują ant pirštų, nusišluostė ranką į kelnes. Paskui 
atlošė galvą ir užsimerkęs giliai įkvėpė oro. Iš kabareto skli- 
do tango garsai. 

— Skaniai kvepia... - pratarė netikėtai. - Kvepia laukais. 

— Ir ne gėda, kad tau išvelėjo šonus? 

Marija tebestovėjo sustingusi kaip teisėjas. Gerė jautėsi 
esąs labai toli nuo jos, labai toli nuo šitų muštynių, labai toli 
nuo visko. 

— Ne, - atsakė ramiai, — ne, tai nesvarbu... 

— O kas svarbu? 

Marijos balsas buvo šiurkštus, vos vos susidomėjęs. 

— Svarbu tai, - atsakė Gerė, - kad mums dabar gera. Mu- 
zika gera... Šita tuščia gatvė — gražu... Mes grįšime į savo 
dailius namus, drauge miegosime - štai kas svarbu. 

Jis kalbėjo lėtai, vyrišku, kupinu pasitikėjimo tonu, ir 
moteris priešais kone priklaupė, kad pažvelgtų į jį iš arti: 
jos pyktis virto nekantriu klausimu. 

— Nieko negaliu padaryti, - pasakė ji. - Vyrą aš turiu 
gerbti. Man reikia nesivaržančio vyro, kuris pasakytų vel- 
niop: velniop niekšams, velniop geriesiems žmoneliams, 
velniop gangsteriams - vyro, kurį gerbtum, supranti? 

— Ar geriau jaustumeisi, jeigu būčiau jį nudėjęs? — tyliai 
paklausė Gerė. - Tu įžeista, ar ne? 

— Taip, - atsakė ji. - Man gėda. 

Jo galva nusviro ant šono, jis į ją nežiūrėjo, plaukų sruoga 
krito jam ant akių, jis atrodė įskaudintas ir abejingas. „Jis 
gražus, - pirmą kartą pagalvojo Marija. 

- Aš neištų, kuriuos gerbia, - pasakė lėtai. - Niekada ne- 
buvau „gerbiamas“: nei mokykloje, nei namie, nei gamyk- 
loje. Žmonės blogai su manimi elgėsi ir toliau taip daro. 

Marija palinko prie jo. Paėmė jam už smakro, bandė at- 
sukti į save jo veidą ir pamatyti akis, bet jis nepasidavė, kal- 
bėjo nežiūrėdamas į ją. 

— Taip, bet tu - vieną vakarą tu sukilai, argi ne? - tarė ji. — 
Pasakei velniop kitiems, gamyklai, terikonams, įstatymui: 
tu nužudei... Bent kartą tai padarei... 

— Manai? 

Staiga jis, regis, susimąstė, ir ji atsistojo — uždususi, pavar- 
gusi. Jam atrodė, kad jie vienas kitam pasisakė kažką, ko ne- 
būtų turėję pasakyti, o jai - kad paskutinis žodis buvo ne jos. 
Panieką, pyktį ir įsiūtį pakeitė kažkoks dviprasmiškas jaus- 
mas, nepanašus į nieką, kas buvo iki šiol patirta. 

— Eini? —- mestelėjo atšiauriai, pasidrąsindama. 

Gerė pakilo ir kruopščiai valėsi rankovę. 

— Dėmė, - tarė. - Kaip gaila! 

Jam, atrodo, labiau rūpėjo išterliotas smokingas negu 
pieš meilužę aplamdyti šonai, ir ją vėl pagavo įniršis. 

— Tai eini? Pasimaivysi vėliau! 

Jis pažvelgė į ją, nusišypsojo ir atsakė: 

— Kad ne, žinai, man dar reikia užbaigti su tais subjek- 
tais. 

Ir jis pasisuko į duris, atidarė jas ir dingo restorane jai ne- 
spėjus nė mirktelėti. 

Marijaliko viena prie durų, grumdamasi su neaiškiu noru 
taip pat ten grįžti, sekti paskui jį, paskui atsirėmė į juodą 
prieangį, sulig brėkštančia aušra vis pilkėjantį. Giliai įkvėpė 
oro, kad nuramintų savyje kažkokį dirgulį, ir nustebo, paju- 
tusi, kad lauko vėjas iš tiesų skaniai kvepia... 


Gerė akimirką sustingo prieblandoje, atokiau nuo baro, 
linkstančiomis kojomis. Niekas nepastebėjo, kaip jis įėjo, 
ir jis girdėjo dirglius rymančių prie baro savo priešininkų 
balsus. Languotojo žaliūko balsas skambėjo pašaipiai, o ta- 
riamasis smarkuolis sadistas irzo. 

— Nevertėjo jo spardyti, - postringavo žaliūkas. - Juk ma- 
tei, kad jis nemoka muštis... Jei tave kas įžeidžia, gražuolėli, 
tu virsti tikru niekšeliu. 

— Kodėl turėčiau būti įsižeidęs, ką? 

To, kurį Gerė vadino operetės gangsteriu, balsas skkambė- 
jo labai šaižiai. Gal Marija galų gale ir neklydo minėdama 
pedžio garbanėles... „Vis dėlto ji žodžio kišenėj neieško“, - 
šmėstelėjo Gerė mintis, ir jį supurtė nebylus juokas. Beje, 
juokino jį viskas. Todėl, kad iš tiesų buvo juokinga, todėl, 
kad... 

Kokį velnią jis čia veikia su tuo sukepusiu krauju, užkim- 
šusiu jam nosį, su maudžiančiais šonais ir su tais bėdžiais, 
kurie prie baro aptarinėja jį, tarsi daugiau neturėtų ką tokiu 
laiku veikti? Jis tapo susidomėjimo objektu, pašaipiai pa- 
galvojo, ir jį užliejo pranašumo jausmas, visiškai nederamas 
tokiam tipui, kuriam ką tik taip apskalbė šonus. Tuojau jam 
vėl sumals snukį, ir sulig ta mintimi jis įtraukė skrandį toje 
vietoje, kur jį dar maudė. Bent kartą nesvarstė, ką ir kodėl 
tuojau padarys, nei to, ką apie tai pasakys žmonės, - tiesiog 

padarys tai, ką nori, ką turi padaryti. Jautėsi laisvas, jį užlie- 
jo netikėtas svaigus jausmas, tarsi kokia rami egzaltacija, ir 
tai buvo laisvės pojūtis, kurį jis atpažino, nors niekada ne- 
buvo jo patyręs. Juokinga, kad jo laisvė paremta tuo, kad 
leidi save apspardyti... - pagalvojo žengdamas į šviesą. 

Mergina, toji susna, pastebėjo jį pirmoji ir viauktelėjo — 
atsigręžė ir kiti. Žmonės salėje jų nematė. Ant aukštų baro 
kėdžių sėdėjo smuklės tvarkdarys, žaliūkas ir sadistas, dar 
mergina, ir viskas; Gerė palengvėjo. Per visas tas juokingas 
peštynes jį labiau gąsdino nepažįstami, išsigandę klientų 
veidai, negu tie, ryškesni, trijų jo priešininkų. 

- Še tai tau... — burbtelėjo durininkas. — Jam dar maža?.. 

Tai sakydamas jis nulipo nuo kėdės, tariamasis smarkuo- 
lis taip pat, o žaliūkas, įsitaisęs prie baro, atsisuko ir žiūrėjo 
į jį, kaip pasirodė Gerė, palankiai. 

— Ką čia veiki, bičiuli? - pratarė. - Turėtum eiti gulti, ši- 
taip apvelėtas... 

Gerė stabtelėjo per metrą nuo jų ir spoksojo į juos, kaip 
jiems, matyt, pasirodė, neryžtingai, nes sadistas, akimirką 
išmuštas iš vėžių, šaipydamasis prabilo. 

— Kad ne, - tarė, — palik jį ramybėje. Jeigu jis - mazo- 
chistas, tai aš jam tuoj padėsiu. Tau leidus... Aš tausoju savo 
kostiumus... 

Jis nusivilko švarką ir dirgliu judesiu sviedė jį merginai, 
bet ji, išsiblaškiusi ar pakerėta Gerė, jo nepagavo. Jis pravėrė 
burną norėdamas ją išplūsti, bet, nutaręs, kad nėra kada, at- 
sistojo boksininko poza - kairysis kumštis atstatytas į priekį, 
dešinysis dengia veidą, „kaip filme“, toptelėjo Gerė, kuris len- 
gvai sūpavosi ant pėdų, nuleidęs prie šonų rankas. Jautėsi per 
tūkstančius mylių nuo čia ir aptingęs, toks aptingęs... 

— Savo numerį tu atliksi be manęs! - pareiškė žaliūkas. — 
Įspėju, Stefanai, šį kartą sukis be manęs. 

— Ir be manęs, - pritarė durininkas. 

Jie atrodė mažumą atitolę, mažumą pasidygėję, ir vadina- 
masis Stefanas metė į juos iš pradžių sutrikusį, paskui tūž- 
mastingą žvilgsnį. 

— Man jūsų ir nereikia, - atrėžė. — Na, tai ateini, kaimo 
jurgi, a? Įsidrąsinai? 

— Tikrai taip, - klusniai atsiliepė Gerė. 

Ir jis žengė porą žingsnių, gavo nuo ano dešiniu kumš- 
čiu į dešinį šoną, kairiu — į skruostikaulį, tačiau tai jo ne- 
sustabdė, ir jis čiupo jam už gerklės. Laikė rankose kažką 
besispardantį, kažką aptemptą šilkiniu audiniu... „sudvisę 
marškiniai“, —- prisiminė pakrikai, užsimerkdamas, ir tada 
visą jo kūną apipylė smūgių kruša, o jis stebėjosi, kad jam 
neskauda. Jautė smūgius, bet ne skausmą; beje, buvo taip 
arti priešininko ir taip į jį įsikirtęs, kad tie smūgiai darėsi 
glebūs, neryžtingi, vis silpnesni. Gniaužė be įniršio, lėtai, 
tiktai tam, kad tas pernelyg spurdantis ir truputį šlykštus 
dėl to, kad spardosi, daiktas nuo jo nepaspruktų. Grumty- 
nės užsitęsė... vis nesibaigė. Dabar, kai smūgiai visiškai lio- 
vėsi, kai jis girdėjo aplink save šaižius balsus, kai įsikišo kiti, 
nors buvo žadėję to nedaryti, kai tempė jį atgal, bandė iš- 
plėšti iš jo rankų priešininką, kai mergina klykė, kai kažkas 
įnirtingai jį purtė ir jam prieš akis šmėžavo languota žaliū- 
ko rankovė, o kažkokia šiurkšti ranka kabinosi jam į pirštus, 
vieną po kito juos atgniaužinėdama, suko, plėšdama nuo tų 
sudvisusių marškinių, - dabar jis bemaž nuobodžiavo. 

Jis spyriojosi, būtų galėjęs spyriotis dar ilgiau, jeigu 
daiktas, kurį jis taip įsikirtęs laikė, nebūtų suglebęs, ap- 

sunkęs, tapęs toks pat atgrasus ir atsipalaidavęs, kaip ir įsi- 
karščiavęs. Visą tą laiką jis kniaubėsi veidu į kažką juoda, 
kažką tviskantį ir trenkiantį briliantinu: į tariamojo smar- 
kuolio kiaušą. Ir kai tas sudribo, Gerė vėl atsidūrė šviesoje, 
mirksėdamas, pagaliau girdėdamas šurmulį ir šūksnius, ku- 
rie užtvindė barą ir pasirodė jam juokingi ir melodramiški. 
Kažkas jį stumtelėjo, ir jis atsirėmė į barą, iš nosies vėl žliau- 
gė kraujas, jis žiūrėjo, kaip žmonės bruzda virš kažko ant 
žemės, kažko, kas, atpažino jis, buvo tariamasis smarkuolis 
su savo smailiais, pernelyg blizgančiais batais, kurie nese- 
niai, kai jis tysojo ant žemės prie durų, kelissyk jam įspyrė. 
Žaliūkas, atrodo, ant jo nebepyko, nors prieš tai pašėlusiai 
suko jam pirštus ir tempė Gerė prie durų. Jie gavo pasitrauk- 
ti, kad praleistų du tipus, nepažįstamus, susijaudinusius, už 
rankų ir kojų tempiančius jo priešininką atkragusia galva ir 
nejudantį. O jiems einant pro šalį Gerė pamatė jo gerklę ir 
bjaurų raudoną ją žymintį pėdsaką. „Gal aš jį nužudžiau , 
pagalvojo išsiblaškęs ir visiškai nesutrikęs. 

Durys atsidarė, jie išėjo į lauką, ir ryto oras pasirodė 
Gerė tarsi dalis tokio pat neįtikimo sapno, kaip ir visas 
vakarėlis. 

Išgirdo jis ir Marijos balsą, klausiantį: „Jis negyvas? , be 
jokių baimės ar pasitenkinimo gaidelių. Išgirdo, kaip žaliū- 
ko balsas sako: „Dabar spruk“ Ir sekundę trynė sau pirš- 
tus, stebėdamasis, kad jie tokie užtirpę. Ką tik jis neklydo: 
iš tiesų kvepėjo laukais... Ir nesusilaikęs tai pasakė Marijai, 
dabar labai gerai ją įžiūrėjo: išvargęs veidas, glotni kakta 
ir truputį paniurusi išraiška ryto šviesoje, —- Marijai, bent 
kartą pripažinusiai, kad jo tiesa, ir kadangi jis neatlyžo, net 
pripažinusiai, kad kvepia šienu... 

Jis užmigo vos išsitiesęs ant siuvinėto damasto lovos net 
nepajutęs, kaip Marija atvarstė jam batus nei kaip nuvilko 
smokingą. Pabudo apie vienuoliktą, perdžiūvusia burna, ir iš 
pradžių nesuprato, kur esąs. Už metalinių ketvirtojo dešim- 
tmečio stiliaus žaliuzių buvo diena, ir pirmiausia jis išvydo 
ant pakabo savo smokingą, užkabintą už lango skląsčio ir lė- 
tai besisukantį apie savo ašį kaip kokia žmogiška būtybė. 

O Marijos suknelė dryksojo ant grindų, ant tamsaus audi- 
nio buvo aiškiai matyti rusvų kraujo dėmių. Nuogu stuome- 
niu, atmerkęs akis į tas nepažįstamas sienas, Gerė sunėrė už 
pakaušio rankas ir susidomėjusiu, pagyvėjusiu žvilgsniu kly- 
dinėjo po tuos išdraikytus, suterliotus drabužius, jų vakarėlio 
liekanas. Vakarėlio, iš kurio jis, beje, ne kažką teprisiminė, ir, 
norėdamas paklausti, atsisuko į tamsią masę kitame didelės 
lovos gale; bet tai, ką jis palaikė miegančia Marija, buvo tik 
nertų apdangalų krūsnis, suversta tamsiame kampe. Suneri- 
męs Gerė pasikėlė lovoje, pasiklausė ir galiausiai išgirdo ne- 
toliese tyliai grojantį radiją. Nusiraminęs truputį per staigiai 
kilstelėjo ir sudejavo: vakar jam tikrai kažkas aplamdė kau- 
lūs. Čia jis pamatė save veidrodyje, dideliame sieninės spin- 
tos veidrodyje, ir jam supyko širdis. Marija buvo jam palikusi 
apatinukes, tačiau stuomuo ir šlaunys buvo nusėti tamsiomis 
mėlynėmis, o nosis iš profilio atrodė raudona ir dešinėje pu- 
sėje išburkusi, kaip ir viršutinė lūpa. 

Keistos buvo tos peštynės, pagalvojo ir patenkintas šyp- 
telėjo. Prieš įeidamas į svetainę metė žvilgsnį ir sustojo. 
Marija sėdėjo ant juchto sofos, nusisukusi į stiklines duris, 
praviras į tą tuščią sodelį, ir rūkė pasidėjusi rankas ant radi- 
jo imtuvo, nejudėdama, primerkusi akis. Retai kada Gerė ją 

matydavo taip, kad ji nematytų jos, retai kada užklupdavo 
tokią, kokia ji buvo, nors ji niekada neapsimetinėdavo. Tai 
nutikdavo retai ir, atrodė Gerė, tikriausiai slaptai, nes vienos 
jos veido išraiška būdavo ne tokia, kaip tada, kai ji būdavo 
su juo. Ji atrodydavo liūdnesnė, mąslesnė, nesuprantames- 
nė... Gerė paėmė nuo lovos smokingo marškinius ir juos 
apsivilko; Marija dažnai šaipydavosi iš paiko jo drovumo. 

Patraškėjęs, radijas dabar grojo iškilmingą ir sykiu senti- 
mentalią melodiją, nusprendė jis, sekmadienio muziką, dėl 
tojo įžengimas basomis pasirodė itin juokingas, ir jis aiškiai 
pamatė, kaip Marija krūptelėjo, nuleido kojas ant grindų ir 
atsistojo, lyg nustebinta jo pasirodymo. 

Akimirką jie žiūrėjo vienas į kitą, paskui mandagiai nu- 
sišypsojo. Jis susigėdo, pats nežinodamas ko, ir bent sykį ji, 
regis, taip pat. Bet ko?.. 

— Nebemiegi? — pasiteiravo ji. - Klausyk, tu šauniai susi- 
dorojai... Eik šen, eikš, pasirodyk... 

Gerė stovėjo prieš ją kaip apžiūroje. Ji praskleidė jo 
marškinius ir patyrusia, bejausme ranka čiupinėjo jam šo- 
nus, kojų raumenis, mentes. Kartais švilptelėdavo, aptiku- 
si mėlynesnę už kitas mėlynę, ir klausdavo: „Čia skauda? 
O čia?.. Jis palaimingai leidosi čiupinėjamas. Jam buvo be 
galo malonu, kad ji taip juo rūpinasi. Niekaip negalėjo nu- 
spręsti, ar tai motiniški, ar arklių pirklio judesiai, šiaip ar 
taip, judesiai moters, slaugančios savo vyriškį po muštynių. 
Ir kai ji pavarė jį, pliaukštelėdama per šoną, - šį kartą visai 
kaip arkliui, - jis atsiduso. 

— Kava ant ugnies, - tarė ji. - Atneši puodelį ir man? 

Nikeliuotame kambarėlyje, kuris vadinosi virtuve, Gerė 
virpančiais pirštais pripylė du puodelius. Pirštų sąnariai 

sutinę, pastebėjo jis, ir kaip mokinukas pačiulpė pirštus, 
paskui prisiminė, iš kur tos tynės. Tada rankos jam suvir- 
po taip smarkiai, kad jis gavo skubiai pastatyti puodelius. 
Pasibaisėjęs ramstėsi sienos. Atgniauždamas ir sugniaužda- 
mas dideles savo plaštakas ir nepažįstamus pirštus, neįsten- 
gė prisiminti, ar jis vakar kažkam smaugė gerklę tol, kol jį 
nugalabijo? Tą tipą iš jo išplėšė, jis matė jį šmėstelint pro 
šalį, jį, išskėtriotom rankom ir kojom, su juodais atspaudais 
ant gerklės, nešė du vyrai... Ar jis buvo negyvas? Jis nepri- 
siminė. Neprisiminė beveik nieko tikra; galėjo paklausti 
tik Marijos, bet nedrįso. Kai dėl pinigų septyniolika peilio 
smūgių suvarpai nieko tau nepadariusį žmogų, ne per daug 
suki galvą, tik prismaugei ar kaip reikiant pasmaugei niekšelį, 
kuris prie tavęs kabinėjosi. Kažkas čia ne taip, ne taip... Ir jis 
linkstančiom kojom grįžo į svetainę, pastatė priešais Mariją 
puodelį ir, kad išvengtų jos žvilgsnio, nuėjęs persisvėrė į so- 
delį, tai yra į jį atstojantį žemės lopinėlį. Tas šviežiai sukastas 
žemės plotelis tikriausiai bus trijų ir dviejų metrų. „Visai kaip 
kapas, - pagalvojo staiga apimtas niaurių minčių, ir garsiai 
bei trankiai kreipėsi į Mariją: 

— Nori ir čia sodininkauti? Ką pasodinsi? Kvapiųjų pelė- 
žirnių? Mėgstu kvapiuosius pelėžirnius... 

Jos balsas sklido lyg iš tolo, aiškino, kokia šios žemės pa- 
dėtis, kalbėjo apie juodžemį, trąšas, daigus, o užuolaidų 
slepiamas Gerė žvelgė į savo plaštakas, į savo marškinius, 
rankas, tarsi koks nors ženklas būtų galėjęs paliudyti jam jo 
nusikaltimą. Galop, užgoždamas muziką, nuaidėjo Marijos 
balsas, staiga labai aiškus. 

— Šį rytą klausiausi Lilio radijo, girdi? Įsivaizduok, gerieji 
žmoneliai Lilyje ramiai sau miegojo. Išskyrus vieną apiplėš- 

tą vaistinę ir gaisrą pas bakalėjininką, naktis Lilio gyvento- 
jams buvo rami. Girdi? Atsakyk... 

Gerė užsimerkė iš palengvėjimo, ir prireikė ištisos aki- 
mirkos, kol jis išsiblaškęs atsiliepė: „Taip, taip, girdžiu, Li- 
lyje viskas gerai“, paskui, grįždamas atgal į kambarį, su įsiti- 
kinimu pridūrė: 

— Iš tiesų, manau, kvapieji pelėžirniai būtų labai gražu... 

Ji žiūrėjo, kaip jis eina per kambarį ir linksmai sako: 

— Einu pamerkti savo mėlynių į rausvąją vonią, - juokda- 
masis iš savo pokšto, kuris šito juoko nebuvo vertas. 

Ji nulydėjo jį žvilgsniu, vis taip pat kažko susirūpinusi. 


Tėvas griežtai pareikalavo, kad Samsono gamyklos pavel- 
dėtojas Fransisas, tas, kuris važinėjo kabrioletu ir eidamas 
į darbą po marškiniais ryšėdavo kaklaskares, nuo šiol dau- 
giau dėmesio skirtų gamyklai ir mažiau naktiniams Pary- 
Žiaus restoranams. 

Šiandien vidurdienį jaunasis dabita perėjo kiemą ir pa- 
matęs Gerė kuo draugiškiausiai ir kuo netikėčiausiai jį už- 
kalbino: „Na, kaip reikaliukai, Gerė?“ Morisas, mažasis bu- 
halterio padėjėjas, tas, kurį taip džiugindavo Gerė pykčio 
protrūkiai, nusijuokė, matydamas, koks šis apstulbęs. 

- Žinote, kodėl jaunasis Samsonas jums palankus, pone 
Gerė? Dėl Mošano... 

— Dėl Mošano? 

Gerė nieko nebesuprato. Kad ir kaip keistai jis jau keletą 
savaičių gyveno, gamykla jo akyse liko aukščiau visko, ne- 
palaužiama; tai buvo Valstybė. 

— Taip, dėl Mošano. Jis, aišku, jumis pasiskundė, bet pa- 
siskundė jaunajam Samsonui ir papasakojo apie (mažasis 
tarnautojėlis raudo, panarinęs galvą) jūsų šeimininkę... - pa- 
galiau tyliai užbaigė. - Jis pasakė, kad ta moteris vyresnė už 
jus... ir kad jūs iškrypėlis. O kadangi jaunasis Samsonas turi 
keturiasdešimt penkerių metelių meilužę, tai suprantate... 

jis, Mošanas, prašovė. Taikėsi į Le Idė - šis tuoj išeis į pen- 
siją — vietą, ir nieko nepešė... 

Nors Gerė ir pralinksmėjo, jam nė akimirkos neatėjo į 
galvą papasakoti apie šias peripetijas Marijai. Viskas, kas 
buvo gamykla, varė jai nuobodulį. Užtat jos sodas... 

Jis kas vakarą turėdavo grįžti tekinom, kad padėtų jai kasti 
žemę, bet kai pasirodė tą dieną, ji jau triūsė. Pasisveikindama 
neaiškiai mostelėjo, pamačiusi jį, lydimą šuns, ir jis, probėgš- 
mais metęs į ją žvilgsnį, suprato, kad geriau prikąsti liežuvį. 
Kasė kokią dešimt minučių, kol jinai jį pašaukė. 

- Klausyk, aš tau nepasakiau — gavau laišką iš Žilbero. Po 
mėnesio tas tipas iš Marselio bus čia su šlamančiaisiais. 

- Čia tai bent... — atsiliepė Gerė atsitiesdamas ir trinda- 
mas sau nugarą. - Po mėnesio! Ei, klausyk, - pridūrė juok- 
damasis, - tu neilgai besidžiaugsi savo gėlėmis... (Jis rodė į 
besistiebiančius iš žemės daigus.) Matysi juos savaitę, ne dau- 
giau! 

Ji neatsakė, atrodė išsiblaškiusi. 

— Tai metam? - paklausė jis, padrąsintas jos tylos. - Iš to 
nėra jokios naudos. Tų gėlių su savimi nesivešime... 

— Na, oaš mėgstu tik tai, iš ko nėra jokios naudos, - atita- 
rė ji sausai. — O jei tau įgriso, niekas tavęs neverčia. 

Ji vėl įsmeigė kastuvą į žemę, ir Gerė, gūžtelėjęs pečiais, 
buvo bepasekąs jos pavyzdžiu, bet čia ji atsisuko į jį. 

— Beje, tu neklysti: gėlės susijusios su jausmais. Jos su- 
pranta, jei jų nemyli. Tu galėtum jas nugaluoti. Geriau nu- 
važiuok savo parpalu vyno pas Gerjė. Pamiršau nupirkti. 

Gerė atlėgo, jis padėjo kastuvą, tik dėl akių truputį pa- 
prieštaravo: 

— Nesuprantu, kodėl turėčiau tas tavo gėles nugaluoti. 
Jos man veikiau palankios. 

- Žiūrėk man, o kodėl? - paklausė ji kandžiai. 

Bet, apžergęs moped3, jis jau skriejo keliu. Posūkyje vos 
neapvertė kito mopedo - ponios Ruso, vienintelės kaimy- 
nės, kuriai Marija teikdavosi šypsotis ir su kuria sveikinda- 
vosi. Vargšelė šaižiai spygtelėjo, pristabdė ir čiuožtelėjo iki 
Marijos, signalizuodama lyg patrakusi, o Gerė tuo metu 
dūmė toliau. 

— Na, žinote... - iškvėpė ji, nuleisdama koją ant žemės. — 
Kaip tas jūsų gyventojas mane išgąsdino! Man tiesiog ko- 
jos linksta... 

- Jis - laukinis, - trumpai atitarė Marija. 

Nusibraukusi nuo kaktos prakaitą, storulė Ruso narsiai 
sėdo atgal ant balnelio. 

- Laukinis, bet geras vaikinas, - patikslino. — Vis dėlto jis 
gerai prižiūrėjo jūsų gėles rytais ir vakarais, kai prieš porą 
savaičių buvote išvažiavusi. Mačiau iš namų, kaip jas laisto. 
Jis nėra blogas nuomininkas, nieko nepasakysi. Na, iki pa- 
simatymo... 

Ir ji nubirbė, palikusi Mariją apstulbusią, su kastuvu ran- 
koje. Ji dirsčiojo tai į kelią, kuriuo nutolo viena ir kuriuo 
tuoj grįš kitas, tai į Gerė lietpaltį, pakabintą ant lauko durų, 
ir į gėles. Lėtai išsispyrė iš sunkių sodininko klumpių, nusi- 
ėmė nuo galvos juodą skarą ir grįžo į vidų. 

Eidama nusijuosė prikyštę ir pakabino ant židinio kam- 
pe, išsiėmė stiklinę ir butelį sauso baltojo martinio, savo 
mėgstamo aperityvo, užsisvajojusi prisipylė sklidiną stikli- 
nę, paskui kitą. Su stikline rankoje priėjo prie plytelės, lyg 
nenoromis, nematydama pamaišė prikaistuvyje mediniu 
šaukštu. Akys slystelėjo siena iki veidrodžio iš „Prisunic“ 
parduotuvės, pakabinto ant vinies, ir susitiko savo žvilgsnį. 

Sustingusi stovėjo akis į akį su savimi akmeniniu veidu, šiek 
tiek priešiška, šalta išraiška. Ranka paleido šaukštą, paki- 
lo prie smakro, paskui prie plaukų, kilstelėjo juos ir lengvu 
judesiu truputį papureno, bet nekruopščiai, be susidomė- 
jimo. Veidas priešais liko negyvas, nutolęs - nuobodulio ir 
abejingumo įsikūnijimas. Tad kai skubrios ašaros, pernelyg 
apvalios ir sunkios, ištryško viena po kitos be jokių pastan- 
gų, o veidas nė nekrustelėjo, šviesiose, sustingusiose akyse 
po išdidžiais vokais šmėstelėjo veikiau nuostaba negu kan- 
čia. Ji dar tebežiūrėjo, kaip jos rieda, kai lauke pasigirdo va- 
riklio parpimas. 

Eidamas į vidų su pintine rankose ir šunimi, sekančiu 
jam įkandin, Gerė kaip paprastai pamatė ties virykle pa- 
linkusios Marijos nugarą ir, statydamas ant žemės pintinę, 
pašaukė šunį. Šuo, kuriam virtuvė iš tikrųjų buvo užginta, 
jau žengtelėjo trejetą žingsnių ir sustojo ties tos tokios vi- 
liojančios erdvės riba, pastatęs ausis į Mariją. 

— Lik čia, šunie, - pasakė Gerė. 

Šuo žvelgė į Mariją, laukdamas, kad ji riktelėtų: „Lauk!“ 
ir padarytų tą gestą, kuris paskatintų vyriškį čiupti jį už 
antkaklio ir išgrūsti iš rojaus. Tačiau Marija nieko nesakė, 
neskleidė įprastų garsų, neatsigręžė, ir, nebeįstengdamas 
atsispirti pagundai, šuo žengtelėjo viena koja, paskui kita, 
kone šliaužte nuslinko per virtuvę ir prisiartinęs išsitiesė 
Marijai prie kojų, suskliautęs ausis, dėl visa ko plakdamas 
uodega. Vis dar nusisukusi, Marija užkalbino šunį - pirmą 
kartą, pagalvojo sužavėtas Gerė. 

— Nagi, - tarė ji, - viskas tau tik į gera... Dar prieš mėnesį 
buvai gatvėje, prieš savaitę - sode, anądien - koridoriuje, o 
šiandien - virtuvėje! Tu nenukabinai nosies!.. 

Šuo inkštė iš laimės vizgindamas uodega. Marija pasilen- 
kė ir patapšnojo jam galvą. Paskui pritūpė, ir šuo lyžtelėjo 
jai veidą. 

— O per tą laiką pariebėjai, - kalbėjo ji toliau, - plaukas 
dailiai blizga, atrodai patenkintas. Tau į gera - tau! - kad 
radai šeimininką. 

— Ir man į gera... - neryžtingai įsiterpė Gerė. 

Bet Marija į šią frazę neatsiliepė. 

Kiek vėliau jie sėdėjo prie stalo, ant laido galo siūbavo 
plika lemputė, o Gerė, pridėjęs pirštą prie vieno taško Afri- 
kos žemėlapyje, išskleistame priešais, dėstė: 

— Matai, čia su kokia dešimtimi ne iš kelmo spirtų vyrukų 
aš įsteigiu gražiausią medžio įmonę, apie kokią tik galima 
svajoti. Iš pradžių numušu kainas - ir op... 

— O aš -ašįsteigiu didžiulį viešnamį, - antrino pralinks- 
mėjusi Marija. - Priekinėje dalyje pilna baltųjų merginų, o 
užpakalinėje - milžiniška oranžerija, pilna egzotinių auga- 
lų... 

— O vakarais aš su savo vyrais ateisiu aplankyti gėlių ir 
moterų, - nusišypsojo Gerė. - Bent jau aš matysiu tik vie- 
ną... 

Jie nejudėdami žiūrėjo į žemėlapį, bent kartą, atrodo, vi- 
siškai darniai sutardami, o šuo, jautriai reaguodamas į tokią 
aplinką, nebejudėjo, padėjęs galvą Marijai ant kelių. Langas 
buvo praviras į skurdų sodelį. Ir terikonai nepajėgė užgožti 
vasaros dvelksmo lauke. Gerė buvo vienmarškinis, ir, žiūrė- 
damas į juos pro langą, galėjai pamanyti, jog matai laimin- 
gą miesčionių porą, užsisvajojusią apie Viduržemio jūros 
atostogų klubus. 

Taip praėjo idiliška savaitė. Kitą savaitgalį Gerė stovėjo sve- 
tainės Vengrų gatvės viduryje su smokingu, vėl išsičiustijęs, 
tačiau vis dar trumpokomis rankovėmis. Jis sūpavosi ant 
kulnų ir kojų pirštų ir ne be vargo sagstėsi iškrakmolytus 
marškinius, laukdamas Marijos, bent kartą įstrigusios vo- 
nios kambaryje - kaip viena tų kokečių, į kurias buvo tokia 
nepanaši. Gerė atsistojo prieš veidrodį, susiveržė varlytę; 
nusprendė, kad atrodo visai neblogai. Tačiau po truputį jo 
polėkis slūgo, ir kai prasivėrė durys, jis, tiesą sakant, tramdė 
žiovulį. 

— Klausyk, - tarė Marija, žengdama į svetainę su kairiuo- 
ju bateliu rankoje, — tie vakarėliai man įgižo. Šitos kurpės 
kiekvienąsyk kliudo man gyventi... Tau leidus... 

Ji atsisėdo, nusiavė antrą batelį ir smarkiai pasitrynė pė- 
das, staiga, regis, pralinksmėjusi, su savo juodos taftos suk- 
nele. 

— Eik papramogauti, mažyti, - pasakė. — Eik vienas, aš 
negaliu, lieku čia su televizoriumi ar Petite illustration. 
(Dirbtinio raudonmedžio lentynose voliojosi krūva prieškario 
žurnalų.) Pasiimk pinigų ir eik, pabūk jaunas. Tau tai bus į 
gera. 

— Ak, tik pamanyk, kaip pasisekė!.. - šūktelėjo Gerė, nu- 
siplėšdamas varlytę ir drauge marškinių sagą. - Ajajai! Kaip 
mane slėgė, kad šįvakar reikia kažkur eiti... 

— Žinoma, — pamokomai atsiliepė Marija su pikta pa- 
šaipa, - šeštadienio pramoga - kaip gamykla pirmadienio 
rytą: kai viskas numatyta iš anksto, tai pradeda lįsti per 
gerklę. Ne, bet tu įsivaizduoji! —- pridūrė pasipiktinusi. — 
Mes buvome beeiną nuodytis į tuos restoranus, atseit, 
darėme tai praeitą šeštadienį, šeštadienį prieš tai ir dary- 

sime tai kitą šeštadienį... Kodėl nieko nesakei, jei nenorėjai 
niekur eiti? 

— Maniau, tau smagu, — atsakė Gerė nežinia kodėl susi- 
gėdęs. 

— Nair kas? - neatlyžo Marija. - Jei tau nepatiko, tik rei- 
kėjo pasakyti. Būčiau ėjusi viena. Aš aiškiai tau pasakiau — 
aš! - kad man tai įgižo. 

Ji irzo, tūžo, šiaušė plunksnas, susidūrusi su kažkuo, kas 
jai atrodė vangu, pavojinga, nepažįstama. 

— Taip, bet tu — tai tu, - pavargęs pratarė Gerė. - Tu juk 
gudresnė... 

Ji pritarė šiai minčiai su pasibaisėtinu nuoširdumu, tars- 
telėdama: „Laimei... ir ištiesdama kojas ant fotelio priešais; 
jai atlėgo, kad išvengė tiesos, vienintelio prasmingo ir įtiki- 
mo paaiškinimo: tai yra kad Gerė būtų prisivertęs eiti su 
jaį žmones, norėdamas padaryti jai malonumą, - jokiomis 
pastangomis nebūtų įstengusi to pripažinti. 

Kiek vėliau jie sėdėjo moderniame mauriškame savo 
meilės lizdelyje — tik šįsyk su chalatais — palinkę ties savo 
įprastais popieriais: ties didelėmis, keistomis nuodingomis 
gėlėmis, netikėtai dailiai, nors negrabiai nupieštomis Mari- 
jos, nuklojusiomis tabako spalvos kilimą; greta jų rikiavosi 
sudėtingi Gerė skaičiavimai apie atogrąžų medžius ir jų ga- 
benimo kainą (tuos skaičiavimus jis atlikdavo trim pieštu- 
kais - raudonu, geltonu ir mėlynu - ir liniuote ant languoto 
popieriaus), tie tobulai kruopštaus buhalterio skaičiavimai 
buvo nepriekaištingi pažiūrėti, bet bauginami, kai juos 
reikėjo įvertinti, sprendžiant iš surauktų Marijos antakių, 
kai ji įdėmiai juos tyrinėdavo. Tačiau pagaliau pirmąsyk jie 
buvo „kartu“, atrodė esą draugai, lygūs. Galų gale Marija 

jį prajuokino, piešdama kaip mokinukė kvadratinį namą 
su kekšėmis prie langų, su upe, palmėmis. Ir po ketvirtojo 
dešimtmečio stiliaus lempa žalvario ir chromo kojelėmis, 
stovinčia ant stalo, tuodu meilužiai, tokie skirtingi ir tokie 
stropūs, iki aušros rezgė begalinius prabangos ir triumfo 
planus. 


Buvo pirmoji vasaros diena. „Iš tiesų, viskas užgriūva iš kar- 
to; - pagalvojo Gerė, eidamas per sodelį ir pamatęs Mari- 
jos gėles, staigiai prasiskleidusias per vieną rytą; šį įspūdį 
dar sustiprino vaizdas, kuris laukė jo kambaryje: Marija, 
išsitiesusi ant jo, Gerė, lovos su šuniu prie šono. 

— Pagaliau tas šuva pasiekė savo, - nusijuokė Gerė, paskui 
pergalingai pamojavo prieš ją šampano buteliu, itin bran- 
giai pirktu „Trijuose laivuose“. 

— Kas čia? - nesijudindama paklausė Marija. 

— Mane paskyrė vyriausiuoju buhalteriu, - pareiškė Gerė 
neskubėdamas, kad labiau pasimėgautų padarytu įspū- 
džiu. - Tu žinai, Le Idė pareigas turėjo perimti Mošanas. 
Na, o jis užvožė vienam tipui, ir jį išgujo! Ir tuo pat mos- 
tu - op! - mane paskiria - mane, Gerė! - visos buhalterijos 
šefu!.. Dvidešimt septynerių metų! 

Marija gulėjo prieš šviesą. Jis neįžiūrėjo jos veido ir nie- 
ko neįtarė, kai ji ramiai jam atsakė: 

— Ką gi, tik pamanyk! Iš tiesų... tai verta aplaistyti. Lipk 
žemyn, gerai? Aš tuoj. 

Šuo nušoko nuo lovos, tuoj pat nubindzeno paskui Gerė 
į apačią nesitverdamas džiaugsmu, kad Marija lipa žemyn. 
Jiems pasirodė, kad ji neskuba. Ir iš tikrųjų, jiems dingus 

iš kambario, Marija atsikėlė ir nepatikliai nužvelgė paplū- 
dimio, kokoso palmių, atogrąžų plakatus ant sienų ir net — 
instinktyviai — krosnį, kurioje gulėjo vogtos brangenybės. 
Bet kai ji nusileido žemyn ir įsitaisė prieš Gerė paruoštą 
šampano taurę, jos veidas buvo ramus. 

— Įsivaizduoji? — nedelsdamas prabilo šis. - Įsivaizduoji, 
aš vienu mostu įveikiu dvi pakopas!.. Kitą mėnesį pereinu 
nuo 3500 iki 4300... Aš... 

— Jei teisingai suprantu, tu sutikai, - vis dar dusliu balsu 
pratarė Marija. 

Gerė apstulbo. Ką ji sau galvoja? 

— Aišku, sutikau. Juokauji?.. Pas Samsoną aš jau ketveri 
metai, jau ketveri metai laukiu paaukštinimo... Aišku, suti- 
kau, tu juokauji? — pakartojo jis pasipiktinęs. 

— Tačiau, - vis taip pat svajingai toliau dėstė Marija, - tu 
jiems pasakei, kad vyriausiuoju buhalteriu būsi tik porą sa- 
vaičių, kad netrukus išvyksti pradėti verslo Senegale? Rei- 
kia juos įspėti, ar ne? 

Gerė taip ir liko išsižiojęs, įsistebeilijęs į ją, ir leptelėjo 
frazę, kurios ištarti jam nereikėjo. 

— Juokinga, - tarstelėjo, - aš apie tai nepagalvojau... 

Jis tikrai „nepagalvojo“, suprato Marija, žiūrėdama į jį, ir 
dėl tos paprastos minties jos įniršis pratrūko. 

— Ir nepagalvojai jiems pasakyti, - sušnypštė ji, - kad jų 
naujasis vyriausiasis buhalteris Gerė praeitą mėnesį pen- 
kiolika peilio smūgių nudaigojo senioką... atsiprašau, „sep- 
tyniolika', ponas Vyriausiasis Buhalteri! Nepagalvojai jiems 
pasakyti, kad už žmogžudiškus pinigus ketini įsigyti kolo- 
nijose medžio įmonę? Nepagalvojai pasakyti, kad Samsono 

įmonės vyriausiasis buhalteris — vagis ir žudikas? Tai apie 
ką tu pagalvojai, mano berniuk? 

Ji dėbsojo į jį su neapykanta, su panieka, kaip tą dieną, kai 
buvo paskelbusi jam karą. Jau nebebuvo ta Marija iš Ven- 
grų gatvės, nusikaltimo bendrininkė, o jo priešas ir teisėjas. 
Niekino jį taip akivaizdžiai, kad jis kilstelėjo nuo kėdės lyg 
norėdamas atremti smūgį. 

— Nežinau... kas man pasidarė, - suburbleno, - tuštuma, 
duobė... Žinoma, aš jiems pasakysiu... Žinai, porą mėnesių 
padirbėjęs vyriausiuoju buhalteriu galėčiau išmokti nau- 
dingų dalykų medžio įmonei... dalykėlių, kurių dar neišma- 
nau; tai galėtų... | 

Jis painiojosi, o ji žiūrėjo, kaip jis painiojasi, su savotišku 
palengvėjimu. Ta „nešvarioji“, grėsmingoji Gerė pusė, - žu- 
diko, mušeikos, - ta, kuria ji žavėjosi, ta, kurią beveik my- 
lėjo, pranyko, ir doro piliečio, doro buhalterio pusė su savo 
ketveriais metais stažo ir niekingomis ambicijomis aiškiai 
jai rodė - jei dar reikėjo tai sau įrodinėti, - kokia bepras- 
miška ir beprotiška šita vos ryškėjanti meilė. 

— Rytoj aš jiems pasakysiu, — įsikarščiavęs tęsė Gerė. — 
Pasakysiu, kad negaliu, kad išvažiuoju. Tikra teisybė, aš ne- 
galiu... O rytoj dar bus geriamas vynas mano garbei, kad 
atšvęstume... - susijaudino jis. 

— Vynas tavo garbei! - pakartojo Marija ir ėmė juoktis. — 
Vynas tavo garbei... Ką gi, aš - aš! - tuojau pastatysiu vyno 
tavo garbei Lilyje! Pastatysiu šampano, bent kartą švęsime 
paprastą savaitės dieną... 

Ji ėjo prie telefono, kėlė ragelį, užsakinėjo: „Ponas Bonė? 
Čia ponia Biron, jūsų kaimynė... Man reikia skubiai nuva- 
žiuoti į Lilį, jūs dar priimate užsakymus?.. Na, tai laukiu.“ 

Dėdama ragelį, atsigręžė į Gerė ir pasakė: „Eik į viršų ir pa- 
imk iš mano spintos pinigų. Paimk viską, šitas vakarėlis gali 
tau brangiai kainuoti... Ir ji pabrėžė žodį „tau“. 

Kai atvažiavo taksi, vairuotojas neišdrįso pasiteirauti kai- 
mynės, paprastai taupios, ką reiškia tokios beprotiškos išlai- 
dos. Ji tepasakė: „Sėsk į priekį, tu nesveikuoji, stumdama 
Gerė ant priekinės sėdynės, ir pridūrė: „Aš per daug rūkau, 
verčiau sėdėsiu viena. Įsitaisė ant užpakalinės sėdynės su 
savo sodininkės apdarais, su kuriais dar mažiau tinka eiti į 
žmones negu Gerė su pigiu, susigarankščiavusiu kasdieniu 
buhalterio kostiumu. Kartkartėmis, pasukęs galvą, Gerė 
neramiai dirsčiojo atgal, bet matė tik Marijos profilį, atšiau- 
rų profilį, nukreiptą į langą, ir pakelės tuopas pro užpakalinį 
langą, bėgančias ir keičiančias viena kitą, lyg išsigandusias, 
kad ji pastebėjo jas šmėstelint pro šalį. 

Ji liepė išleisti juos per šimtą metrų nuo „namų, palikda- 
ma Gerė susimokėti kartu su nerišliais pasiaiškinimais, ir 
jis išvydo ją tik po valandos svetainėje, stovinčią su juodąja 
suknele. Gerė plūdo prakaitu po savo smokingu, nors kam- 
baryje buvo vėsu. 

— Kviesk taksi, — tarė ji. - Dabar dešimt. Eikš, važiuosime 
į „Bataklaną“. 

„Bataklanas“ buvo pirmojo jų vakaro kabaretas - to vaka- 
ro, kuris taip apgailėtinai pasibaigė. Nuo to laiko jie nebuvo 
įkėlę ten kojos, ir Gerė susiraukė. 

— Kodėl „Bataklanas'? - paklausė. - Ar neprisimeni? 

Ji pertarė jį. 

— Kaip tik ten man buvo smagiausia, - atšovė niršiai. - Jie 
labai apsidžiaugs išgirdę gerą naujieną. 

— Gal verčiau išmėginkime kokią naują vietelę? — išdrįso 
Gerė. 

O kadangi ji neatsakė, tarė: 

— Beje, nežinau, ką mes ten veiksime. Nenorėjau tau sa- 
kyti prie taksisto, bet kadangi aš atsisakau... kadangi paža- 
dėjau, kad nebūsiu vyriausiasis buhalteris, visa tai neturi 
jokios prasmės... Aš neinu į „Bataklaną“. 

— Noriu atšvęsti tavo paaukštinimą. Ir noriu, kad atšvęs- 
tume abu, - nusišypsojo Marija. - Gerai manęs paklausyk, 
Gerė. (Ir kaip kiekvieną kartą, kai pavadindavo jį pavarde, jis 
sustingo, žinodamas, jog tai rimta.) Gerai paklausyk: jei tu 
tuojau pat neini su manimi, aš tavęs nebematau, nebeleisiu 
tau daugiau įžengti nei čia, nei į savo namus; daugiau nie- 
kad, girdi? Niekad! 

Užuot atsakęs, jis tik linktelėjo galva. 


Ačiū Dievui, tokiu laiku žmonių buvo nedaug - per anksti; 
orkestras, žinoma, du įsimylėjėliai, vyresnė pora, dvi baro 
merginos — tačiau „jo merginos“ nebuvo; dar tariamojo 
smarkuolio bičiulis, tas, kuris antrą sykį mėgino užtarti Gerė, 
ir tas, kuris atplėšė jo pirštus nuo ano gerklės. Šis ir atpažino 
juos pirmasis. 

— Čia tai bent... — pratarė. — Štai judu ir vėl čia! 

Jis buvo apstulbęs, bet ne priešiškas; merginos ir trys kli- 
entai atsisuko, žiūrėdami į juos su kiek baugia pagarba. Ma- 
rija žengė tris didingus žingsnius ir pasidėjo ant baro savo 
didelę juodą rankinę. 

— Tavo nušašėlio bičiulio nėra? - paklausė. - Apmaudu 
dėl jo. Iš tikrųjų, Alui Kaponei nesiseka... šįvakar statome 
mes. Statau aš! Visiems šampano, - įsakė ji barmenui, ati- 
darydama rankinę ir dėdama ant baro prekystalio du pen- 
kių šimtų frankų banknotus. - Mano didysis sūnus paskir- 
tas vyriausiuoju buhalteriu Samsono gamykloje. 

Akimirką visi sutriko, o ji tuo metu sėdosi prie stalo, ly- 
dima skaisčiai išraudusio Gerė. Viena merginų sukikeno, 
kita kumštelėjo ją alkūne, kad nutiltų; ir čia varžydamie- 
si, čia šypsodamiesi — galų gale buvo aišku, kad šampanas 
liesis upeliais! — visi ėmė gurkšnoti, skelbdami tostus ir 
dėkodami Marijai. Ji atsakydama kilstelėdavo taurę, išger- 
davo, prisipildavo, ištuštindavo - visa tai be menkiausio 
žodelio - ir nustėręs Gerė žiūrėjo, kaip ji geria. Taip ji gėrė 
daugiau kaip valandą, vien smakro kryptelėjimu nurody- 
dama barmenui tuščią kibirėlį ant jų ar gretimo staliuko. 

Orkestras ėmė griežti, žinoma, jos mėgstamas melodijas: 
nebemadingas melodijas, kurių niekas nebegirdėjo nuo 
karo laikų, ir keli lankytojai, pasirodę kiek vėlėliau, buvo 
barmeno informuoti ir čia pat žvilgsniu ir galvos kryptelė- 
jimu Marijos pakviesti prisidėti; jie džiaugėsi tuo netikėtu 
šampanu ir smalsiai dirsčiojo į jų porą. Juodu nesikalbėjo. 
Po truputį prie jų stalelio persikraustė lėbautojai, taip pat 
užburti Marijos: pirmiausia pianistas, paskui nušašėlio bi- 
čiulis ir galop Lola, perkarusi baro mergina skausmingu 
veidu, viena tų verksmingų nelaimėlių, kokių rasi kiekvie- 
name naktiniame restorane. 

Tas būrelis kaip pakerėtas spoksojo į Mariją, o Marija 
lenkė taurę po taurės, nieko nepastebėdama. Gal būtų taip 
ir nusitašiusi ir vakaras būtų baigęsis kaip niekur nieko, jei 
apie vidurnaktį nebūtų prisistačiusi pirmojo vakarėlio mer- 
gina, toji patrakėlė, nusususi girta mergšė, per kurią viskas 
taip susiklostė; pasikuždėjusi su durininku, ji atsiyrė prie jų 
staliuko. 

— Sveiki, pagaliau jūs ir vėl čia, - maivydamasi kreipėsi į 
Mariją, kuri į ją nė nedirstelėjo ir jos nė nematė, ir į Gerė, 
kuris bandė jos nepastebėti. 

Bet ji prisigretino ir dabar tampė jį už rankovės. 

— Na, tai nebenori šokti, zuikuti? Šįvakar tu neatrodai 
linksmas... Nagi, eime pašokti! 

Kadji užsičiauptų, Gerė pakilo ir dabar nerangiai vedžio- 
jo ją po šokių aikštelę, o ji apipylė jį klausimais, kurių jis ne- 
girdėjo, susirūpinęs tik dėl Marijos, ieškodamas jos žvilgs- 
nio, - nutolusio, apniukusio, kartais slystelinčio per juos; 
jie jau ėjo sėstis, kai staiga, pasibaigus plokštelei, nuaidėjo 
šiurkštus jos balsas. 

— Nagi, smarkuole, - prabilo Marija (salėje stojo tyla), - 
susiradai savo stuobrį? Laiminga? Ak, jei būtum žinojusi, a? 

Mergina ir Gerė, sugrįžę prie stalo, jau norėjo sėstis, bet 
Marija rankos mostu juos sustabdė. 

— Pastovėkite, noriu į jus pasižiūrėti! Dievaži, daili pora... 
Bet vyriausiasis buhalteris nesituokia su kekše... Gaila, 
mano vargše mažyte... 

Mergina buvo beatsikertanti, bet kažkas Marijos tone 
pernelyg aiškiai bylojo, kad tame žodyje „kekšė“ nėra nė 
šešėlio užgaulės, ir ji prikando liežuvį. 

— Tau nepasakė? Tu nežinai? - toliau porino Marija, ma- 
tydama nustebusį merginos veidą. - Mano didysis berniu- 
kas, štai šitas, mano Gerė, po ketverių metų pas Samsoną... 
žinai, Samsono gamykla Karvene... Tad štai, jis paskirtas 
vyriausiuoju buhalteriu... Sakau tau!.. Nustebai, ką? - tarė ji 
merginai, kuri, jausdama, kad visa draugija apsvaigusi nuo 
šampano ir dėkingumo Marijai, nedrįso atsikirsti ir min- 
džikavo nuo kojos ant kojos, grįžčiodama į savo kavalierių 
Gerė, įsitempusį ir išblyškusį. 

— Tu man nesakei, kad ponia - tavo motina, - tarė jam 
priekaištingai. — Sakei, ji tavo teta! 

Jos balsas skambėjo šaižiai, ir Gerė pajuto, kaip į jį susmi- 
go dešimtys porų pasipiktinusių akių, o Marija tuo metu 
atlaidžiai postringavo: 

— Na, taip... Mano berniukas gėdijasi savo motinos! Ir, 
žinokite, taip buvo visada, - tarė ji liūdnajai baro merginai, 
kuri tuoj pat užjaučiamai suspaudė jai ranką. - O dabar, kai 
jis tuoj pereis nuo 3500 iki 4300 ar nuo 3300 iki 4500 - ži- 
nok, kad nori! - pridūrė sardoniškai juokdamasi, - bus dar 
blogiau: aš jo visai nebematysiu... 

— Na ką jūs, matysite... 

Žaliūkas bičiulis, sugrudęs nuo nemokamo šampano, vėl 
varstė Gerė tūžmastingu žvilgsniu. 

— Aišku, jis ateis aplankyti savo motinos, a? Mes padėsi- 
me jam nepamiršti savo motinėlės! - rūsčiai užtikrino jis 
apsiašarojusius svečius. 

— Šiaip ar taip, tie 4500 frankų — ne kažin koks pinigas, tai 
jau ne! - su įsitikinimu pareiškė mergina, bet jos balsą užgo- 
žė sujaudintas lalesys, kylantis nuo aplinkinių stalelių. „Tie 
vaikai, kurie nemyli motinos... tik į bendrąjį kapą, - garsiai 
postringavo dirigentas. „Ir ko tik aš savo sumautame gyveni- 
me nesu dariusi, tačiau mamytės nė už ką neišsižadėčiau', — 
saikstėsi liūdnoji mergšė, ir net barmenas linkčiojo savo 
padaužišką galvelę. Tad kai vėl pravėrė burną Marija, visi 
akimirksniu nuščiuvo: ir jeigu savo mater dolorosa* kalboje 
Marija ir leido praslysti kelioms sarkastiškoms intonacijoms, 
tai, atrodo, niekas - išskyrus Gerė - nebevaliojo jų išgirsti. 

— Jis turės žmoną, vaikų, turės savo televizorių, o kai su- 
lauks šešiasdešimties — savo pensiją; o jei viskas sėkmingai 


* Motina sopulingoji (lot.) 

susiklostys, pakankamai susitaupys, kad nusipirktų vasar- 
namį... - porino ji susižavėjusi. - O aš būsiu truputėlį vieni- 
ša... Bet tikrai laiminga dėl jo! Padariau viską, kad išmoky- 
čiau jį gyventi: sąžiningumo, teisingų įsitikinimų, štai taip... 
Tačiau meilės neišmoksi!.. Ir nieko nuostabaus, - pridūrė ji, 
pertardama girtus rypavimus, sklindančius aplinkui, - nie- 
ko nuostabaus, berniukai turi išbandyti savo sparnus... O 
šitas, maniškis, reikia pasakyti, aukštai pakilo... (Ir ji metė 
į suglumusį Gerė netikėtai žvitrų, pralinksmėjusį ir žiaurų 
žvilgsnį). 

Kaip ir pirmąjį kartą, Gerė tapo „Bataklano“ atpirkimo 
ožiu. Kaip ir pirmąjį kartą, jį supo priešiškumas, dygi pa- 
šaipa, bet šį kartą jį triuškino ne koks nors gangsteriukas 
su ultravioletinių spindulių nurudintu veidu - visų akyse jį 
nukryžiuodama smaginosi pati Marija. 

— Baik, — pratarė jis palinkdamas virš stalo. - Baik visa 
tai... Eime sau, gana... 

Bet Marija, niekšinga komediantė, dangstėsi veidą ran- 
komis tarsi baimindamasi smūgio; aplinkui sukilo garsus 
murmesys, žaliūkas pakilo nuo kėdės ir užstojo Mariją 
didvyriška poza, verta naivaus paveikslėlio, provincijos 
padugnių ar dar kažin kokio jausmingumo! „Jis nėra blo- 
gas, tačiau toks ūmus...“ — kalbėjo Marijos balsas, tylus ir 
gailus, bet Gerė žinojo, kad tas balsas velniškai smaginasi. 
Tad staiga apsisuko, vienu šuoliu pralėkė pro nustėrusius 
klientus, užbėgo laiptais aukštyn ir išėjo trinktelėjęs du- 
rimis. Paskui atsirėmė į jas ir ilgai, sunkiai gaudė orą. Jam 
plyšo galva, atrodė, jis dar girdi orkestro dunksėjimą ir Ma- 
rijos balsą, negailestingą ir kupiną paniekos. Jis žingsniavo, 
garsiai kalbėdamas ir sulig kiekvienu žingsniu keikdamasis, 

bet galiausiai vis dėlto atsidūrė Vengrų gatvėje, prie durų, 
kaip paskutinis avigalvis, nes tik Marija turėjo raktą. Nu- 
siminęs rado prieglobstį kampinėje kavinėje, per stebuklą 
atidarytoje šiuo metu: jis jos palauks. Palauks, nes, jeigu 
atvirai, neturi daugiau ką daryti, kaip tik laukti jos; ir jis 
meldė dangaus, kad ji atleistų jam už tą siaubingą vakarą, 
kurį pati ištaisė. 

Gerė ilgai laukė toje skurdžioje kavinėje, kurią snūdu- 
riuojantis šiaurės afrikietis be jokios aiškios priežasties laikė 
atidarytą iki pat aušros. Galiausiai Gerė taip pat prisnūdo, 
neilgam, bet vis dėlto ganėtinai, kad taksi, pargabenęs Ma- 
riją, spėtų išlaipinti ją priešais prieangį, o ji - jame dingti, 
kol Gerė įstengė susimokėti už savo taurelę ir ją pasivyti. Ji 
buvo užrakinusi duris, ir jis tyliai - dėl kaimynų - pabarbe- 
no kartą, du, paskui suirzo ir daužė jau smarkiau. Veltui. 

Marija sėdėjo svetainėje, greta savęs ant kanapos pasidė- 
jusi batelius, su viskio buteliu rankoje, nejudėdama, mir- 
tinai nusigėrusi ir sykiu blaivi. Girdėjo, kaip Gerė daužo į 
duris, girdėjo, kaip šaukia: „Marija, Marija!“, bet jos veidas 
nė nevirptelėjo. Nekrustelėjo ji nė tada, kai, perlipęs sienu- 
tę ir trypdamas vis dar neįdirbtą darželį priešais langą, Gerė 
pritūpė, kad žvilgtelėtų pro pusiau nuleistų žaliuzių apačią. 
Ir čia, jos neįžiūrėdamas, bet nujausdamas, kad ji sėdi per 
kelis metrus nuo jo, jis kuždėjo, karštligiškai kuždėjo: „Ati- 
daryk, Marija, atidaryk, tai aš. Marija... Man reikia su ta- 
vimi pasikalbėti... Aš nebūsiu vyriausiasis buhalteris... Mes 
važiuosime į Kongą, žinoma, kada panorėsi, bet kalbėk su 
manimi, Marija... Atidaryk 

Ji sustingusi sėdėjo po apskritu šlifuoto stiklo sietynu 
blankioje, žiaudrioje šviesoje. Judėjo tik ranka, pripildyda- 

ma taurę; regis, ji net negirdėjo, kaip pačiu prieaušriu Gerė 
jai dar sako dabar jau maldaujamu, jaunu, vaikišku balsu: 
„Atidaryk, Marija... Nepalik manęs čia! Nežinau, ką aš da- 
rysiu, jei mes nebegalėsime daugiau matytis... Kas su mani- 
mi kalbės? Kas manęs klausysis? Marija, prašau, Marija, aš 
nebenoriu būti vienas. Atidaryk..“ Ir taip iki pat ryto. 

Ir tą rytą, kai virš Lilio patekėjo saulė, ji gavo grumtis su 
šviesa, vis tebedegančia ketvirtojo dešimtmečio stiliaus 
svetainėje. Butelis buvo tuščias, Marijos akys užmerktos, o 
Gerė, išsitiesęs ant žemės prie tebeuždarytų stiklinių durų, 
miegojo. 

Skverbdamasi pro užuolaidas, geltona pavydi saulė kliu- 
dė sukritusį Marijos veidą, palietė vokus. Ji atsimerkė, ap- 
sidairė aplinkui, žvilgsnis smigo į įstiklintas duris. Minutėlę 
ji vėl užmerkė akis, paskui sunkiai pasikėlė ir basa priėjo 
prie durų, į kurias rėmėsi Gerė kūnas. Vienu truktelėjimu 
jas atplėšė, ir Gerė galva atsitrenkė į staktą. Jis atsimerkė ir 
ją pamatė. Jie žiūrėjo vienas į kitą - išblyškę, susivėlę, vie- 
niši. Palinkusi prie vyriškio, stebinčio ją negyvu žvilgsniu, 
Marija pasakė: 

— Vadinasi, aš nesapnavau?.. Tu septyniolika kartų suva- 
rei peilį tam tipui į pilvą, tiesa? Septyniolika! 

Jis neatsakė. 


— Na, ar nepasitrauksi, atskalūne? 

Gerė pasitraukė trečią kartą iš eilės, kad užleistų vietą vie- 
nam iš kolegų. Samsono gamykloje jau tapo pasismaginimu 
prasmukti pro duris priešais jį, užtrenkti jas jam prieš nosį, 
kai jis ko nors klausia, nieko neatsakius sušvilpti. „Atskalū- 
nas“, be abejo, buvo užuomina į atskalūniškumą dėl įsitiki- 
nimų; niekas nežinojo, iš kur tas žodis radosi, tačiau jis prili- 
po. Atskalūnas buvo Gerė, nepanoręs drauge su visais kitais 
grumtis su šeimininkais, nepanoręs kautis už tėvynę, liaudį ir 
duoną kasdieninę, Gerė, dėl nežinomų priežasčių — šiaip ar 
taip, gėdingų ir visai nepriimtinų tokiems kaip jis - „atsisakęs 
paaukštinimo“. Tai truko jau dešimtį dienų, ir kartais jis pa- 
sigesdavo Mošano, jo pagiežos ir neteisybių. Nebuvo nieko 
blogiau už tą šaipią kolegų panieką, nenurimstančią visą die- 
ną, - gal tik niauri Marijos panieka vakare. 

Ji vos teikėsi jį pastebėti, nesikalbėjo su juo. Jis nedrįso 
vėl ištraukti planų ir žemėlapių ir vakare likdavo sėdėti prie 
stalo smarkiai plakančia širdimi, stengdamasis pasiryžti at- 
sistoti ir išimti juos iš stalčiaus; tačiau visada kaip tik tą aki- 
mirką, kai jau bemaž pasiryždavo, koks nors Marijos gestas 
ar žvilgsnis padvelkdavo tokiu abejingumu, kad prikausty- 
davo jį vietoje. 

Net ir šuo nebeateidavo pasitikti jo prie gamyklos, nebe- 
džiūgaudavo jam pasirodžius: jis gaužėsi prie Marijos kojų, 
regis, taip pat kupinas paniekos, aiškiai labiau linkęs pakęsti 
vieną kitą jos smūgį šluota negu jo glamones. Gerė kažkur 
buvo skaitęs, kad baimė turi kvapą: gal ir tiesa, galbūt šuo 
užuodžia ją, sklindančią nuo jo? Vakarais, vienas nusiren- 
ginėdamas nykiame kambaryje, Gerė įtariai uostinėdavo 
savo rankas, pečius. Tačiau ant odos atpažindavo ne baimę, 
o gėdą: visos dienos gėdą, kad atsisakė to prakeikto posto, 
viso vakaro gėdą, kad norėjo jį užimti. Beje, net ir nejunta- 
ma uosle, šita gėda tikriausiai badė akis, kadangi net Niko- 
lė, kai jis vieną dieną ją užkalbino, pasiuntė jį velniop. 

— Tik žiūrėk, ponas Gerė teikiasi kalbinti tarnautojus... — 
kandžiai nusistebėjo. - Ponas Gerė tikriausiai turtingas, 
eina kalbos, jis laukia palikimo... 

Ji žiūrėjo į jį su neapykanta, ir nustėręs Gerė stengėsi 
įžvelgti toje paiku įniršiu pasišiaušusioje kiemo paukštėje 
nerangią - ir, kad ir ką sakytum, švelnią - merginą, kurią jis 
kadaise tarėsi pažįstąs. 


Be to, oras buvo gražus. Siaubingai gražus. Ir kai savaitę po 
„šventės Marija paslaptingai dviem dienoms paliko jį vie- 
ną, Gerė bent kartą pajuto palengvėjimą: mintis per tokią 
kaitrą vėl atsidurti Lilyje, tame bute, kurio jis pradėjo ne- 
apkęsti, kėlė jam pasibaisėjimą. Šeštadienį ir sekmadienį jis 
praleido „Glicinijose“, degindamasis ant pintos kėdės prieš 
lauko duris. Sėdėjo ten vien su apatiniais marškinėliais ir 
kartkartėmis, paleidęs iš rankų L'Ėguipe ar vieną tų knygų 
apie Senegalą, kurių buvo nusipirkęs prieš tą negandą, švil- 
pė šunį, taip pat kažkur prašapusį. Šį savaitgalį visi, atrodo, 

iškako prie jūros; priemiestyje liko tik jis, kėpsantis ant savo 
kėdės kaip tikras kaimo jurgis — toks jis ir buvo, - leisdamas 
saulei nedailiai rudinti liemenį ir švilpdamas šunį, kuris ne- 
sirodė. Grimzdamas į savo negandą, Gerė jautė savotišką 
palengvėjimą, netgi savotišką malonumą. 

Bet sekmadienį buvo sunkiau. Apie aštuntą vakaro pra- 
dėjo laukti Marijos. Žiūrėjo televizorių, išjungdavo, vėl 
įjungdavo, nelygu tarėsi girdįs ar negirdįs žingsnius kelyje. 
Pirmą valandą nakties programa pasibaigė ir bijodamas, 
kad ji nesudirgtų jį čia radusi, nuėjo gulti, palikęs savo lan- 
gines atviras. Nesudėjo bluosto iki pat aušros. Mat ji grįžo 
auštant automobiliu su kažkokiu tipu, tariančiu žodžius su 
keistu akcentu. Gerė neišdrįso prieiti prie lango, nes ji ga- 
lėjo jį pastebėti ir tokiu būdu sužinoti, jog jis ją seka, ar vei- 
kiau dėl to, kad jį kankino tai, ką gėdingai turėjo pavadinti 
pavydu. 

Kitą rytą, vinguriuodamas savo rūkstančiu kledaru, ke- 
lyje jis susitiko šunį, pažiūrėti linksmą, su nutrauktu vir- 
vagaliu prie antkaklio. Gerė norėjo sustoti, tarsi pasisvei- 
kinti su vėl atrastu draugu, bet kliudė akmenį ir nulėkė 
nuo mopedo. Dribtelėjo į dulkes, jo rankovė pakliuvo į 
ratą, o tas kvailas šuo strakaliojo aplinkui. Jis iškoneveikė 
jį ir toliau žingsniavo pėstute, palikęs mopedą. Tokio jo 
niekas nenudžiaus. Ir kai pagalvoji, jog tai vienintelis jo 
žaisliukas!.. 


Iš pradžių šuo džiugiai pasveikino Mariją, paskui paieškojo 
savo dubenėlio, bet aptiko, kad tas tuščias, ir įrėmė akis į 
Mariją, kol ši susiprato. Į Mariją jis linko dėl jos ramybės ir 
griežtumo. Štai ir dabar ji jam šnekėjo: „Na, nenaudėli, ką 

tau duoti?.. Kur buvai šiom dienom? Saugojai didįjį buhal- 
terį ar buvai pasibastyti kaip aš, a?“ 

Jis klausėsi vizgindamas uodega ir labai įdėmiai, nes, ži- 
nojo, ši kalba šiądien bus veikiausiai paskutinė: ji kalbinda- 
vo jį tik kartą per dieną - tai įsispaudė šuniškoje jo atminty- 
je. Ir išties, kai po keturių valandų į duris pasibeldė Fereolis, 
šunį ji jau buvo pamiršusi. 

Fereolis - vardu Dominikas - buvo vienas paskutinių šio 
užkampio ūkininkų, atkakliai įsitvėręs ūkininkavimo. Metų 
jam buvo penkiasdešimt ar septyniasdešimt - neįžiūrėsi 
alkoholio nuniokotame veide, kuris išliko sausas, tačiau vi- 
priešiškumu. Ji prisiminė, kaip prieš dešimt metų, vos at- 
vykusi iš Marselio, praleido su juo naktį už keletą frankų, 
kurių tuo metu jai mirtinai reikėjo. Po viso to - kad ir kokia 
buvo užgrūdinta - jai išliko slogūs prisiminimai: „daugiau 
negu slogūs“, pagalvojo, žiūrėdama, kaip jis šiepiasi, įrėmęs 
įją nešvankų, negerą žvilgsnį. 

— Ko tau reikia? — pratarė bejausmiu ramiu balsu, aki- 
mirksniu apmaldžiusiu Fereolį. 

Jis tarėsi ją įbauginsiąs, jam nepavyko, tad vos nenuspū- 
dino šalin, kol galop aptemusioje atmintyje išplaukė apsi- 
lankymo priežastis. 

— Man reikia Pašos, — atsakė smakru kryptelėdamas į 
šunį. 

Šuo sprauste pasispraudė po virykle; tirtėjo, šiepė dan- 
tis, tačiau iš nasrų neišsprūdo joks garsas, ir ta baimė buvo 
tokia didžiulė, kad bemaž išgąsdino ir sutrikdė Mariją. Fe- 
reolis tai pajuto. 

— Todėl, kad tas šuo, tas bjaurybė šuo priklauso man, gra- 
žuole... žodžiu, gražuole... (ir jis ėmė kikenti), „gražuole“ 

aš sakau būtuoju laiku... dabar veikiau galiu pasakyti „se- 
nute', kaip ir sau. 

— Tu man ničnieko negali pasakyti, — atšovė Marija. — 
Kodėl tavo šuo nesilaiko pas tave? 

— Todėl, kad jis netikęs, - tarė Fereolis, - o netikusiems 
šunims reikia netikusių šeimininkų, štai kodėl. 

Jis vis garsiau kikeno, bet čia pamatė, kaip Marijos ranka 
lėtai artėja prie jo — ta ranka gniaužė virtuvinį peilį ir tary- 
tum nepriklausė nuo jos valios, nes ji pati ir toliau nekruste- 
lėjo, įrėmusi žvilgsnį jam į akis. Ranka judėjo labai lėtai, bet 
labai tiksliai, ji taikė Fereoliui tiesiai į kaklą, ir šis žingtelėjo 
atgal. 

— Ką... ką tu čia dabar? - neaiškiai burbleno. 

— Ką sakei, šunsnuki? Kalbėk. 

Koja už kojos Fereolis traukėsi į sodelį. 

— Aš, aišku, kalbėjau apie tavo gyventoją, - skubiai prata- 
rė. - Tą pakvaišėlį, atskalūną, žinai?.. Kalbėjau ne apie tave. 
Tu mėgsti tik gudresnius - tikrus, ne netikėlius, a?.. 

Už trijų metrų jis atgavo drąsą: dabar mindžikavo, ir ji su 
pasidygėjimu žvelgė į jį. 

— Pasakyk tam savo tipeliui... — staiga paleido gerklę. — 
Pasakyk tam savo trenktam nuomininkui, kad šeštą valandą 
parvestų mano šunį. Jei jo tada nebus, pats ateisiu pasiimti 
savo šuns su šautuvu... Ojei tas šuva neis, tai ką gi, pasiliks 
pas jus visam laikui, ir aš tau dovanosiu jį kaip patiesaliuką 
prie lovos, - iš širdies nusikvatojo Fereolis, tuo tarpu ji už- 
trenkė jam prieš nosį duris ir nejučiomis užšovė skląstį. 

Ji žiūrėjo į šunį, vis dar prisiplojusį po virykle, ir galop 
tarė jam: „Nesijaudink, drauguži, viskas bus gerai“ Ji kal- 
bina jį antrąsyk per dieną, pastebėjo šuo, kad ir koks buvo 

įbaugintas. Pakalbino net ir trečią sykį, kai po pusvalandžio, 
atsainiai tapšnodama jam tarpuausį, pridūrė: „O tau iš tiesų 
pasisekė...“ 


Gerė taip ir liko išsižiojęs, regis, nesuprasdamas, ką ji jam 
sako. „Jis kvailas! Štai koks jis: kvailas, — staiga toptelėjo 
jai. - Dabar tikrai toks atrodo. Niekingas ir kvailas... Tad iš 
įniršio pakėlė balsą. 

— Kartoju, - tarė šaltai, - tas Fereolis atėjo pasiimti Pašos, 
savo sargio, savo šuns... žodžiu, tavo šuns. Taigi, kadangi pa- 
prašė mandagiai, staugdamas, kad lygiai šeštą prisistatys čia 
su šautuvu, tu paimsi šitą virvagalį, prisiriši šunį ir maloniai 
nuvesi jį savininkui. Paklausi, ar mes neskolingi šiek tiek 
pinigų už visas tas paslaugas, kurias jo šuo atliko mūsų na- 
muose, pasakysi: „Labai ačiū, pone Fereoli“, ir išeisi, palikęs 
jam šunį. Supratai, Gerė? 

Anaiptol neatrodė, kad jis suprato. Žiūrėjo į šunį, į Mari- 
ją, vėl į šunį tuščiomis, kone mieguistomis akimis, kurios ją 
nustebino. 

— Tu miegi?.. - paklausė ji. 

Bet Gerė jau apsisuko, dingo už durų ir spėriu, ryžtingu 
žingsniu, tokiu jam neįprastu, drožė per dykvietę link tuo- 
pų linijos, kuri už penkių šimtų metrų gožė nedidelę daubą 
ir Fereolio ūkį. Gerą minutę Marija lydėjo jį akimis, paskui 
šūktelėjo — per vėlai: „Gerė! O šuo!.. Tu pamiršai šūnį!.: 
Bet jis jau buvo per toli, kad ją išgirstų. 

Dabar dulkėtame kelyje Gerė žingsnius atliepė ne ryž- 
tas; jis nė neįsivaizdavo, nei kas tas nelemtas Fereolis, nei 
ką jam pasakys. Netikėtai jį pastūmėjo maištingas netei- 
sybės suvokimas - kur kas ūmesnis, negu būtų buvęs bet 

koks įtūžis. Juk, šiaip ar taip, jis vadinasi Gerė, jis - šaunus 
žmogynas, šaunus buhalteris, šaunus tipelis; ir štai per vie- 
ną savaitę neteko savo bičiulių, savo moters, savo mopedo; 
o dabar iš jo nori nušvilpti dar ir jo šunį?.. To jau per daug! 

Jis nežinojo, kam tai išrėžti, tačiau jam atrodė, kad kažkur 
kažkoks abstraktus teisingumas laukia, kad jis ateitų pasi- 
skųsti. Jis jam pritars: „Tu teisus. Iš tikrųjų, to jau per daug“ 
Kadangi kito teisėjo nebuvo, jis pluošė tiesiai pas Fereolį, 
dar nežinodamas, ar sumals jam snukį, ar leis sumalti sa- 
vąjį, ar iš tiesų, kaip įsakė Marija, atsiprašys ir pasiūlys jam 
pinigų, kad išpirktų šunį. Ne dėl to, kad Paša toks jau dailus 
ar toks mielas, ar netgi toks švelnus (jis akivaizdžiai labiau 
linko prie Marijos negu prie jo, o parsivedė jį pas ją vis dėl- 
to jis). Tas šuo nebuvo gražus, nemokėjo medžioti, jam vi- 
sai nė motais buvo toks žmogus kaip Gerė. „Bet, galų gale, 
tai mano šuo, - mąstė jis pakrikai, — na taip, juk tai mano 
šuo!.. 

Jis baigė sukarti kelio galą, įsiremiantį į vieškelį, ir aki- 
mirką stabtelėjo ant saulėto kriaušio, kiek iškilusio virš 
sodybos. Ši buvo raidės L formos, už kokių šimto metrų 
nuo jo, ir jis pirmasis pamatė prie daržinės kairėje tysan- 
tį kūną, vyro kūną, jis raitėsi ant žemės, - „nešvankiai“, 
akimirką šmėstelėjo jam, - paskui dešinėje sukliko mo- 
ters balsas. Iššokusi iš virtuvės, sodietė puolė į kiemą, ne- 
tikėtai lydima trijų keturių vyrų, paslaptingai išdygusių 
drauge su ja; ji suklupo keistojo pavidalo kojūgalyje, ir tik 
tada Gerė suvokė, kad tas kraupus siluetas tamposi ant ša- 
kių. Matyt, tasai tipas nupuolė nuo šviežio šieno pilnos 
stoginės, kurią Gerė dabar pasilenkęs matė, - ir nupuolė 
nesėkmingai. 

Gerė pasirodė, kad žmonės stovi susispietę aplink jį valan- 
dų valandas, kol galop vienas jų susiprato šokti ant mopedo 
ir leistis artimiausio telefono link. Jis pralėkė pro sustingu- 
sį Gerė. Tai buvo išverstakis rudis, Gerė niekada nebuvo jo 
matęs. „Reikia važiuoti kviesti greitosios! — riktelėjo jis pai- 
kai, tarytum pats būtų pėsčias, o Gerė važiuotas. - Fereolis 
susivarė vieną šakių dantį į kaklą, kitą - į krūtinę! Jis krau- 
juoja...“ Atlikęs šauklio pareigą, jis dingo už posūkio, aiškiai 
sužavėtas savo misija... Gerė matė, kaip jis suka centro link, ir 
prisiminė, kad municipalinė „Greitoji pagalba“ įsikūrusi ne- 
toliese. Jautėsi šito žiauraus reginio suglumintas, sutrikdytas. 
Nebežinojo, kur dėtis, visas maištingumas išgaravo. Šiaip ar 
taip, pagalvojo, Fereolis nei šįvakar, nei kitais vakarais neateis 
pasiimti savo šuns. Sprendžiant iš tų kraupių traukulių, ku- 
rie jau retėjo ten, prie durų, ligoninėje jis praleis gerą gabalą 
laiko... Ir staiga pasišlykštėjęs, įsivaizduodamas, koks baisus 
turi būti šitų šakių šaltis kūne, Gerė prisėdo ant kriaušio ir 
prisidegė cigaretę. „Greitoji verta daugiau, negu apie ją kal- 
bama..“ - pagalvojo sulig paskutiniu dūmu, kai pro jį pralė- 
kė greitoji, įsijungusi visas sirenas. Matė, kaip sanitarai išlipa 
lauk, bet nepanoro matyti, ką jie darys su tuo žmogumi, pa- 
simovusiu ant savo padargo. 

Lėtu žingsniu grįžo atgal, netikėtai suvokdamas, koks šil- 
tas vakaras, kaip lengvame vėjyje banguoja kviečiai ir kaip 
blausiai žybčiodamas tviska terikonas, pasišiaušęs Žėru- 
čiais. Pirmą kartą po dešimties dienų jautėsi gerai. Jo neap- 
leido paikas, bet stiprus pojūtis, kad kažkas kažkur jį „išgir- 
do“ ir kad buvo įvykdytas teisingumas — žiauriai, žinoma, 
bet įvykdytas. Iš teisybės, jeigu pamąstysi, atsitiktinumas jį 
tiesiog išvadavo nuo nemalonumų... Tačiau kažkas jame at- 

sitiesė ir atlašiai krypčiojo pečiais, tarytum lemtis galų gale 
būtų tarusi už jį savo žodį. 

Marija pro langą pamatė tą eiseną ir sustingo. Gerė paste- 
bėjo ją prie to lango, bet nesustojo. Vos sulėtino žingsnį ir 
švystelėjo sau per petį degtuką - „kaip Hamfris Bogartas, 
prisiminė. Nesulėtino žingsnio nė tada, kai šuo, liuoktelėjęs 
pro langą, atkuldeno jo pasitikti ir amsėjo, krimsnodamas 
jam rankas ir kelnes, nesitverdamas džiaugsmu. Švelniai jį 
atstūmęs, giliai įtraukė dūmą (ir pirmąsyk be jokio vargo 
išpūtė jį pro nosį), paskui sustojo prieš nejudančią moterį. 

— Kvėpuoji grynu oru? - paklausė. - Tokiu laiku gražu, 
tiesa? Nori cigaretės? 

Ir padavė visą saujoje sugniaužtą pakelį, užuot, kaip pa- 
prastai, ištraukęs jai vieną cigaretę, ir ji gavo ne be vargo 
pati išsilupti ją nagais. Jam prireikė dešimties sekundžių, 
kad truputį pavargusiu gestu pridegtų ją. Jis tylėjo, nuošir- 
džiai susižavėjęs žvelgė į laukus. Marija pasidavė pirmoji. 

— O šuo, - paklausė, - ką tau pasakė Fereolis? Matei Fe- 
reolį? 

— Taip, mačiau, - atsakė Gerė slopindamas žiovulį. - Jis 
nieko nepasakė... Ir nemanau, kad ką nors greitai pasakys, — 
pridūrė visai sąžiningai. 

Dabar greitoji dūmė atgal, ir sirenos kauksmas, atrodo, 
sklendė virš kviečių ir lyg tyčiomis atsimušė į Marijos lan- 
gą. Ji trumpam sustingo ir nukreipė į Gerė profilį išplėstas 
ir keistai švelnias akis. 

— Kas ten? - tarė. - Girdi? 

„Jos balsas kaip jaunos mergaitės“, - pagalvojo Gerė ir at- 
suko jai nugarą, o kopdamas laiptais atsiliepė: 

— Tai Fereolis važiuoja į ligoninę. 

Gerė tysojo tamsoje atmerktomis akimis, o pro tamsų lango 
kvadratą dvelkė vakaro vėjas, vasaros vėjas, džiovindamas 
smulkius prakaito lašelius jam ant kaktos ir kaklo. Marija 
miegojo. Šiąnakt ji ilgai jam pasakojo ir turbūt pirmą sykį 
kaip sau lygiam. Pamiršęs, kad ta naujoji lygybė remiasi ta- 
riamujo žiaurumu, Gerė jautėsi daugiau negu susidomėjęs: 
tiesiog papiktintas to, nors ir pašaipaus, Marijos pasakoji- 
mo apie jos gyvenimą. Ji mylėjusi Marselyje vieną tipą, kie- 
tuolį, bent jau tokį, kuris vaidino kietuojį, turtingą sutenerį, 
jis daug metų visur tampėsi ją su savimi kaip teisėtą žmo- 
ną, o kartą, po nesėkmingų muštynių, viską išklojo farams, 
įdavė kitus ir apjuodino Mariją. Nuo to laiko jai buvo už- 
drausta gyventi Marselyje. Žilberas, žmogus, užsiimantis jų 
brangenybėmis, buvo vienas artimiausių Renė parankinių, 
to Renė, kurį ji kartais - dabar jis prisiminė — pateikdavo 
jam kaip pavyzdį. Jeigu Marija šitaip melavo apie tą žmogų, 
vadinasi, baisiai dėljo kentėjo, sugrudęs galvojo Gerė, vadi- 
nasi, jis siaubingai ją apmulkino, kartojo sau, pamiršęs, kad 
jis pats čia taip pat per apgaulę. Atmetus šį pastarąjį punktą, 
juodu su Renė neturi nieko bendra. Marijai jau per pen- 
kiasdešimt, jis jau nebegali be jos apsieiti. Būtų pažinęs ją 
tusi kentėti pragariškas kančias. Priešingai nei Marija, Gerė 
mažiausiai krimtosi dėl to, kad pažino ją jau tokio amžiaus. 
Bent jau ji turi tiktai jį, kaip ir jis turi tik ją. 

Baigusi savo pasakojimą, Marija — pusiau pasidygėjusi, 
pusiau pralinksmėjusi - pasakė: „Jau vėlu, metas miegoti, 
drauguži. Labanakt“ Ir nusisuko į sieną. Ir tik po penkių 
minučių Gerė smarkiai besidaužančia širdimi išdrįso pasi- 

slinkti prie to nejudančio lovoje kūno, kūno, kurį, žinojo 
jis, suerzins jo kūnas. Bet jam buvo vis tiek; tas šiltas kūnas, 
tas nusuktas, kone pasipiktinęs veidas, tas griežtas, išvargęs, 
pagaliau įsakmus balsas, kuris liepia jam paskubėti ir grei- 
čiau baigti, tas balsas jam iš tiesų reiškė galą vienatvei, var- 
žymuisi ir įtarumui. Būtent šią akimirką, išsitiesęs greta tos 
įmigusios nepažįstamosios, Gerė jautėsi atsikratęs vienat- 
vės. Jautėsi esąs teisus, ir jam dar nemažai reikės nuveikti, 
kad išsaugotų tą moterį, įkurdintų ją Senegale ir užtikrintų 
jai laimingą senatvę. Jautėsi dėl to visiškai atsakingas dabar, 
kai ji vėl įsileido jį į savo guolį. Ir net tų poros žiaurių savai- 
čių prisiminimas, tos triuškinamos paniekos prisiminimas 
žadino jam tamsoje šypseną kaip vaikiški įgeidžiai, atleisti- 
ni jaunai išpaikintai moteriai. 

Jis mažai miegojo ir žvaliu žingsniu patraukė į Samsono 
gamyklą. Jo gerbėjas, mažasis stažuotojas, kurį paskutiniai 
įvykiai buvo pribloškę, pro langą išvydo Gerė, besiarti- 
nantį naujuoju savo žingsniu. Švytinčiomis iš susijaudini- 
mo akimis vėl įknibo į savo nuorašus, laukdamas, kas bus 
toliau. Kai Gerė įžengė į buhalteriją, buvo lygiai dešimt 
po aštuonių, ir Majė, perėmęs garsųjį jo postą, nespėjo 
žvilgtelėti į laikrodį, ar Gerė pasirodė laiku. „Atstokite, a? 
Toks gražus oras“, - atkirto Gerė raiškiu balsu, kurį jau 
pora savaičių visi manė jį praradus. O šiandien Luvjė ir 
Fošė, panūdę vėl pademonstruoti savo pranašumą prie 
valgyklos durų, valdinga ranka buvo nublokšti šalin. Gerė 
įėjo pirmas. Vėjas pakeitė kryptį, ir, užuot priskyrę jo po- 
elgį gėdingai silpnybei, jie ėmė žiūrėti į jį kaip į kažkokią 
įstabią paslaptį. Pakeliui į namus Gerė nutempė pataisyti 
savo mopedą: taip per porą dienų jis vėl susigrąžino mo- 

terį, šunį, draugus, bendradarbius, transporto priemonę. 
O svarbiausia - pagarbą pačiam sau. 

Čia kaip reikiant įvasarėjo, ir tai buvo gražiausios Gerė 
gyvenimo dienos. Vakarais jis grįždavo švytinčiomis aki- 
mis, sakydavo Marijai: „Tu sustojai ties ta diena, kai Alberas 
panoro sudoroti korsikiečių gaują, o tu - tu buvai su Teu- 
liu..“ Marija neryžtingai šypsodavosi, gindavosi: „Ką tu čia 
dabar... Ta istorija tau įdomi?.. Verčiau...“ Ji nebaigdavo — 
jau nebereikalavo, kad jis pasiieškotų savo amžiaus mergi- 
nų, nebereikalavo, kad grįžtų pas bičiulius kavinėje, atrodo, 
susitaikė su tuo, kad jis čia, jos namuose, ir priklauso nuo 
jos, mylintis ir nuolankus kaip šuo. Tada ji įsismagindavo, 
tarškėdavo nenutildama, išklodavo visa, ką saugojo atmin- 
tyje, nejučiomis atkartodama kai kurias scenas, juokdavosi 
jas prisimindama - atrodė, jai dvidešimt trisdešimt metų... 
ir Marselio uostas tyso jai po kojomis; Gerė sužavėtas klau- 
sydavosi ir žvelgdavo į ją nenuleisdamas akių. Vakarieniau- 
davo jie labai vėlai, jau sutemus, ir kai nuoga Gerė ranka 
apčiuopomis artėdavo prie jungiklio tame kambaryje su 
grėbliais, laukų plynėje aplink juos jau nebedegdavo joks 
žiburys. 


Į tą laikraštį - vakarykštį laikraštį - buvo suvyniotos salo- 
tos; pirmiausia Marijai į akis krito žodis „Karvenas“, pas- 
kui, beveik iš karto, ji pastebėjo žodį „brangenybės“. Lėtai 
išvyniojo laikraščio popierių, kelissyk lygindama perbrau- 
kė jį ranka, paskui pradėjo skaityti straipsnį. Kai baigė, jos 
veidas buvo sustingęs, jame neatsispindėjo jokia nuostaba, 
ir netgi šuo, kad ir koks stebėtinai jautrus jos nuotaikoms, 
nepajuto, jog dalyvauja istorijos pabaigoje: jų trijų istori- 
jos —- Marijos, Gerė ir jo, šuns. 

„Karvene nudurto juvelyro žudikas ir toliau neigia va- 
gystę. Brangenybių pėdsakai iki šiol niekur neaptikti ir t. 
t., ir t. t“ Straipsnis glaustai dėstė tą banalią istoriją (kuri 
po dviejų mėnesių jau nieko nebedomino) ir bandė pri- 
taikyti jai be galo painų scenarijų: toks Boduenas, „nešva- 
rus“ tipelis — šiuo atveju ir pirkėjas - bus automobilyje 
įnirtingai susikivirčijęs su makleriu, pastarasis persigan- 
dęs sprukęs per laukus kanalo link, nors nelabasis Bodue- 
nas net neprisiminė, kurioje vietoje tas kanalas buvęs; jis 
prisipažįsta, kad ten jį prisivijęs ir nužudęs, bet iš įsiūčio, 
o ne iš gobšumo. Beje, nerasta nė menkiausio jo grobio 
pėdsako. Galų gale maklerio kūną, užkibusį už inkaro, 
viena barža atvilkusi iki Karveno miestelio. Kaltininkas, 

žinoma, vis tebetardomas, viską neigia ir atsisako nurodyti 
slėptuvę. | 

Jei ne salotos, Marija kuo puikiausiai galėjo to straipsnio 
neperskaityti, nieko nesužinoti ir toliau taip gyventi; ji sy- 
kiu suvokė ir tą galimybę, ir skausmą, kurį ji sukėlė perver- 
dama jai smegenis. Veikiau prisitaikydama negu priblokšta, 
ji sunkiai prisėdo prie virtuvės stalo ir veikiau dėl ritualo 
negu iš susijaudinimo išlenkė dvi stiklines baltojo martinio. 
Ji visada žinojusi... kartojo sau su apmaudžiu džiaugsmu, 
kad tas Gerė - skystablauzdis. Tarsi prieš savo valią užkopė 
į kambarį patikrinti, ar tikrai esama tų gražiųjų brangeny- 
bių. Jos tviskėjo, tačiau staiga pasirodė taip ne vietoje šiuo- 
se nutriušusiuose namuose; tie išdidūs akmenys, nebetekę 
kraujo švytėjimo, atrodė nublukę, kažkokie dirbtiniai, nors 
buvo neabejotinai tikri. Ir Marija, iki šiol čiupinėdavusi juos 
su instinktyvia pagarba, susigriebė mėsčiojanti juos delne, 
vis aukščiau ir aukščiau, vis greičiau ir greičiau, šypsodama, 
kad jie tokie lengvi, paskui juokdamasi, dar smarkiau, dar 
aukščiau, kol pagaliau, švystelėjusi juos į lubas, apsisuko ir 
išėjo pro duris jų nesurinkusi. Ir sausas atšokančio ir nesu- 
dūžtančio ant grindų daikto barškėjimas, atrodo, jos visai 
nedomino. 

Ji ilgai stovėjo ant slenksčio, atsukusi veidą paskutiniams 
saulės spinduliams —- įžambiems, kaitriems, beprasmiš- 
kiems spinduliams, kurių nušviestas tuzinas nugeibusių ir 
nešvarių gėlių, išplėštų iš šitos kietos dirvos jos ir Gerė rū- 
pesčiu, regis, tiesė galvas tiek pat kukliai, kiek ir gyvybingai 
mėgaudamosi. 

Gerė pasirodė įprastu laiku, kaip paprastai švilpaudamas, 
įprastu veidu. Kai jis įėjo, Marija, atsukusi nugarą, kažką 

maišė prikaistuvyje, ir jis šūktelėjo: „Skaniai kvepia! kaip 
paprastai linksmu balsu, paskui atsisėdo ir ištiesė kojas po 
savo įprasta kėde. Marija neatsiliepė į šį užtrimitavimą, ir jis 
į dar rusvą sruogą ant pakaušio, į mitrias jos rankas. Primer- 
kęs akis, šuo pritariamai dirsčiojo tai į vieną, tai į kitą. 

— Na? - po trumpos tylos pratarė Gerė. - Na, kas šian- 
dien nutiko? O svarbiausia, ką valgome? 

— Verdu pipirnės sriubą, - atsakė Marija atsigręždama į jį 
ir atsukdama jam romų, tarsi mieguistą veidą. 

„Lyg šamo, lyg katės veidą", - kaip sakydavo jai juokauda- 
mas. Šitas veidas primindavo jam kažkokį nutolusį, nebylų 
povandeninį gyvį, gyvį, priklausantį kitai stichijai, o sykiu 
atrodydavo it perskeltas ir tarytum pridengtas to budraus 
ir slėpiningo katės žvilgsnio, kuris nušviesindavo Marijos 
akis. Tada ji velniškai panėšėdavo į vieną graviūrą, iliustra- 
ciją iš jaunojo „Gerė, Žoržo“, tuo metu Araso miestelio aš- 
tuntoko, knygos apie gyvūnijos rūšis. 

Jis ir mylėjo šį Marijos veidą, ir bijojo jo: tas veidas pra- 
našavo netikėtumus. O bet koks įvykis, bet kokia naujovė, 
galinti sugriauti tai, kas dabar jam reiškė laimę, kėlė siaubą. 
Tad jis pakartojo: „Kas šiandien nutiko?“ jau ūmesniu bal- 
su, regis, pažadinusiu Mariją, išplėšusiu ją iš sapno, kuriame 
jam aiškiai nebuvo vietos. Ji pravėrė burną, veido slėpiniai 
išblėso, atrodė, tuoj riktelės, pravirks ar jam įkąs. Tačiau 
susivaldė, taip niršiai ir drauge maldaujamai įsmeigusi į jį 
akis, kad Gerė atstūmė kėdę ir atsistojo. Žengtelėjo prie jos 
ir uždėjo jai ant pečių rankas, nutaisęs globėjišką išraišką, 
visiškai naują jų tarpusavio santykiuose. 

— Kas nors tave nuskriaudė? - paklausė tyliai. - Ar įžeidė? 

O ji neatsakydama porą kartų papurtė galvą, paskui iš- 
trūko ir puolė prie laiptų. Jis liko virtuvėje - nusvirusiom 
rankom, sutrikęs... Ir tik tada, kai užlipo į viršų, ji jam rik- 
telėjo: „Viskas gerai! Ką tik man kažkaip apsvaigo galva: ta 
kaitra... 

Ir Gerė bemat nusiramino; jis taip norėjo nusiraminti, 
taip įnirtingai, atkakliai to geidė devynias ilgas savaites po 
to, kai atrado lobį terikono papėdėje. 

Beje, po penkių minučių Marija vėl nusileido žvali, 
kruopščiai susišukavusi, rausva, ir jis pirmą kartą pastebė- 
jo, kad ji šiek tiek pasidažiusi — tačiau taip ji dažėsi jau de- 
šimt dienų. Kiek anksčiau ji akimirką buvo jį išgąsdinusi, 
ir jis sau to nedovanojo; dabar ši moteris - jo sąjunginin- 
kė, jo draugė, jo meilužė, taip pat jo bendrininkė. Jie gyve- 
na drauge jau nebe atsitiktinai, ne iš kažkokio dirgulio ar 
būtinybės, dabar jie gyvena drauge, nes jiems tai malonu: 
tas malonumas pamažu virto tuo, ką Gerė vertino labiau 
už viską pasaulyje: kitaip tariant, įpročiu. Ir Marija iš tiesų 
stebėjo, kaip jis valgo, pjausto mėsą, geria su kažkokiu aki- 
vaizdžiu pasitenkinimu, tarsi, išauginusi jį nuo pat lopšio, 
dabar mėgautųsi gražiu jo elgesiu prie stalo. „Jos žvilgsnis 
tikrai motiniškas“, - mąstė jis vis dėlto truputį suirzęs, nes 
negalėjo taip lengvai atsikratyti tam tikrų svaigių nakties 
prisiminimų. 

Beje, valgant desertą jos prašymu pirmąsyk prabilo apie 
savo vaikystę. Iki šiol ji, atrodo, žiūrėjo į Gerė gyvenimą 
kaip į kažkokią varganos būties seką, atrodo, jau žinojo, ir 
jai jau buvo pabodę tai, kas sudarė trumpą ir ramų Gerė gy- 
venimą: sudirgę ar prislėgti tėvai, pinigų stygius, pradinis 
mokslas, aštuonių klasių baigimo pažymėjimas, apviltos 

ambicijos, minėtų tėvų mirtis, karinė tarnyba, kekšės, pir- 
moji meilė, buhalterinės apskaitos mokykla, stažuotė Sam- 
sono gamykloje ir t. t. Ir Gerė mielai ir nedelsdamas pri- 
pažino, kad jo gyvenimas - tik blankus ir pakrikas srautas, 
maišalienė, stokojanti bet kokio žavesio, ypač palyginti su 
tuo meilės ir nuotykių sūkuriu - jos praeitimi. Tiesą sakant, 
nors žmogžudystę įkūnijo jis, buvo visiškai įsitikinęs, kad 
nuotykį įkūnija jinai. 

O štai šiandien Marija susimąsčiusi klausinėja: „O koks tu 
buvai, kai buvai dar vaikas?.. Noriu pasakyti, kokių penkio- 
likos metų? Iš tų mamytės sūnelių ar velnių priėdęs? Papa- 
sakok!“ Ir atlėgus pirmajai nuostabai Gerė susigriebė su pa- 
sigardžiavimu bedėstąs apie pirmuosius lėkštus savo lėkšto 
gyvenimo žingsnius, ir pastebėjo, kad ji godžiai klausosi. 

Pastebėjo ir tai, kad sieninio laikrodžio rodyklės visu 
greičiu skrieja ratu, o vidurnaktį išmušė kaip tik tą akimir- 
ką, kai jis baigė išauginti Pūkutį —- Pūkutį, mažą triušiuką, 
našlaitėlį, kurį ištisas savaites maitino per čiulptuką ir per- 
galingai išpuoselėjo iki brandaus amžiaus. Pūkutis buvo 
pirmoji trylikamečio Gerė pergalė prieš atšiaurią aplinką, 
abejingus tėvus ir kandžius ar žiaurius bendraklasius... To 
Pūkučio kailelis buvęs rusvai gelsvas ir švelnus kaip Volto 
Disnėjaus triušiukų... Pasakojant apie stulbinamą, stebuk- 
lingą Pūkučio išgelbėjimą, Gerė akys švytėjo, ir jis krūpte- 
lėjo, kai per daug įsismaginęs nubraukė stalo rykus, kurių 
ji dar nebuvo nurinkusi, - taip užsiklausė jo pasakojimo! 
Pasilenkęs jų pakelti, Gerė pirštu kliudė peilio ašmenis, ir 
šitas ūmus skausmas pažadino, grąžino jį į tikrovę, tai yra 
į melą. Iš po stalo jis kilstelėjo į ją pralinksmėjusį ir sykiu 
nustebusį veidą... 

— Juokinga, - tarė rūpestingai dėdamas šakutę ir peilį ant 
stalo, - žodžiu, žmonės - keistas mišinys, ar ne?! Kai pagal- 
voji, kad aš nė nemirktelėjęs sudorojau tą maklerį: „čekšt- 
čekšt-čekšt“, - išbėrė jis guviai, - o būdamas trylikos verkš- 
lenau dėl triušio... Juokinga, ar ne? 

— Taip, - atsakė ji, neišsiduodama pastebėjusi tą persi- 
mainiusį toną ir tą įžūlumą, žiaurų po viso to jausmų ant- 
plūdžio. - Taip, - pritarė ji, - juokinga. 

Jos akys buvo nudelbtos, ir jis žiūrėjo į ją truputį susi- 
gėdęs, jog leido sau prisiminti Pūkutį, ir patenkintas, kad 
laiku paminėjo maklerį, dvejodamas, ar jam tęsti, ar jai 
dar įdomu; niekuomet nebuvo sulaukęs iš jos tokio ilgai 
trunkančio, tokio įtempto dėmesio. Dabar jos eilė užduoti 
toną. Marija tikriausiai tai pajuto, nes skubiai kilstelėjo akių 
vokus ir metė jam besišypsantį, meilų žvilgsnį, paskui vėl 
juos nuleido. Pasiėmė iš Gerė pakelio cigaretę ir bent kartą 
labai moteriškai, vangiai palaukė, kol jis padavė jai žiebtu- 
vėlį, užuot dirglia ranka naršiusi aplink save degtukų. 

— O vyriausiojo buhalterio postas? - paklausė staiga. 

Gerė krūptelėjo, paskui atsisėdo ant kėdės. Marija neat- 
lyžo: 

— Ką tu pasakei tiems Samsono tipams?.. Tai yra direkto- 
riui?.. Ką pasakei, kai atsisakei? 

— Pasakiau, kad, jaučiu, nesugebėsiu, — prisipažino Gerė, 
akimirksniu apsipildamas raudoniu nuo to prisiminimo. To- 
dėl, kad tai buvo didžiausia gėda, kokią jis gyvenime buvo 
patyręs, kur kas didesnė negu ta, kai tave užgaulioja mopedų 
pardavėjas ar kai tau aplamdo šonus provincijos gangsteriai: 
gėda, kai pats prisipažįsti, kad nesugebi dirbti savo darbo. Ta- 
čiau jam ir į galvą neatėjo papasakoti apie tai Marijai; kadangi 

jai gėda - kaip tik sugebėti tą darbą dirbti. Tad tuo jis ir ap- 
siribojo. 

— Suprantu... - pasakė ji (nieko ji nesupranta, pagalvojo 
Gerė). - Suprantu... Tai jiems turėjo nepatikti!.. Taip drebi- 
nai kinkas, kad nueisiu ir viską jiems išklosiu? Tikrai manei, 
kad nueisiu ir išpliurpsiu jiems apie tavo žmogžudystę? Bi- 
jojai, kad tave pakars? Ar nukirs galvą? 

— Na... - gūžtelėdamas pečiais skėstelėjo jis rankomis ir 
atrodė kvailas ir bailus, - na, pabandyk atsidurti mano kai- 
lyje... Nesakau, kad būtum taip padariusi, bet buvai tokia 
įsiutusi! 

Ji vėl metė į jį tą pernelyg greitą žvilgsnį, nuspaudė vos 
pradėtą cigaretę. Ir giliai, lyg prislėgta, atsiduso. Gerė gal- 
voje šmėstelėjo mintis, jog galbūt ją graužia sąžinė, kad jį 
taip išgąsdino, ir čia pat toji mintis pasirodė jam tokia pai- 
ka, kad jis nusijuokė. 

— Kojuokiesi? — paklausė ji, regis, nelaukdama atsakymo. 

Ir atsistojo, priėjo prie atviro lango, staigiu judesiu stum- 
telėjo langines. Naktis lauke buvo tamsi — vėsi, bet tamsi, — 
ir Marija, atrodo, su palengvėjimu traukė į save orą. O juk 
dūmų virtuvėje buvo ne tiek jau daug... „Matyt, ji vėl nuo- 
bodžiauja, - pagalvojo jis. - Kai esi išgyvenęs tokią praeitį 
kaip ji, toji triušio ir vaikystės istorija - kaip žolelių antpilas 
po džino... 

— Jei nebūtum radęs tų brangenybių, - vėl prabilo ji, nu- 
sisukusi į tamsą lauke, - tai galų gale būtum tapęs vyriau- 
siuoju buhalteriu? Ir vedęs Nikolę, tiesa? 

— Juokauji... - pradėjo jis. 

Bet ji nepiktai jį pertarė: 

— Ir būtum gyvenęs čia arba Karvene, su vaikais, auto- 

mobiliu ir savo nameliu... Iš esmės, tu nebūtum buvęs nelai- 
mingas... 

— Kodėl? Kodėl taip sakai? 

Jam atrodė, kad ji vėl nutolo, tapo svetima ir žiauri. Kaip 
ji gali bent pagalvoti, kad jis dabar galėtų laimingai gyven- 
ti Karvene su Nikole? Dabar, kai jam vienu ypu buvo at- 
skleista nuotykio skonis ir jausmai!.. Dabar, kai jis tiesiog 
su kažkuo „pagyveno“ — šiuo atveju su ja! Ir net jei nebūtų 
jos susitikęs, kaip ji gali galvoti, kad štai toks gyvenimas - su 
Nikole, Samsonu ir galų gale pensija - būtų galėjęs paten- 
kinti tokį žmogų kaip jis? Juk dabar ji pažįsta jį! Žino, koks 
jis reiklus draugijai! Kad su bet kuo nevedžioja kalbų, kad 
reikia jį prisijaukinti, jam patikti, jį nustebinti... žodžiu, pa- 
daryti visa tai, ką padarė ji, kad jis jaustųsi gyvas ir laimin- 
gas! Todėl pasipiktinusiu balsu atsakė: „Ne, tu puikiai žinai, 
kad ne! Visa tai jau baigta“, pats nelabai nutuokdamas, ką 
reiškia tas „visa tai“. Turbūt nežinojo to nė ji (arba jie kalbė- 
jo apie skirtingus dalykus), kai paskui jį pakartojo, veikiau 
liūdnai negu pasipiktinusi: „Na taip, visa tai baigta..:, pas- 
kui uždarė — pirmiausia langines, paskui langą į tamsą. „Ir į 
pokalbį , - suglumęs pagalvojo Gerė, girdėdamas, kaip jam 
už nugaros barkšteli lango velkė. 

- Įgrisau tau su savo istorijomis! - tarstelėjo neatsisukda- 
mas. — Mano triušio istorijos negniaužia kvapo, a? 

Iš pradžių jam pasirodė, kad ji jam neatsakys, ir jis jau 
su tuo susitaikė, bet ji priėjusi pasirėmė kėdės atkaltės. Ir 
Gerė apstulbęs pajuto, kaip Marijos ranka leidžiasi jam nuo 
viršugalvio iki peties, lengvai stabteli ties pakaušiu judesiu, 
visiškai panašiu į glamonę, neįsivaizduojamu Marijai, neti- 
kėtu Gerė. Jis pajuto, kaip stingsta, paskui ima vėl pašėlu- 

siai plakti jo širdis, o pažįstamas, kiek išvargęs ir melancho- 
liškas balsas sako: „Ne, tu man neįgrisai... Kartais tu mane 
netgi prajuokini...' - švelniai pridūrė. 

Priblokštas to švelnumo, jis ne iš karto atsitokėjo. Ir ko- 
ridoriumi, priplėkusiais laiptais į Marijos kambarį jį lydėjo 
tūkstančiai smuikų. 


Marselio gyventojai skaito dienraščius, tačiau vis dėlto Žilbe- 
rui Romė (civilinė būklė — nusikaltėlis) prireikė keturiasde- 
šimt aštuonių valandų, kad atkaktų į Karveną. Atsidangino 
jis čia iš pagrindų atkutęs, labai patenkintas ir kupinas slapto 
džiugesio. Gerė nepažinojo, bet nekentė jo, netgi jam pavy- 
duliavo — paskutinis nelaimingos jo aistros Marijai, trun- 
kančios jau daugiau kaip dvidešimt trejus metus, atbalsis. Jis 
džiūgavo. Džiūgavo dėl to, kad jo dalis bus didesnė, ir dėl to, 
kad Marija pametė galvą dėl buhalteriūkščio. Todėl, kad jis 
pažinojo Mariją galbūt net geriau, negu ji pati. Atspėjo, kad 
nauda - ne vienintelis ryšys, saistantis ją su tuo vaikinu. 

Buvo truputį nusivylęs, kad Marija žino, o dar labiau — 
kad taip ramiai į tai pažiūrėjo. Tačiau kadaise ji nemėgdavo, 
kad ją kas nors mulkintų, nors ir kas tai būtų. Nugurkęs tra- 
dicinį aperityvą, Žilberas paėmė priešais sėdinčios Marijos 
ranką; jau Žiojosi išdėstyti jai savo planus, bet ji ištraukė 
ranką išsigandusi ir sutrikusi, nors jai tai nebuvo būdinga. 
Žilbero ketinimai buvo tyri, ak, dar ir kokie tyri... ir jis pa- 
galvojo, kad Gerė, nors ir stinga drąsos, matyt, nestokoja 
temperamento, jei įstengė vėl grąžinti juslingumą ir jį ly- 
dintį drovumą moteriai, taip pavargusiai nuo meilės, kaip 
buvo pavargusi Marija. 

— Ar matei tai, ką mačiau aš? 

Bet Marija iš karto jį sustabdė: 

— Mačiau, Žilberai, mačiau. Dėl to ir atvažiavai? 

Žilberas nejučiomis nuraudo. Jam pasirodė, kad elgiasi 
nekukliai. Dėdamasis cinišku, jis papurtė galvą: 

— Ne, mano gražuole, dėl šlamančiųjų istorijos. Juk ne- 
ketini su juo dalytis, ar ne? Mes buvome trise - dabar mes 
dviese, taip visais atžvilgiais maloniau... 

Ir - šį kartą valdingai — jis vėl paėmė Marijos ranką ir 
pabučiavo. Žilberas visada buvo gaujos dabita ir labiau už 
kitus kratėsi sunkaus gyvenimo jungo. 

— Štai kaip, — vis taip pat ramiai atsiliepė Marija. - Ką 
siūlai dėl dalybų? Nelabai supratau. 

— Na jau, - pareiškė Žilberas ūmiai pamokomu tonu, — 
juk neatiduosi šimto gabalų tam vaikinui, kuris jų net ne- 
nusipelnė? | 

— Jis juos rado, - atkirto Marija. 

— Taip, bet ne jis už tai lips ant ešafoto... (Žilberas irzo, 
tarytum ji būtų suabejojusi nepaneigiamomis dorovės normo- 
mis.) Jei būtų pakišęs savo kailį, mes jam duotume pinigų, 
bentjau trečdalį, bet čia - nieko! Jis tik apsimelavo, kad tave 
apstulbintų... Juk nebruksime jam visų tų pinigų už statisto 
vaidmenį? 

Marija truktelėjo pečiais, bet, atrodo, nusileido ir buvo 
pasirengusi daryti taip, kaip jis sako. 

- Juk „prieš tai , kai manėme, kad... - niekinamai pratarė 
ji, - būtume atidavę jam jo dalį, tiesa? Nusikaltėlių pasau- 
lio taisyklės! Ar nemanai, kad ketinai juos atiduoti greičiau 
iš baimės negu iš sąžiningumo? Žmogus, kuris žudo, labai 
pavojingas, tiesa? Užtat žmogus, kuris vagia, netgi nevagia: 
randa, - į jį galima nusispjauti, juk taip? 

- Tikrai taip, - tarė Žilberas, Marija pradėjo jam rodytis 
keista. — Žodžiu, krauniesi lagaminą, ar ne? Grįžti šįvakar 
su manimi į Paryžių, ar kol kas dar lieki čia? 

— Kuriems galams? - atšiauriai atrėmė Marija. - Ką čia, 
tavo galva, turėčiau veikti? Matei šituos rūmus, šitą parką... 
šitą aplinką?.. (Savo frazes ji pabrėžė rankų mostais.) Ar įsi- 
vaizduoji mane pasiliekant čia savo malonumui, čia sens- 
tant, vieną su galbūt kokiu bambekliu klientu... ir su šituo 
šuniu? - tęsė mostelėdama į Pašą. — Ir su šituo šuniu, kuris 
karš ir pakratys kojas anksčiau už mane! Juokauji, Žilberai? 
Aš važiuoju, dumiu, sprunku. 

— Kodėl turėtum sprukti? — klastingai paklausė Žilbe- 
ras. - Byla baigta... 

Ji atsuko jam nugarą ir priėjo prie veidrodėlio, stovinčio 
ant židinio. Dabar ji šukavosi, pudravosi ir dažėsi lūpas. Tai 
buvo kažkas nauja, tai kėlė nerimą... 

— Jei tau tai suteiks malonumą, galime palikti tavo keis- 
tuoliui nedidelių arbatpinigių, - pasakė jis. — Jeigu nori, 
skirsiu jam netgi visą procentą. Bet likusius, a, mažyte, — 
patikėk, mes jais pasinaudosime ir smagiai pagyvensime. 
Man asmeniškai labiau prie širdies Rivjera negu anglių ka- 
syklos, o tau? 

Ji neatsakė, patraukė pečiais ir išėjo iš kambario krautis 
lagamino. Likęs vienas virtuvėje, kuri buvo kartu ir valgo- 
masis, Žilberas smalsiai dairėsi aplinkui. Vis ta pati sena 
Marijos jaukalynė, tas pats aplaidumas, bet ir, pagalvojo 
jis netikėtai, tas pats „žavesys“. Kėdės pintomis sėdynėmis, 
balta staltiesė, nerta vašeliu, ketaus prikaistuviai; šiaip ar 
taip, nei plastiko, nei kavos virimo aparato arba itin moder- 
naus skrudintuvo. „Ką ji veiks su savo pinigais? - akimirką 

toptelėjo jam mintis. - Puoštis nemėgsta, kelionių nemėgs- 
ta... Su jos išdidumu sunkiai įsivaizduoju ją įsitaisant kokį 
katinėlį... Bet Marija jau leidosi žemyn su vieninteliu laga- 
minu rankoje. Žilberas nustebęs pažvelgė į ją: 

— Tai viskas, ką vežiesi? O gal nori, kad sugrįžtume? 

— Tai viskas, ką turiu, - atsakė ji. - Dar užsuksime į Li- 
lio banką, kur turiu keletą frankų, ir lauksime kitų. Ir aš iš 
tikrųjų paliksiu arbatpinigių Gerė. Jis buvo tikrai šaunus, — 
pridūrė ji, atrodo, pralinksmėjusi, - tikrai šaunus ir kartais 
tikrai drąsus... 

— Nesvarbu, — atsiliepė Žilberas, — jis tikras bukagalvis, 
norėjo suvaidinti gangsterį! Koks menkystė!.. 

— Prisėsk, - tarė Marija, plačiu mostu rodydama jam pin- 
tą kėdę. - Laiko turime, jis iš savo buhalterijos išeina tik 
šeštą. O aš noriu su juo atsisveikinti. 

Žilberas išpūtė akis. 

— Išprotėjai?.. Nebent tai sadizmas?.. Nori priglausti jį 
prie širdies ir sykiu nugvelbti jo brangenybes? 

— Ne, - atsakė ji, - bet galų gale taip bus mandagiau. Tu 
nežinai, bet jis atsisakė vyriausiojo buhalterio vietos dėl 
manęs... dėl brangenybių, - patikslino. - Vis dėlto galima 
su juo atsisveikinti... 

Žilberas vėl klusniai įsitaisė ant kėdės, prisidegė cigaretę 
ir išsiblaškęs paklausė: 

— Koks jis, tas tipas? Iš tų dirgliųjų ar iš ištižėlių? 

— O ką? - atitarė Marija. - Tujo bijai? Juk jis nenužudė... 

— Man smalsu, — bambtelėjo Žilberas, įsiutęs, kad jį ap- 
kaltino bailumu. — Ką jis man gali padaryti? Žiūrėk... 

Jis išsitraukė iš kišenės vieną tų garsių spyruoklinių pei- 
lių, vienintelį žaisliuką, kurį buvo pasilikęs iš gražiųjų laikų. 

O šuo - galbūt jį išgąsdino peilis, o gal jis išgirdo ką kita — 
pakėlė galvą ir sužiuro į langą. 

— Tas šuo kažko išsigando? — paklausė Žilberas, nejučio- 
mis keldamasis. 

Ir Marija turėjo nuraminti jį, kad jis vėl atsisėstų. „Vargše- 
lis Žilberas nebe toks smarkus kaip tada, kai jam buvo dvi- 
dešimt penkeri, - mąstė ji. - Nebemėgsta peštynių. Tik jau 
nejis būtų narsiai leidęsis, kad jam aplamdytų kaulus kažko- 
kie naktinio baro tvarkdariai..“ Nuo vakar dienos prieš jos 
akis vis šmėkščiojo visos aplinkybės, visi epizodai, kai Gerė 
vaidino smarkuolį, kad ją priblokštų. Visas jo komedijas ji 
matė naujoje šviesoje, ir nors iš kailio nėrėsi, kad supyktų, 
bet - deja! - įstengė tik pralinksmėti, o tai reiškė - bemaž 
sugrusti. Tas mažylis Gerė anaiptol nebuvo ištižėlis... mąs- 
tė ji, prisimindama naktinį restoraną. Ir matė jį, pergalingai 
grįžtantį iš gamyklos, ir kaip greit jis nusileido jos šantažui, 
kuris vis dėlto neturėjo jam rūpėti. Tai kodėl jis atsisakė to 
posto?.. Niekas jam nekliudė pasakyti jai: „Velniop!“ ir leis- 
ti skiesti žandarams savo nesąmones. Kodėl jis laistė gėles, 
kai jos čia nebuvo? Kodėl miegojo prie jos durų? Ir kodėl 
kiekvieną naktį būtinai norėjo įrodyti, kad jis - vyras ir kad 
ji jam patinkanti? Kokį jis galų gale žaidė žaidimą jau nekal- 
bant apie tai, kad jis - ne žudikas? 

Šiaip ar taip, tas žaidimas taip pat baigtas. Ar jis nužu- 
dė, ar nenužudė, ar myli ją, ar nemyli — iš to Marijai jokios 
naudos. Jam dar nėra trisdešimties, jai kur kas daugiau, ir ji 
stengėsi atrodyti dar vyresnė. Tiesą sakant, ji visada žinojo, 
kad į Senegalą nevažiuos... Visada galvojo, kad neištvertų 
matydama, kaip Gerė vieną gražią dieną palieka ją dėl ko- 
kios nors jaunos ir gražios moters, o ji pati būtų žiauriai pa- 

smerkta vienatvei. Kelios įsivaizduojamos klišės, kurias jie 
buvo susikūrę drauge, - klišė, kurioje bananų giraitės fone 
atjaunėjusi Marija, pasirėmusi Gerė rankos, lipa į pirogą, 
arba ta, kur juodu - jis ir ji - bare su kondicionuotu oru 
švenčia tolygiai našius verslo reikalus, arba dar ta, kurioje 
ji rodo susižavėjusiam Gerė dar niekada neregėtą orchidė- 
ją, - visoms toms klišėms buvo lemta keliauti tiesiai į šiukš- 
liadėžę pas kitas klišes, taip pat iš jos asmeninio gyvenimo; 
jų spalvą ji, ačiū Dievui, dabar jau ir pamiršo... 

— Vis dėlto tu neįklimpai? 

Žilbero balsas pažadino ją iš melancholijos. 

— Aš?.. - nusijuokė ji. - Aš - įsimylėjusi jauniklį, be to, 
dar ir pramaniūgą?.. Vargšeli Žilberai!.. Manai, mano am- 
žius dar leidžia ką nors mylėti? Amžius arba noras... 

— Tai kad nėra jokio amžiaus... — pradėjo anas (riesdamas 
stuomenį ir smiliumi ieškodamas išsišėrusių ūsų), bet čia šuo 
leidosi įnirtingai skalyti, pašoko ir puolė prie durų. 

O drauge aidėjo sirena, užpildydama erdvę aplink juos, ir 
Marija pasakė Žilberui: „Nelaimė kasykloje. Nebijok, niekas 
neketina mūsų bombarduoti“ Ir Žilberas dar kartą buvo be- 
įsižeidžiąs, kad ji prikišo jam bailumą; tačiau durys jau vėrėsi 
ir žėrinčiomis iš susijaudinimo akimis pasirodė Gerė. 

„Neblogai... - netikėtai šmėstelėjo Marijai mintis. — Vi- 
siškai negėdingai: Ir tą patį pritarimą ji išvydo Žilbero 
žvilgsnyje, atmieštame lengvos baimės. Ir tuoj pat panoro, 
kad Gerė išvelėtų jos senam bendrui šonus; nejučiomis 
panoro, kad jis perimtų reikalo vadžias į savo rankas, pri- 
sikastų iki vogtų daiktų supirkėjo, kad išsisuktų, pasirody- 
tų gudresnis, laimėtų!.. Ta beprasmiška viltis truko trejetą 
sekundžių, lygiai tiek, kiek prireikė Gerė, kad rūpestingai 

pasikabintų ant vagio švarką ir nenatūraliu tonu tarstelėtų: 
„Laba diena, pone.“ 

— Atsiprašau, kad taip įsiveržiu, - pradėjo jis, - bet įvyko 
nelaimingas atsitikimas. Mes laisvi iki sekmadienio, bet aš 
negalėjau tavęs įspėti... - pridūrė jis Marijai. - Žodžiu, jūsų 
įspėti. 

Ir išgirdęs tą „jūsų“, nurimęs Žilberas nusikvatojo. 

— Mes čia nesakome „tu“? — paklausė. - Ką gi! Taigi, aš — 
Žilberas, o jūs... Garo? Gerenas?.. Taip? 

— Gerė, - automatiškai tarstelėjo apgailėtinas Marijos 
riteris. 

Ir iš tiesų, užuot apsidžiaugęs, Gerė apkvaišo. Tas žmo- 
gus turėjo su savimi atgabenti pinigus, jis nešė žinią apie 
turtą, bet Gerė neįsivaizdavo, kad jis bus toks pašaipus ir 
toks priešiškas. Galų gale jie jam palieka trečdalį... Jis turė- 
tų būti draugiškesnis. 

— Atvažiavote traukiniu? — pradėjo jis. — Ilgas kelias, ar 
ne?.. 

— Jis atvažiavo automobiliu, ir nesuk dėl jo galvos. 

Marija kalbėjo niekinamu balsu. Ji nė nežvilgtelėjo į jį 
nuo tada, kai jis įėjo, ir jei vakar jis nebūtų jautęs ant galvos 
ir peties jos rankos, būtų galėjęs pagalvoti, kad ji jo neken- 
čia — arba niekina — kaip anksčiau... Žilberas susidomėjęs 
dirsčiojo tai į Gerė, tai į Mariją. Kažkas čia ne taip, kaip jis 
manė... Galbūt tai tono klausimas... Jis nusprendė paspar- 
tinti įvykius. 

— Kąjauti, kai penkiolika kartų pagrečiui suvarai žmogui 
durklą? — pasiteiravo. 

— Septyniolika, - automatiškai patikslino Gerė. 

— Oi, atsiprašau! Septyniolika. Jums patiko? Smagu?.. Ne 
per daug sunku nugalabyti tokį dručkį kaip anas? 

Gerė raudo, glumo. 

Įsikišo Marija. 

- Liaukis, Žilberai, neverta. Tu skaitei laikraštį? - paklau- 
sė brukdama lemtingąjį lapą Gerė, ir jis, kilstelėjęs antakius, 
jį paėmė ir taip pat prisėdo prie stalo priešais Žilberą. 

Kaip tik tą akimirką jis ir pastebėjo lagaminą prie židi- 
nio ir pakėlė galvą į Mariją, ši valdingu smakro kryptelėji- 
mu įsakė jam skaityti. Gerė perskaitė straipsnį netardamas 
nė žodžio ir padėjo laikraštį ant stalo. Nudelbęs akis, jautė, 
kaip sunkiai jį slegia du į jį įremti žvilgsniai. Tyla truko apie 
keturiasdešimt sekundžių; pirmasis neištvėrė Žilberas. 

— Na, Džekai Skerdike?.. Ką dabar pasakysi? 

Gerė, atrodo, jo nei matė, nei girdėjo. Lėtai pakėlė į Ma- 
riją akis ir skausmingai išspaudė: 

— Atsiprašau, a... atsiprašau... 

— Atsiprašai dėl ko? — atsiliepė ji. - Kad nenudobei to 
tipo: 

— Ne, - tarstelėjo Gerė vis dar vos girdimu balsu. - Atsi- 
prašau, kad sakiau tau, jog jį nužudžiau. 

— Tu man nieko nesakei, - pataisė jį Marija. - Aš pati taip 
pagalvojau, aš pati to norėjau. Būčiau turėjusi iš tavo veido 
ir išvaizdos suprasti, kad tu nebūtum galėjęs. Tai bus man 
pamoka... 

— Nelabai ant manęs pyksti?.. 

Gerė, regis, vėl atgijo. 

— Kiek kartų norėjau tau pasakyti... tu neįsivaizduoji... — 
tarė. - Man beveik palengvėjo... juokinga, - pridūrė jis dro- 
viai šypsodamasis. 

— Palengvėti tai tau tikrai palengvės... 

Čia įsikišo Žilberas: 

— Drauguži, tau, kaip atlikusiam darbą, mes skyrėme viso 
to reikalo dalį, bet dabar... pats supranti, kad apie tai negali 
būti nė kalbos. Jei Marija nori tau ką nors palikti, aš jai pa- 
sakiau — arbatpinigius aš dalijuosi. Bet ne riebius... gabalą 
ar du, štai taip... Juk kur nors turi meilužę... Bent jau kokį 
giminaitį ar draugą, - susigriebė, iš žvilgsnio, kurį jam svie- 
dė Gerė, supratęs, kad visai netikėtai prašovė. 

— Nieko baisaus... - murmtelėjo tas, - nieko baisaus... 
Man vis tiek. Man nereikia arbatpinigių: arbatos aš nege- 
riu... - gailiai nusijuokė jis. 

— Gerai, ką gi (Žilberas dėbčiojo dešinėn, kairėn, jam atro- 
dė, kad tai niekada nesibaigs, kad reikia veikti). Na, judam, 
Marija? Eini?.. Mašina už šimto metrų, turėjau palikti, taip 
slidu. Suknistas kraštas, kai lyja... 

— Palikau tau kambaryje voką, - nežiūrėdama į Gerė pa- 
sakė Marija. - Už juos galėsi nusipirkti keletą mopedų... 
didelių. 

Ir ji pasuko prie ką tik Žilbero pravertų durų. 

— Na jau ne! - ūmiai pašokdamas pareiškė Gerė dusliu 
balsu, kuris prikaustė Žilberą vietoje. —- Na jau ne, taip nie- 
ko nebus... Kur tu eini? 

- Klausyk, pramaniūge... (Žilberas atsisuko, pagaliau pa- 
sijutęs savo vietoje, nes tas stuobrys nervinosi.) Klausyk, juk 
nekaišiosi mums lazdos į ratus... Ji tau šį tą paliko!.. tau pa- 
sisekė. Bet dabar ji sprunka, ji, Marija, iškeliauja į saulę. 

— Najau ne... - pakartojo Gerė, purtydamas galvą. - Na 
jau ne, taip nieko nebus... 

— Juk vis dėlto nemanai, kad ji pasiliks šitame nykiame 
užkampyje ir keps tau pyragėlius, a?.. Tu kliedi! Ji, Marija, 

dabar gyvens gražiai. Be to, tarp mūsų kalbant, tu, draugu- 
ži, jai truputį įkyrėjai. Žinai, liurbiai - ne Marijos stilius... 

— Bet tai visiškai ne tai... - pradėjo Gerė. - Visiškai ne 
tai... 

Žilberas tarėsi supratęs, ir jo tonas suskambo šiurkščiai. 

— Jei dėl šlamančiųjų, gali likti musę kandęs, drauguži. 
Mudu su Marija - fifty-fifty. Dabar nešdinkis, mes skuba- 
me. Aš nemėgstu riogsoti viename kambaryje su avigal- 
viais. Nešdinkis... Po velnių!.. - pridūrė pakėlęs balsą, nes 
Gerė stojo skersai durų, išskėtęs rankas, tartum girtas. 

— Pasitrauk, Gerė, - savo ruožtu paliepė Marija. - Pasi- 
trauk, viskas baigta... 

- Jis nori savo šlamančiųjų, - pasakė Žilberas. - O ką tu 
manai! Tik pažiūrėk į šitą stuobrį: jis nori savo šlamančių- 
jų, ir gana... Bet negaus, - tęsė, traukdamas iš kišenės savo 
garsųjį peilį. — Nagi... - kalbėjo, vingriai mostaguodamas 
ašmenimis Gerė apie veidą. - Nagi, pasitrauk. 

— Jeigu norit, važiuokite sau, ir su pinigais, man nusiš- 
vilpt, - dusliu balsu pratarė Gerė. - Bet ne Marija. Marija 
lieka su manimi. Beje, ji man taip sakė. Mes turim važiuoti 
į Senegalą... aš netgi žinau laivų tvarkaraščius... Jau tris mė- 
nesius apie tai šnekame, a, Marija?.. Tad nešdinkitės! 

— Nori, kad išvažiuočiau su pinigais palikęs tau Mariją? 

Žilberas nutaisė pasipiktinusį toną, nors ta mintis iš es- 
mės pasirodė jam tiesiog geniali. Jei Marija sutiktų, būtų 
puikiai sužaista... Bet ji suraukė antakius ir trūksmingai 
gaudė orą - ženklas, kad dirgsta, kad reikia paspartinti įvy- 
kių eigą: 

— Ar nepasitrauksi? Paskutinį kartą įspėju... Aš išvykstu, 
ir Marija taip pat. Supratai, tu, stuobry? 

Marija taip pat žingtelėjo durų link. Ir galbūt Gerė iš su- 
trikimo būtų ją praleidęs, jei Žilberui nebūtų toptelėjusi 
galantiška ir nelemta mintis pabandyti atidaryti jai duris, 
tai yra kliudyti Gerė ir stumtelėti jį prie sienos. Staigiu ju- 
desiu Gerė puolė prie jo, čiupo jį už apykaklės ir įsiutęs ėmė 
purtyti. 

— Tu neišsiveši Marijos! - kartojo, o Žilberas tabalavo ko- 
jomis jo gniaužtuose. - Marija liks sa manimi, su pinigais ar 
be, mums nusišvilpt! Ji sa mumis: su šuniu ir sa manimi... 
Nes mes su šūniu taip norime. Suprantate?.. Aš myliu ją, Ma- 
riją, - išdrožė įsiutęs, — ir kas man darbo tas Senegalas ar Be- 
tiūnas... Man reikia Marijos, Marijos ir šuns, ir viskas. 

— Tuoj pat paleisk... 

Žilberas duso. Balo kaip tas tipas iš naktinio restorano. Ir 
kaip tame restorane, Gerė jo nematė. 

— Paleisk jį! - netikėtai įsikišo Marija. - Gerė, paleisk jį! 

— Ir Marija taip pat mus myli... — tęsė jis, daužydamas Žil- 
bero galvą į sieną. - Ji taip pat nebegali be mūsų gyventi... 
Supranti?.. 

Bet Žilberas to visai nesuprato; jis suprato, kad jei šitas 
didelis mulkis jo nepaleis, jis tuoj išleis kvapą; apčiuopomis 
nusitvėrė peilio ir lėtu, bet mikliu judesiu suvarė jį į pilvą 
Gerė, kuris, atrodo, ne iš karto tai pamatė. 

— Nagi, paleisk tu jį, Dieve brangus! - sušuko nieko ne- 
pastebėjusi Marija. 

Ir kai Gerė, atšlijęs nuo jo, žengtelėjo linkjos trejetą žings- 
nių, jinai manė, kad jis tiesiog jos paklausė. Tada pamatė 
ant Gerė kelnių dėmę; pamatė nustebusį jo veidą, pamatė, 
kaip jis sukniumba skersai durų. Prisiartinęs šuo suglumęs 
jį uostinėjo. 

- Velniava!.. - tylutėliai pratarė Žilberas. - Ak, velniava! 
Jis mane išgąsdino! 

— Kviesk greitąją, - tepasakė Marija. 

Tačiau matė, iš kur srūva kraujas, ir jau suprato tiesą. 

Greitoji atvažiavo labai greitai. Gerė nuomone, kone per 
greitai — jam dar neskaudėjo, o kliokte kliokiančio kraujo 
vaizdas jį veikiau stebino negu gąsdino. Marija jam po galva 
pakišo apsiaustą - ženklas, kad ji niekur neišvyksta, o tai ir 
buvo svarbiausia. Jam atlėgo. Žinoma, jis buvo išsigandęs, 
bet dabar ji viską žino, ji pasiliks su juo, ar su pinigais, ar 
be jų, jie gyvens be galo maloniai. Todėl buvo malonus su 
jaunu praktikantu gydytoju ir sanitarais, todėl kaip niekur 
nieko patvirtino, kad tai nelaimingas atsitikimas. „Bluž- 
nis“, - tarstelėjo praktikantas, truputį pablyškęs, ir dar grei- 
čiau subruzdo. 

Greitojoje Gerė pusiau gulėjo; dar tebematė dangų, lau- 
kus, terikono viršūnę, o svarbiausia, pirmame plane - Ma- 
rijos veidą, jos akis, įsmeigtas į jį su keista, bet švelnia iš- 
raiška. 

— Tu būsi čia, kai aš sugrįšiu? - paklausė. — A?.. 

Jautė, kaip jam gniaužia kvapą, jautė, kad blykšta, jį krėtė 
šaltis. Kokia vis dėlto kvailystė tos peštynės... Jis visada ži- 
nojo, kad peštis kvaila. 

— Taip, - atsakė ji, - aš būsiu čia. 

Dabar jis buvo kaip reikiant paguldytas greitojoje. Prak- 
tikantas šalia matavo jam pulsą, dirsčiojo į Mariją, klausia- 
mai pakėlusią antakius. Nieko nesuprasdamas, Gerė pama- 
tė, kaip praktikantas, nudelbęs akis, purto galvą. Vargšui 
Žilberui, atrodo, išgaravo visas jo įkarštis. Jis tekinomis 
spruko prie savo automobilio. Vienas sanitaras ėmė užda- 

rinėti mašinos dureles, ir dangus Gerė akyse traukėsi tarp 
tų dviejų baltai nudažytų cinko sąvarų. Jis kilstelėjo ranką, 
kad jį sustabdytų, ir sanitaras pakluso vien iš gerumo - juk 
jie taip skubėjo... 

— Lauksi manęs... tikrai? — pratarė jis prikimusiu — pats 
nesuprasdamas, kodėl - balsu. - Lauksi manęs... prisieki, 
Marija? 

Lengvoje greitosios prieblandoje Marija dar labiau palin- 
ko prie jo. Jis matė jos veidą labai stambiu planu, nerealų 
veidą, „veidą, visuomet tokį greitą niekinti, - galvojo, - ir 
tokį švelnų kartais, kai ji užsimiršta..“ Jam pradėjo mausti 
šoną. 

— Lauksiu tavęs visą gyvenimą, vargšas kvaileli... - atsilie- 
pė ji bespalviu balsu. 

Ir sanitarui uždarius duris jis tematė baltą sieną, skirian- 
čią jį nuojos. 

Greitoji nudūmė kaip strėlė, kaukdama visomis savo si- 
renomis, nors iš to nebuvo jokios naudos. Šuo kurį laiką 
bėgo įkandin, paskui už poros šimtų metrų sustojo, supra- 
tęs, kokios bergždžios jo pastangos. Pastovėjo kelio vidu- 
ryje, atsukęs galvą į miesto pušę, paskui pasisuko į Mari- 
ją - sustingusi ji stovėjo toje pačioje vietoje, kur Gerė vieną 
dieną matė ją, laukiančią jo su juoda suknele. Ji nejudėjo. 

Šuo padvejojo, vėl pažvelgė į kelią, vėl į ją ir staiga nubi- 
dzeno savais keliais. 


Sagan, Francoise 
Sa58 Nuolankusis : romanas / Francoise Sagan ; iš prancūzų kalbos vertė Jonė 
Ramunytė. - Vilnius : Tyto alba, 2008. - 132, [1] p. 


ISBN 978-9986-16-636-8 


Francoise Sagan (1935-2004) - viena žymiausių XX a. prancūzų rašytojų. 
Romanas apie moterį, jau perkopusią penktą dešimtį, nebelabai patrauklią 
ir nėmaž nevengiančią taip atrodyti; vis dėlto ji pašėlusiai apsuks galvą vy- 
riškiui, kuris savo amžiumi tiktų jai į sūnus. Ji - pensiono savininkė, o jis - 
jos nuomininkas, jaunas, tylus ir nuolankus buhalteris Rožė Gerė. Intriga 
su kriminalo elementais, niūrus nusikaltimo žavesys ir keista, iš anksto 
pasmerktos meilės istorija nušviečia pilką buhalterio gyvenimą. Nusikal- 
timas, kurio nepadarė, nuolankų žmogelį paverčia geidžiamu vyriškiu - iki 


greitos, graudžios ir pasigailėtinos atomazgos. 


UDK 840-3 


FRANGCOISE SAGAN 


Nuolankusis 


Romanas 


Iš prancūzų kalbos vertė Jonė Ramunytė 


Viršelio dailininkė Ilona Kukenytė 


Tiražas 3000 egz. 
SL 1686. 2008 05 30. 4,71 apsk. l. L. 
Išleido „Tyto alba', J. Jasinskio g. 10, LT-01112 Vilnius, 
tel. 2497598, info Dtytoalba.lt 
Spausdino Standartų spaustuvė, S. Dariaus ir S. Girėno g. 39, LT-02189 Vilnius 


ISBN 78-4538E5-1L-E3LE-8 


: | 
| || | | ||| | | | | "J > 4 


785085" LEE53L68 
www-tytoalba.lt 


